Άλλες γλώσσες >

български език (bg) | Čeština (cs) | Dansk (da) | Deutsch (de)
Ελληνικα (el) | English (en) | Español (es) | Eesti keel (et)
Suomi (fi) | Français (fr) | Hrvatski (hr) | Magyar (hu)
Italiano (it) | Lietuvu kalba (lt) | Latviešu valoda (lv) | Malti (mt)
Nederlands (nl) | Polski (pl) | Português (pt) | Româna (ro)
Slovencina (sk) | Slovenšcina (sl) | Svenska (sv) |

# Ερεθιστικά δέρματος
Υγεία και ασφάλεια

## 1. Τι είναι το ερεθιστικό δέρματος;

Το «ερεθιστικό δέρματος» είναι ουσία που προκαλεί φλεγμονή του δέρματος, νόσο γνωστή κυρίως ως δερματίτιδα. Τα ερεθιστικά δέρματος κατατάσσονται σε μία από δύο κατηγορίες, ανάλογα με τη δυνατότητά τους να προκαλέσουν δερματίτιδα:

- σε πρωτογενή ερεθιστικά, τα οποία προκαλούν άμεση φλεγμονή στις περιοχές του δέρματος με τις οποίες έρχονται σε επαφή·
- σε δευτερογενή ερεθιστικά, τα οποία παράγουν παρόμοια αποτελέσματα μετά από περίοδο έκθεσης, χωρίς περιορισμό της φλεγμονής σε μία συγκεκριμένη περιοχή του σώματος.

## 2. Τι είναι η δερματίτιδα;

Η δερματίτιδα είναι νόσος του δέρματος που μπορεί να λάβει πολλές διαφορετικές μορφές και βαθμούς σοβαρότητας. Συνήθως εκδηλώνεται με ερεθισμό και ερύθημα και, περιστασιακά, με οίδημα της πληγείσας περιοχής. Στη συνέχεια αναπτύσσονται ορισμένες φορές φυσαλίδες που, όταν σκάσουν, μπορεί να προκληθεί μόλυνση. Οποιοδήποτε σημείο του σώματος μπορεί να προσβληθεί, εάν έλθει σε επαφή με ένα ερεθιστικό δέρματος. Η δερματίτιδα γενικά προσβάλλει τα χέρια και τους βραχίονες, αλλά μπορεί να εξαπλωθεί και σε άλλα μέρη του σώματος, εάν δεν αναζητηθεί ιατρική θεραπεία· οι σοβαρότερες επιπτώσεις της συνήθως αναπτύσσονται με αργό ρυθμό.

## 3. Ποιες ουσίες είναι ερεθιστικές;

Ένα μεγάλο φάσμα ουσιών μπορεί να προκαλέσουν ερεθισμό στο δέρμα, αλλά συνήθως εντάσσονται σε μία από τις ακόλουθες ομάδες:

- Πετρελαιοειδή: Όλα τα πετρελαιοειδή, συμπεριλαμβανομένου του ντίζελ και άλλων καυσίμων, μπορούν να προκαλέσουν ερεθισμό του δέρματος, αν και ορισμένα είναι περισσότερο πιθανό να προκαλέσουν βλάβη σε σύγκριση με άλλα. Τα πετρελαιοειδή προκαλούν μία μορφή δερματίτιδας που είναι γνωστή ως «λιπώδης ακμή», η οποία εμφανίζεται με εξανθήματα ή ιστομονίαση στο δέρμα, με απόφραξη των πόρων και εκδήλωση μόλυνσης. Η λιπώδης ακμή συνήθως επηρεάζει τις περιοχές που έρχονται σε άμεση επαφή είτε με πετρέλαιο είτε με ρυπαρά ενδύματα.
- Χημικά προϊόντα: Ορισμένα χημικά προϊόντα, ιδιαίτερα τα ισχυρά αλκάλια και ορισμένα οξέα, διεισδύουν στο δέρμα και δημιουργούν έλκη ή «οπές» που απαιτείται μεγάλο διάστημα για να ιαθούν. Οι ουσίες αυτές περιλαμβάνουν κυρίως:
  - εκρηκτικές ύλες·
  - ορισμένα εντομοκτόνα·
  - χρωμικό οξύ·
  - χλωριωμένα ναφθαλίνια και διφαινύλια·
  - χρωμικά άλατα·
  - διχρωμικά άλατα·
  - άλατα του νικελίου·
  - επιταχυντές βουλκανισμού·
  - ενώσεις του υδραργύρου·
  - φορμαλδεΰδη, ένα ιδιαίτερα ισχυρό ερεθιστικό του δέρματος που θα μπορούσε να προκαλέσει σοβαρή μορφή δερματίτιδας.
- Διαλύτες και προϊόντα απολίπανσης: Παραφίνη, τερεβινθέλαιο, προϊόντα πετρελαίου, τριχλωροαιθυλένιο και άλλοι διαλύτες που μπορούν να προκαλέσουν δερματίτιδα με τη διάλυση του φυσικού λίπους από το δέρμα. Επίσης, καθιστούν το δέρμα περισσότερο ευάλωτο σε βλάβη από άλλες ουσίες.
- Πίσσα, λιθανθρακόπισσα και προϊόντα πίσσας: Η μακρά έκθεση στην πίσσα και τη λιθανθρακόπισσα θα μπορούσε να προκαλέσει ακροχορδόνες ή έλκη που μπορούν να εξελιχθούν σε κακοήθη.
- Άλλες ουσίες: Η παρατεταμένη επαφή με ορισμένες άλλες ουσίες είναι γνωστό ότι προκαλεί δερματίτιδα, όπως:
  - η ζάχαρη·
  - ορισμένα είδη σκληρής ξυλείας·
  - ορισμένα είδη αντιβιοτικών·
  - το τσιμέντο·
  - ορισμένα λαχανικά, φρούτα και άνθη.

Υπόμνηση: Η παρατεταμένη εργασία σε υπερβολικά μεγάλη θερμότητα και υγρασία μπορεί να καταστήσει το δέρμα περισσότερο ευάλωτο σε μόλυνση.

## 4. Πώς μπορούν να περιοριστούν οι κίνδυνοι;

Είναι ευκολότερη η πρόληψη παρά η θεραπεία της δερματίτιδας. Τα προληπτικά μέτρα υπάγονται σε δύο κύριες ομάδες:

- Προστασία περιβάλλοντος: Αυτό σημαίνει αντικατάσταση της επικίνδυνης ουσίας με κάτι άλλο που δεν έχει τη δυνατότητα να προκαλέσει ερεθισμό του δέρματος. Επειδή, ωστόσο, οι πιθανότητες ύπαρξης επικίνδυνων ουσιών είναι μεγαλύτερες σε εμπορικούς χώρους, αυτό δεν είναι γενικά εφικτό. Θα μπορούσε να βοηθήσει ο εξοπλισμός εξαερισμού ή απορρόφησης της σκόνης.
- Ατομική προστασία: Ενδυμασία ασφαλείας (π.χ. γάντια, και φραγματικές αλοιφές) μπορεί να περιορίσει τη δερματική επαφή με ερεθιστικές ουσίες, αλλά είναι καλύτερο να προστατεύονται τόσο το δέρμα όσο και η ενδυμασία που μπορούν να έλθουν σε επαφή με την ουσία, διότι τα μολυσμένα ενδύματα που έρχονται σε επαφή με το δέρμα προκαλούν παρατεταμένη έκθεση στην ουσία, επιδεινώνοντας περισσότερο τις συνέπειες. Η τριβή από το ένδυμα (π.χ. στο γιακά, στα μανίκια ή στη ζώνη) μπορεί να φέρει την ερεθιστική ουσία σε επαφή με το δέρμα από όπου διαπερνάει. Οι σκόνες μπορούν επίσης να εισέλθουν στα ενδύματα και να αναμειχθούν με τον ιδρώτα, με αποτέλεσμα να μπορούν να ερεθίσουν το δέρμα. Αυτό συμβαίνει συνήθως μόνο στα μέρη του σώματος που παράγουν κυρίως ιδρώτα, όπως οι μασχάλες και η βουβωνική χώρα.

Οι οδηγίες που περιέχονται σε αυτό το τμήμα του κειμένου έχουν τον χαρακτήρα γενικής υπόμνησης των κινδύνων που ανακύπτουν ορισμένες φορές κατά τη διαδικασία εξέτασης και δειγματοληψίας και του εξοπλισμού ασφαλείας που οφείλετε να χρησιμοποιείτε και των προφυλάξεων που πρέπει να λαμβάνετε.
Για περισσότερες πληροφορίες πρέπει να ανατρέξετε στη νομοθεσία και τις οδηγίες της αρμόδιας κρατικής αρχής της χώρας σας.

Αναθεωρήσεις
Έκδοση | Ημερομηνία | Αλλαγές
1.0 | 12.10.2012 | Πρώτη έκδοση