Άλλες γλώσσες >

български език (bg) | Čeština (cs) | Dansk (da) | Deutsch (de)
Ελληνικα (el) | English (en) | Español (es) | Eesti keel (et)
Suomi (fi) | Français (fr) | Hrvatski (hr) | Magyar (hu)
Italiano (it) | Lietuvu kalba (lt) | Latviešu valoda (lv) | Malti (mt)
Nederlands (nl) | Polski (pl) | Português (pt) | Româna (ro)
Slovencina (sk) | Slovenšcina (sl) | Svenska (sv) |

# Ασφαλής εργασία σε αποβάθρες και σταθμούς εμπορευμάτων
Υγεία και ασφάλεια

Οι αποβάθρες συγκαταλέγονται στους χώρους εργασίας με τους δυνητικά μεγαλύτερους κινδύνους για το προσωπικό των τελωνείων. Εκτός από τους προφανείς κινδύνους που συνδέονται με την εργασία κοντά στο νερό, οι χώροι προβλητών περιέχουν και πολλά άλλα στοιχεία που θα μπορούσαν να προκαλέσουν βλάβη, όπως:

- κινούμενα οχήματα και πλοία·
- γερανογέφυρες και εξοπλισμός ανύψωσης εμπορευματοκιβωτίων·
- επικίνδυνες ουσίες·
- βαρύς μηχανολογικός εξοπλισμός·
- ολισθηρές επιφάνειες·
- κίνδυνοι πρόσκρουσης (π.χ. παλαμάρια, παλέτες κλπ.)·
- άνθρωποι (τουρίστες κλπ.).

## 1. Κίνδυνοι κατά τη μεταφορά

### 1.1 Γενικές παρατηρήσεις

Οι μεταφορές σε αποβάθρες και εμπορευματικούς σταθμούς ενδέχεται να εγκυμονούν διάφορους κινδύνους. Μολονότι εφαρμόζονται πολλοί τυποποιημένοι κανόνες οδικής κυκλοφορίας και υπάρχουν ειδικές και σαφείς σημάνσεις για τις διαδρομές των οχημάτων, υπάρχουν πρόσθετοι κίνδυνοι για όσους κυκλοφορούν σε υπαίθριο χώρο. Το τμήμα αυτό εξηγεί ορισμένους από τους συνηθέστερους τύπους οχημάτων τα οποία θα μπορούσατε να συναντήσετε, τους κινδύνους που συνεπάγονται και πώς θα αποφύγετε τον τραυματισμό.
Εάν οδηγείτε σε χώρο αποβάθρας, να μην ξεχνάτε ότι ισχύουν και εκεί οι συνήθεις κανόνες οδικής κυκλοφορίας, αλλά υπάρχουν και άλλοι κίνδυνοι. Μην θεωρείτε τις αποβάθρες περιοχή κυκλοφορίας χωρίς περιορισμούς στην οποία μπορείτε να οδηγείτε όπως επιθυμείτε. Παρκάρετε το όχημά σας μακριά από την προκυμαία, αν είναι δυνατό.

### 1.2 Τι τύπους οχημάτων θα μπορούσα να συναντήσω;

Θα μπορούσατε να συναντήσετε μεγάλο φάσμα οχημάτων σε αποβάθρες και σε εμπορευματικούς σταθμούς, από ανυψωτικά οχήματα και ηλεκτροκίνητα αμαξίδια μέχρι αυτοκίνητα και βαρέα οχήματα μεταφοράς εμπορευμάτων ή κινητούς γερανούς και τροχήλατους γερανούς εμπορευματοκιβωτίων. Πολλές εγκαταστάσεις είναι επίσης συνδεδεμένες με το σιδηροδρομικό δίκτυο, για τραίνα μεταφοράς επιβατών ή/και εμπορευμάτων.
Οι λιμενεργάτες και οι χειριστές φορτίων συνήθως εργάζονται με πολύ στενά χρονικά περιθώρια, ιδίως κατά την εκφόρτωση εμπορευμάτων για αποθήκευση ή παράδοση. Να είστε προσεκτικοί για οχήματα που κυκλοφορούν με μεγάλη ταχύτητα σε αυτές τις περιστάσεις. Ο καλύτερος τρόπος να αποφύγετε τον τραυματισμό από οχήματα είναι να μένετε μακριά από αυτά. Πρέπει να υπάρχουν σαφείς σημάνσεις για ασφαλείς διαδρομές για τους πεζούς. Εάν είναι απαραίτητο να εργαστείτε σε περιορισμένο χώρο, να ενημερώνετε πάντοτε τον εργοδηγό ότι εργάζεστε. Αυτός με τη σειρά του θα ειδοποιήσει όλους τους οδηγούς ότι βρίσκεστε εκεί. Μην ξεχάσετε να τους ενημερώσετε όταν ολοκληρώσετε την εργασία σας, ώστε να επαναλάβουν την εργασία τους με τον συνήθη ρυθμό.

### 1.3 Ποιοι κίνδυνοι υπάρχουν;

Κινητοί γερανοί και αναβατήρες: Οι χειριστές έχουν συχνά περιορισμένη ορατότητα από τις καμπίνες τους και ενδέχεται να μην είναι σε θέση να έχουν σαφή εικόνα των πεζών. Σε εσωτερικούς χώρους, όπως οι αίθουσες διαμετακόμισης, ενδέχεται να υπάρχει πρόσθετος κίνδυνος από αναθυμιάσεις ντίζελ ή βενζίνης. Να ενημερώνετε πάντοτε τον επόπτη του οδηγού ότι βρίσκεστε εκεί. Συνήθως, μπορεί να ενημερώνει τον οδηγό με ασύρματο.
Τροχήλατοι γερανοί με στοίβες εμπορευματοκιβωτίων: Οι τροχήλατοι γερανοί μπορεί να λειτουργούν με τηλεχειρισμό, ή ακόμη και μέσω ηλεκτρονικού υπολογιστή. Σε χώρους με στοιβαγμένα εμπορευματοκιβώτια, η ορατότητα ανάμεσα στις στοίβες είναι ενίοτε εξαιρετικά περιορισμένη ή και μηδενική. Μην εισέρχεστε σε χώρο στοιβασίας εμπορευματοκιβωτίων, εάν δεν έχουν σταματήσει όλες οι εργασίες.
Ηλεκτροκίνητα οχήματα: Σε αυτά περιλαμβάνονται ανυψωτικά οχήματα, ηλεκτροκίνητα αμαξίδια και οχήματα που οδηγούνται από επισκέπτες. Είναι ιδιαίτερα επικίνδυνα διότι:

- είναι σχεδόν αθόρυβα·
- μπορούν να αναπτύσσουν πολύ μεγάλες ταχύτητες·
- συχνά ο οδηγός δεν μπορεί να έχει πλήρη εικόνα του χώρου.

Είναι ιδιαίτερα επικίνδυνα όταν χρησιμοποιούνται σε εσωτερικούς χώρους στους οποίους τα εμπορεύματα είναι στοιβαγμένα σε σειρές, διότι η θέα του οδηγού είναι ακόμη περισσότερο περιορισμένη.
Σιδηροτροχιές: Η εργασία κοντά σε σιδηροτροχιές μπορεί να είναι ιδιαίτερα επικίνδυνη. Τα τραίνα συνήθως δεν κινούνται με μεγάλες ταχύτητες σε περιοχές με αποβάθρες, αλλά απαιτούνται, παρόλα αυτά, αρκετές εκατοντάδες μέτρα μέχρι να ακινητοποιηθούν. Το ηλεκτρικό ρεύμα μπορεί να εγκυμονεί έναν επιπλέον κίνδυνο, είτε από εναέρια ηλεκτρικά καλώδια είτε από κατευθυντήριες σιδηροτροχιές.
Άλλα οχήματα: Ενδέχεται να κινούνται και άλλα οχήματα, όπως ιδιωτικά αυτοκίνητα, λεωφορεία και φορτηγά. Αυτά πρέπει να ακολουθούν τις καθορισμένες διαδρομές.

### 1.4 Πώς μπορούν να περιοριστούν οι κίνδυνοι;

Πρέπει πάντοτε να φοράτε ευδιάκριτη ενδυμασία και να προσπαθείτε να εργάζεστε σε ζεύγη, εάν είναι δυνατό.
Υπόμνηση: Είναι δική σας ευθύνη να παραμένετε μακριά από οχήματα σε αποβάθρες. Οι πεζοί δεν έχουν προτεραιότητα διάβασης.
Εάν κινείστε με τα πόδια, να ακολουθείτε πάντοτε αυστηρά τις ασφαλείς διαβάσεις. Να παραμένετε μακριά από μεγάλα οχήματα, όπως οι κινητοί γερανοί και οι τροχήλατοι γερανοί εμπορευματοκιβωτίων. Ο οδηγός ενδέχεται να μην μπορεί να σας διακρίνει.
Να εισέρχεστε σε περιορισμένους χώρους μόνον με την άδεια του εργοδηγού.
Είναι ασφαλέστερο το να αποφεύγετε όλους τους χώρους στους οποίους ενδέχεται να κινούνται οχήματα, ιδίως μεγάλα οχήματα, όπου η θέα του οδηγού ενδέχεται να είναι περιορισμένη ή να χρειάζεται το όχημα κάποιο χρόνο για να ακινητοποιηθεί. Εάν πρέπει να εργαστείτε σε αυτές τις περιοχές, να έχετε το νου σας για κινούμενους κίτρινους σημαντήρες που δείχνουν πότε ένα όχημα είναι σε κίνηση και να προσέχετε πάντοτε τα οχήματα που πλησιάζουν.

## 2. Εξέταση οχημάτων

### 2.1 Γενικές συμβουλές

Τα ακόλουθα σημεία εφαρμόζονται στην εξέταση οχημάτων κάθε τύπου:

- Όλα τα εργαλεία και τα μέσα που χρησιμοποιείτε κατά την εργασία σας σε οχήματα πρέπει να είναι κατάλληλα για τη χρήση για την οποία προορίζονται. Ο εξοπλισμός πρέπει να είναι κατασκευασμένος κατά τα πρότυπα ISO/EN, ιδίως εάν πρόκειται να χρησιμοποιηθεί σε εύφλεκτους ή εκρηκτικούς χώρους.
- Δεν πρέπει ποτέ να εργάζεστε μόνος.
- Πρέπει να βγάζετε όλα τα κοσμήματα, δαχτυλίδια, περιδέραια κλπ.
- Πρέπει πάντοτε να βεβαιώνεστε ότι ο οδηγός/χειριστής του οχήματος γνωρίζει τι πράττετε, ώστε να μην υπάρχει κανένας κίνδυνος να κινηθεί:
  1. ασφαλίστε τα κλειδιά·
  2. τοποθετήστε σημείωμα στο βολάν·
  3. βεβαιωθείτε ότι είναι τραβηγμένο το χειρόφρενο·
  4. ακινητοποιήστε τους τροχούς.
- Εάν είναι απαραίτητο, αποσυνδέστε τα ηλεκτρικά συστήματα (αυτό πρέπει να γίνεται από ειδικό).
- Να είστε προσεκτικοί κοντά σε συστήματα αερόσακου, εφόσον υπάρχουν.
- Χρησιμοποιήστε κατάλληλο προστατευτικό εξοπλισμό, όπως:
  1. μέσα προστασίας των χεριών·
  2. μέσα προστασίας της κεφαλής·
  3. άλλα μέσα προστασίας.
- Μην εργάζεστε ποτέ κάτω από μη εδραζόμενα μέρη του οχήματος και, σε περίπτωση που χρησιμοποιείται περονοφόρο στο εσωτερικό του οχήματος, βεβαιωθείτε ότι το όχημα μπορεί να σηκώσει το πρόσθετο βάρος.
- Βεβαιωθείτε ότι όλοι οι χώροι αερίζονται και έχουν καθαριστεί από όλες τις αναθυμιάσεις.
- Διαπιστώσετε τη φύση των μεταφερόμενων εμπορευμάτων για να αξιολογήσετε κάθε κίνδυνο.

### 2.2 Πρόσθετα σημεία για βυτιοφόρα οχήματα και σιδηροδρομικά βαγόνια

- Εάν επιθεωρείτε την οροφή υψηλών οχημάτων ή βυτιοφόρων, να χρησιμοποιείτε πάντοτε το κατάλληλο ικρίωμα επιθεώρησης ή ασφαλή μέσα πρόσβασης - μην χρησιμοποιείτε ποτέ φορητές ή μη εδραζόμενες κλίμακες (βλ. εργασία σε ύψος).
- Να αναρριχιέστε σε οχήματα μόνο εάν έχετε εκπαιδευτεί να το πράττετε - και εφόσον υπάρχουν επαρκή μέτρα σε περίπτωση πτώσης (π.χ. εξαρτύσεις ανακοπής πτώσης). Η οροφή θα μπορούσε να είναι ολισθηρή.
- Να κοιτάτε από επάνω σας - μπορεί να εργάζεστε κοντά σε εναέρια ηλεκτρικά καλώδια ή στην οροφή, σε περίπτωση που είστε σε υπόστεγο εξέτασης.
- Τα βυτιοφόρα ενδέχεται να έχουν φορτωθεί ή εκφορτωθεί υπό πίεση και σε αυτή την περίπτωση ενδέχεται να υπάρχει ακόμη υπολειμματική πίεση. Μην προσπαθείτε να απομακρύνετε τα παράθυρα ελέγχου μέχρι να βεβαιωθείτε ότι έχει αποδεσμευθεί η πίεση - είναι καλύτερα να ζητήσετε τον οδηγό να τα απομακρύνει, σε κάθε περίπτωση.

## 3. Εξέταση φορτίου και εμπορευματοκιβωτίων

### 3.1 Γενικές παρατηρήσεις

Η εξέταση γενικού φορτίου, ιδίως σε τερματικούς σταθμούς και αποθήκες εμπορευματοκιβωτίων θέτει ένα μεγάλο φάσμα κινδύνων, ορισμένοι από τους οποίους καλύπτονται από άλλα σημεία αυτού του κεφαλαίου.
Το παρόν τμήμα περιέχει ειδικότερες οδηγίες για ορισμένους από τους κινδύνους.

### 3.2 Ποιους κινδύνους θα πρέπει να γνωρίζω;

Πρέπει πάντοτε να εξετάζετε το φορτίο σε ασφαλή, καθορισμένο χώρο επιθεώρησης - όχι σε χώρους στοιβασίας ή εργασιών, όπου μπορεί να διατρέχετε κίνδυνο από κινούμενα οχήματα. Να εργάζεστε κατά ζεύγη, εάν είναι δυνατό.

### 3.3 Εξωτερική εξέταση εμπορευματοκιβωτίων

- Εάν πρέπει να εξετάσετε ένα εμπορευματοκιβώτιο κάτω από τη βάση του, αυτό θα πρέπει να είναι τοποθετημένο σε στέρεη βάση - όπως τα σκελετικά πλαίσια ρυμουλκών εμπορευματοκιβωτίων- που θα πρέπει, ωστόσο, να είναι συζευγμένη σε ελκυστήρα για να αποτραπεί πρόσκρουση με άλλο όχημα.
- Σε καμία περίπτωση μην εξετάζετε εμπορευματοκιβώτια ενώ αυτά είναι τοποθετημένα σε ανυψωτήρα, όπως ανυψωτικά οχήματα ή τροχήλατοι γερανοί.
- Οι οροφές εμπορευματοκιβωτίων πρέπει να εξετάζονται με τη χρήση ικριώματος επιθεώρησης ή, εάν δεν υπάρχει, εντοιχισμένης κλίμακας και διαδρόμων οροφής ή χωριστού κλιμακοστάσιου (βλ. τμήμα για την εργασία σε ύψος).
- Δεν πρέπει να χρησιμοποιούνται φορητές κλίμακες.
- Προσοχή - οι οροφές εμπορευματοκιβωτίων ενδέχεται να είναι ολισθηρές.

### 3.4 Άνοιγμα και εσωτερική εξέταση εμπορευματοκιβωτίων και οχημάτων μεταφοράς φορτίου

- Διαβάστε τυχόν ετικέτες στο εσωτερικό εμπορευμάτων - θα μπορούσαν και τα ίδια να είναι επικίνδυνα.
- Φοράτε πάντοτε προστατευτική ενδυμασία, π.χ. γάντια, και να χρησιμοποιείτε προστατευτικές κρέμες.
- Μην προσπαθήσετε να ανοίξετε εμπορευματοκιβώτια μόνοι σας, παρά μόνο σε έκτακτη ανάγκη. Εκτός από τους κινδύνους από πτώση αντικειμένων από φορτία που είναι κακά συσκευασμένα και στοιβαγμένα, ενδέχεται να υπάρχουν επικίνδυνα υποκαπνιστικά. Παραμείνετε μακριά.
- Τα εμπορεύματα πρέπει να εκφορτώνονται και να επαναφορτώνονται από εκπαιδευμένους και έμπειρους λιμενεργάτες.
- Να θυμάστε: δεν πρέπει να επιτρέπετε σε κανέναν να αναλαμβάνει κινδύνους για την ασφάλεια του προκειμένου να εκτελέσει με επιτυχία μια εργασία.
- Να έχετε κατά νου ότι υπάρχουν ενδεχομένως αντικείμενα επάνω στα εμπορευματοκιβώτια, όπως πλάκες από ξύλο για να συγκρατούν στη θέση τους αδιάβροχα καλύμματα εμπορευματοκιβωτίων ή, τον χειμώνα, βαριά στρώματα πάγου.
- Να βεβαιώνεστε πάντοτε ότι η είσοδος είναι ασφαλής - να ρωτάτε αν το εμπορευματοκιβώτιο έχει αεριστεί για την απομάκρυνση τυχόν επικίνδυνων αναθυμιάσεων. Πρέπει να διατίθεται πιστοποιητικό που να αποδεικνύει ότι είναι απαλλαγμένο από επιβλαβή αέρια.
- Εάν αρχίσετε να αισθάνεστε αδιαθεσία, απομακρυνθείτε αμέσως από τον χώρο.
- Λάβετε πρόσθετη μέριμνα για τα εμπορευματοκιβώτια ψύξης. Σε περίπτωση που έχουν αποσυνδεθεί από το όχημα, ενδέχεται να περιέχουν υγρό άζωτο που έχει διοχετευθεί μέσα σε αυτά για τη διατήρηση χαμηλής θερμοκρασίας.
- Μην εισέρχεσθε σε εμπορευματοκιβώτια ούτε να ελέγχετε ψυκτικές μονάδες, εάν προηγουμένως δεν βεβαιωθείτε ότι είναι ασφαλές να το πράξετε και αν δεν γνωρίζετε ότι έχει διακοπεί το ηλεκτρικό ρεύμα. Βεβαιωθείτε ότι κάποιος συνάδελφος γνωρίζει ότι είστε μέσα σε αυτό.
- Μην σκαλίζετε ηλεκτρικές συνδέσεις. Θα μπορούσατε άθελά σας να επηρεάσετε την εσωτερική θερμοκρασία.
- Κρεμασμένα ενδύματα μέσα σε πλαστικά καλύμματα/σάκους μπορεί να φαίνονται ακίνδυνα, αλλά μπορούν να γίνουν πολύ επικίνδυνα εάν πέσουν επάνω σας - να είστε προσεκτικοί!
- Εάν πρέπει να μετακινήσετε το περιεχόμενο, προσέξτε τη μέση σας! Τηρείτε τους κανόνες για ασφαλή ανύψωση βαρών. Πρέπει να περιμένετε να μετακινήσουν τα εμπορεύματα οι λιμενεργάτες, εκτός από κατάσταση έκτακτης ανάγκης.

### 3.5 Τι άλλο πρέπει να γνωρίζω;

Οι εργοδηγοί έχουν δικούς τους κανόνες ασφαλείας, που περιλαμβάνουν ρυθμίσεις σε περίπτωση έκτακτης ανάγκης (π.χ. πυρκαγιά και παροχή πρώτων βοηθειών). Πρέπει να βεβαιωθείτε ότι γνωρίζετε αυτές τις ρυθμίσεις και να τις τηρείτε.
Να θυμάστε:

- Οι τροχήλατοι γερανοί που χρησιμοποιούνται για την ανύψωση εμπορευματοκιβωτίων είναι ιδιαίτερα επικίνδυνοι. Κινούνται σχετικά αθόρυβα με μεγάλες ταχύτητες και οι οδηγοί τους έχουν πολύ περιορισμένη θέα. Να παραμένετε μακριά από αυτούς. Να προσέχετε επίσης σε ποια σημεία βαδίζετε.
- Δεν πρέπει να βαδίζετε ανάμεσα από εμπορευματοκιβώτια ή στοίβες φορτίων, εκτός εάν αυτό είναι απολύτως αναγκαίο, και μόνο με την προηγούμενη έγκριση του εργοδηγού.
- Μην εισάγετε μηχανοκίνητα οχήματα σε χώρους εργασίας σε τερματικούς σταθμούς χωρίς την άδεια του εργοδηγού. Τα έγγραφα που συνοδεύουν το εμπορευματοκιβώτιο ή το όχημα θα πρέπει να περιέχουν πληροφορίες για τα εμπορεύματα που υπάρχουν μέσα σε αυτά. Εάν όχι, θα πρέπει πάντοτε να υπάρχουν σαφείς σημάνσεις επάνω στο ίδιο το εμπορευματοκιβώτιο.

## 4. Ποιους άλλους κινδύνους θα μπορούσα να συναντήσω;

### 4.1 Κίνδυνος πρόσκρουσης σε εμπόδια

Υπάρχουν πολλά πράγματα στα οποία θα μπορούσατε να σκοντάψετε, όπως:

- υπόστρωμα φορτίου, μεταλλική επικάλυψη κλπ.
- παλέτες και άλλα υλικά συσκευασίας, ολόκληρα ή σπασμένα·
- κιβώτια και κλωβοί·
- παλαμάρια, κιονίσκοι, δέστρες.

### 4.2 Ολισθηρές επιφάνειες

Να προσέχετε ιδιαίτερα όταν διέρχεστε σε ολισθηρές επιφάνειες, ιδίως όταν αυτές είναι υγρές. Θα μπορούσαν να υπάρχουν μεταλλικά αντικείμενα όπως:

- ικριώματα επιθεώρησης και στενές διαβάσεις· ή
- καλύμματα φρεατίου επίσκεψης.

Τα κατάλληλα υποδήματα περιορίζουν τον κίνδυνο ολίσθησης. Να προσέχετε επίσης χυμένα εμπορεύματα, όπως:

- υγρά·
- σιτηρά·
- έλαια·
- πάγος·
- σάπια φρούτα, ψάρια κλπ.

### 4.3 Ψυκτικές αποθήκες

Πρέπει να υπάρχει σχέδιο ασφαλούς εργασίας. Να θυμάστε επίσης:

- πρέπει πάντοτε να ενημερώνετε κάποιον όταν εισέρχεστε - βεβαιωθείτε ότι δεν θα κλειδωθείτε μέσα στον ψυκτικό θάλαμο·
- να χρησιμοποιείτε τα κατάλληλα μέσα ατομικής προστασίας·
- να τηρείτε τους κανόνες υγιεινής και ασφάλειας.

### 4.4 Περιέκτες υπό πίεση

Περιέκτες υπό πίεση, συμπεριλαμβανομένων των βαρελιών ζύθου κλπ. θα μπορούσαν να εκραγούν εάν δεν ανοιχτούν σωστά. Δεν πρέπει να επιχειρήσετε να τα ανοίξετε μόνοι σας. Ο απρόσεκτος ή λανθασμένος χειρισμός βαλβίδων υπό πίεση θα μπορούσε να προκαλέσει μόνιμη σωματική βλάβη, ιδίως στο πρόσωπο ή την ακοή.

### 4.5 Εργασία δίπλα σε σιδηροτροχιές

Υπάρχουν πρόσθετοι κίνδυνοι σε σιδηροδρομικές εγκαταστάσεις ή κοντά σε σιδηροτροχιές.

- Να ενημερώνετε πάντοτε τους σιδηροδρομικούς υπαλλήλους ότι βρίσκεστε εκεί και μην αρχίσετε την εργασία σας, εάν δεν βεβαιωθείτε ότι αυτό είναι ασφαλές.
- Φοράτε πάντοτε ευδιάκριτη ενδυμασία.
- Να χρησιμοποιείτε μόνο τα καθορισμένα σημεία για τη διέλευση των γραμμών.
- Σε ορισμένες περιοχές υπάρχει παροχή ρεύματος από κατευθυντήρια σιδηροτροχιά υψηλής τάσης. Πρέπει να τα αποφεύγετε καθώς και νερά ή αντικείμενα που βρίσκονται κοντά σε αυτά.
- Να υπερπηδάτε τις γραμμές και να μην βαδίζετε ανάμεσα σε αυτές.
- Να κάνετε τον γύρο από σταθμευμένα βαγόνια και να μην περνάτε ανάμεσα από αυτά.

Τα εναέρια ηλεκτρικά καλώδια είναι εξαιρετικά επικίνδυνα, διότι μπορεί να μεταφέρουν ρεύμα πολύ μεγάλων τάσεων (25.000 βολτ ή και μεγαλύτερης τάσης). Το όλο σύστημα θα πρέπει να θεωρείται ως «ενεργό», εκτός εάν ένας σιδηροδρομικός υπάλληλος σας ενημερώσει ότι έχει διακοπεί η παροχή ρεύματος.

- Να παραμένετε πάντοτε σε απόσταση τουλάχιστον τριών μέτρων από εναέρια μέσα μεταφοράς ηλεκτρικού ρεύματος (αυτό αφορά και τα εργαλεία που χρησιμοποιείτε, ιδίως μακριές ράβδους ή άλλα όργανα ελέγχου).
- Εάν υπάρχει οτιδήποτε επάνω στα καλώδια ή κρέμεται από αυτά (όπως κρύσταλλοι πάγου, καλώδια, σχοινιά κλπ.), παραμείνετε σε απόσταση και αναφέρετέ το αμέσως σε έναν σιδηροδρομικό.
- Μην εργάζεστε ποτέ επάνω από εναέρια γραμμή μεταφοράς ηλεκτρικού. Το βαγόνι θα πρέπει να απομακρυνθεί σε ασφαλή χώρο ή να διακοπεί η παροχή πριν αρχίσει η εργασία.

Οι οδηγίες που περιέχονται σε αυτό το τμήμα του κειμένου έχουν τον χαρακτήρα γενικής υπόμνησης των κινδύνων που ανακύπτουν ορισμένες φορές κατά τη διαδικασία εξέτασης και δειγματοληψίας και του εξοπλισμού ασφαλείας που οφείλετε να χρησιμοποιείτε και των προφυλάξεων που πρέπει να λαμβάνετε.
Για περισσότερες πληροφορίες πρέπει να ανατρέξετε στη νομοθεσία και τις οδηγίες της αρμόδιας κρατικής αρχής της χώρας σας.

Αναθεωρήσεις
Έκδοση | Ημερομηνία | Αλλαγές
1.0 | 12.10.2012 | Πρώτη έκδοση