Άλλες γλώσσες >

български език (bg) | Čeština (cs) | Dansk (da) | Deutsch (de)
Ελληνικα (el) | English (en) | Español (es) | Eesti keel (et)
Suomi (fi) | Français (fr) | Hrvatski (hr) | Magyar (hu)
Italiano (it) | Lietuvu kalba (lt) | Latviešu valoda (lv) | Malti (mt)
Nederlands (nl) | Polski (pl) | Português (pt) | Româna (ro)
Slovencina (sk) | Slovenšcina (sl) | Svenska (sv) |

# Ασφαλής εργασία σε αερολιμένες
Υγεία και ασφάλεια

## 1. Εισαγωγή

Η εργασία σε αερολιμένες σας εκθέτει σε ένα μεγάλο φάσμα κινδύνων, πολλοί από τους οποίους είναι μοναδικοί σε αυτό τον τομέα των τελωνειακών δραστηριοτήτων. Υπάρχουν πολλά πράγματα που πρέπει να εξετάσετε για να βεβαιωθείτε ότι μπορείτε να εργασθείτε με ασφάλεια και να αποφύγετε τον τραυματισμό σας ή τον τραυματισμό άλλων, σε όλους τους χώρους χειρισμού εναέριας κυκλοφορίας.
Το τμήμα αυτό κατατάσσει τους κινδύνους σε δύο κύριες κατηγορίες:

- Ελεγχόμενος χώρος αερολιμένα:
  - εργασία σε ασφαλτοτάπητα αερολιμένα·
  - εργασία σε αεροσκάφος.

Συνήθως λαμβάνετε ειδική κατάρτιση πριν την εργασία σε ελεγχόμενο χώρο αερολιμένα (δηλ. μέσα ή κοντά σε αεροσκάφος). Και αυτό διότι υπάρχουν ειδικοί κίνδυνοι και οι ενέργειές σας θα μπορούσαν να επηρεάσουν όχι μόνο τη δική σας ασφάλεια αλλά και την ασφάλεια του αεροσκάφους και των επιβατών. Θα πρέπει επίσης να ζητείται από τους οδηγούς να υποβάλλονται σε πρόσθετη οφθαλμολογική εξέταση (με ιδιαίτερη προσοχή στη δυνατότητα διάκρισης ανάμεσα στο κόκκινο και το πράσινο χρώμα).

## 2. Εργασία στον ασφαλτοτάπητα αερολιμένων

### Τι κίνδυνοι υπάρχουν;

Οι σοβαρότεροι κίνδυνοι που συνδέονται με την εργασία σε αερολιμένες συναντώνται στον ασφαλτοτάπητα του αερολιμένα, επάνω στον οποίο δεν πρέπει να εργάζεστε ή να τον διασχίζετε, εκτός εάν αυτό είναι απολύτως αναγκαίο. Ενημερωθείτε εάν χρειάζεται εκ των προτέρων έγκριση του υπεύθυνου του αεροδρομίου - παραδείγματος χάρη, σε χώρους ελιγμών. Θα πρέπει να ακολουθείτε τις κατά τόπους οδηγίες ασφαλείας και να είστε ιδιαίτερα προσεκτικοί όσον αφορά τους ακόλουθους κινδύνους.

Κίνδυνος | Ορθή εργασιακή πρακτική
Κινούμενο αεροσκάφος: Να θυμάστε ότι ένα αεροσκάφος δεν μπορεί να σταματήσει με την ίδια ευκολία και ταχύτητα όπως τα οδικά οχήματα, έστω και αν τροχοδρομεί ή ρυμουλκείται σε χαμηλές ταχύτητες. Η θέα που έχει ο πιλότος στον ασφαλτοτάπητα ενδέχεται να είναι περιορισμένη. Τα αεροσκάφη έχουν πάντοτε προτεραιότητα διέλευσης. | Κινούμενο αεροσκάφος: Μην βαδίζετε ποτέ ούτε να οδηγείτε όχημα μπροστά από κινούμενο αεροσκάφος. Εάν είναι ανάγκη να διασχίσετε ασφαλτοτάπητα κατά την τροχοδρόμηση αεροσκάφους, θα πρέπει να περιμένετε να περάσει πρώτο και να συνεχίσετε μετά. Κανονικά απαγορεύεται η ύπαρξη οχημάτων σε διαδρόμους προσγείωσης απογείωσης.
Κινούμενα οχήματα: Στον ασφαλτοτάπητα αερολιμένα μπορεί να κινούνται και πολλοί άλλοι τύποι οχημάτων, όπως:

- οχήματα ρυμούλκησης αεροσκαφών·
- κινητές σκάλες αεροσκάφους·
- βυτιοφόρα·
- οχήματα μεταφοράς αποσκευών·
- οχήματα χειρισμού φορτίων·
- οχήματα έκτακτης ανάγκης.

Μολονότι τα οχήματα αυτά δεν πρέπει να κινούνται με μεγάλες ταχύτητες, ενδέχεται να μην τα ακούσετε να πλησιάζουν λόγω του θορύβου αεροσκαφών. Ορισμένα από αυτά είναι ηλεκτροκινούμενα και μπορεί να είναι τελείως αθόρυβα. Άλλα ενδέχεται να μην μπορούν να πραγματοποιήσουν ελιγμό. Επειδή δεν τηρούνται συνήθως «κανόνες οδικής κυκλοφορίας» από τα οχήματα στους ασφαλτοτάπητες αερολιμένων, αυτά μπορεί να είναι ιδιαίτερα επικίνδυνα. Εάν οδηγείτε επίσημο όχημα, ενδέχεται να χρειαστείτε πρόσθετη κατάρτιση και ειδική εξέταση που θα σας επιτρέπει να οδηγείτε στο εσωτερικό ορισμένων χώρων του αερολιμένα.
Κινούμενα οχήματα: Ο καλύτερος τρόπος να αποφύγετε να σας κτυπήσει κινούμενο όχημα είναι να βρίσκεστε σε εγρήγορση, να ακούτε και να κοιτάζετε γύρω σας, ιδίως όταν εξέρχεστε από κτίρια ή υπόστεγα επάνω στον ασφαλτοτάπητα. Συνήθως είναι υποχρεωτική η ευδιάκριτη ενδυμασία σε όλους τους εξωτερικούς χώρους αερολιμένων.
Όταν υπάρχει σήμανση στο δάπεδο για ασφαλείς χώρους και διαβάσεις, θα πρέπει πάντοτε να χρησιμοποιείτε αυτά, αλλά να θυμάστε ότι τα αεροσκάφη ή οχήματα που πραγματοποιούν ελιγμούς γύρω από αυτά σε περιορισμένο χώρο ενδέχεται να μην μπορούν πάντοτε να αποφύγουν την παραβίαση αυτών των σημάνσεων και, ως εκ τούτου, πρέπει να είστε σε εγρήγορση.
Κινητήρες και έλικες αεροσκαφών: Οι κινητήρες αεροσκάφους είναι πολύ επικίνδυνοι. Πρέπει να παραμένετε μακριά από αυτούς - ιδίως όταν είναι σε λειτουργία ή πρόκειται να ξεκινήσουν. Όλοι οι κινητήρες αεροσκαφών προκαλούν αναρρόφηση η οποία μπορεί να σας αναρροφήσει. Ο κίνδυνος αυτός είναι υπαρκτός στον χώρο τόσο έμπροσθεν όσο και στο πλάι του κινητήρα. Αυτό είναι γνωστό ως «ζώνη αναρρόφησης» και μπορεί να είναι θανατηφόρο. Οι κινητήρες επίσης εκπέμπουν είτε απόρρευμα έλικα ή απόρρευμα εξάτμισης (κινητήρες αεροσκάφους). Αυτό μπορεί να εκτοξεύσει μεγάλη θερμότητα και ισχύ σε σημαντικά μεγάλες αποστάσεις. Η δύναμη αυτή είναι γνωστό ότι μετακινεί φορτία ή προκαλεί τη θραύση των τζαμιών οχημάτων. Ενδέχεται να μην μπορείτε να δείτε περιστρεφόμενους έλικες. | Κινητήρες και έλικες αεροσκαφών: Παραμείνετε μακριά από κινητήρες αεροσκαφών. Εάν πρέπει να τους προσεγγίσετε, θα πρέπει να το πράττετε όταν οι κινητήρες δεν είναι σε λειτουργία, από την πλευρά του αεροσκάφους, αλλά μακριά από τους κινητήρες - όχι από μπροστά ή από πίσω τους. Να περιμένετε πάντοτε έως ότου ασφαλιστούν οι τροχοί.
Εάν είναι αναγκαίο να διανύσετε την απόσταση από τη μία πλευρά ενός αεροσκάφους στην άλλη, πρέπει να κινείστε πάντοτε περιμετρικά

- από την πίσω πλευρά ενός ελικοφόρου αεροσκάφους (προσοχή μήπως υπάρχουν έλικες και στην πίσω πλευρά), ή
- από μπροστά από αεροσκάφος με τουρμπίνες, σε περίπτωση που αρχίσουν να λειτουργούν οι κινητήρες απρόσμενα.

Υπόμνηση: Μην βαδίζετε ΠΟΤΕ κοντά σε αεροσκάφος ενόσω οι κινητήρες είναι σε λειτουργία.
Στροφείς ελικοπτέρου: Τα πτερύγια του στροφείου έχουν κλίση προς τα κάτω όταν περιστρέφονται - και σε πολύ μεγάλες ταχύτητες - και μπορούν να προκαλέσουν επικίνδυνο κατώρευμα το οποίο μπορεί να σας σηκώσει στον αέρα ή να μετακινήσει άλλα αντικείμενα γύρω. Αυτό είναι επικίνδυνο τόσο όταν το ελικόπτερο είναι ακίνητο και όταν κινείται. Μπορεί επίσης να υπάρξει κίνδυνος τραυματισμού από τον καύσωνα και τα αέρια εξάτμισης του κινητήρα. Οι πίσω στροφείς κινούνται με εξαιρετικά υψηλές ταχύτητες και είναι σχεδόν αδύνατο να φανούν. Για τον λόγο αυτό προκαλούν πολύ συχνότερα τραυματισμούς από τους κύριους στροφείς. Σκόνη, αλλά ακόμη και πολύ μεγάλα αντικείμενα μπορούν να εκσφενδονιστούν στον αέρα και να εκτιναχθούν στη γύρω περιοχή με πολύ μεγάλη δύναμη. | Στροφείς ελικοπτέρου: Μην πλησιάζετε ένα ελικόπτερο εάν το πλήρωμα δεν δώσει σήμα ότι μπορείτε να το πράξετε με ασφάλεια. Να προσεγγίζετε πάντοτε από τη θέση «ώρα μία» (ο πιλότος κοιτάζει προς «ώρα δώδεκα»). Να σκύβετε πάντοτε και να θυμάστε να βγάζετε κάθε κάλυμμα της κεφαλής που δεν είναι κάλυμμα ασφαλείας και να στερεώνετε όλα τα χαλαρά αντικείμενα.
Θόρυβος αεροσκάφους: Η παρατεταμένη έκθεση στον θόρυβο αεροσκάφους μπορεί να προκαλέσει σοβαρή βλάβη της ακοής σας. Οι κινητήρες αεροσκάφους μπορούν να παράγουν θόρυβο υψηλής συχνότητας έως 120 ντεσιμπέλ, αρκετό να προκαλέσει μόνιμη βλάβη, εάν βρίσκεστε σε πολύ μικρή απόσταση ή είστε εκτεθειμένοι σε αυτόν για μεγάλα διαστήματα. Υπόμνηση: Ο θόρυβος αεροσκάφους θα μπορούσε να σας κάνει να μην αντιληφθείτε την προσέγγιση άλλου αεροσκάφους ή οχημάτων. | Θόρυβος αεροσκάφους: Πρέπει πάντοτε να φοράτε μέσα προστασίας της ακοής, κατά προτίμηση ωτοασπίδες, όταν εργάζεστε σε ασφαλτοτάπητα αερολιμένα. Ορισμένοι χώροι είναι οριοθετημένοι ως ζώνες υποχρεωτικής προστασίας της ακοής και υπάρχει σαφής τέτοια σήμανση. Θα πρέπει επίσης να προσπαθείτε να περιορίζετε τη διάρκεια του χρόνου παραμονής σας σε περιβάλλον θορύβου - ακόμη και αν φοράτε μέσα προστασίας της ακοής. Η παρατεταμένη έκθεση σε χαμηλότερα επίπεδα θορύβου μπορεί να είναι ενοχλητική και ενδεχομένως να έχετε δυσανεξία να φοράτε ωτοασπίδες για μεγάλα διαστήματα. Υπόμνηση: Όταν φοράτε μέσα προστασίας της ακοής ενδέχεται να μην μπορείτε να ακούσετε έναν προσεγγίζοντα κίνδυνο - να χρησιμοποιείτε τα μάτια σας πάντοτε.
Γενικοί κίνδυνοι: Ολισθήσεις και πτώσεις - Ο ασφαλτοτάπητας αερολιμένα είναι συνήθως ομαλή επιφάνεια, με αποτέλεσμα όταν είναι υγρός ή έχει στρώμα πάγου να είναι ενδεχομένως ολισθηρός. Έλαια ή μικρές κηλίδες καυσίμων θα μπορούσαν επίσης να τον καταστήσουν εξίσου ολισθηρό υπό καλές συνθήκες.
Φωτισμός - Ορισμένες περιοχές του αερολιμένα ενδέχεται να μην φωτίζονται επαρκώς, για να μην δημιουργείται σύγχυση στα αεροσκάφη που προσεγγίζουν. Αυτό θα μπορούσε να δημιουργήσει πρόσθετους κινδύνους εκτός από αυτούς που έχουν ήδη εντοπιστεί. Να είστε ιδιαίτερα προσεκτικοί κοντά σε αεροσκάφη, διότι θα ήταν ενδεχομένως δύσκολο να διακρίνετε τις άκρες των πτερυγίων.
Γενικοί κίνδυνοι:
Ολισθήσεις και πτώσεις - Φοράτε πάντοτε εγκεκριμένα υποδήματα. Να προσέχετε την υγρασία και το ψύχος και να έχετε το νου σας για υγρά στο δάπεδο.
Φωτισμός - Να κινείστε προσεκτικά και να παρέχετε πάντοτε μεγάλο περιθώριο σε ένα αεροσκάφος, ιδίως εάν οδηγείτε.

## 3. Εργασία σε αεροσκάφος

Συνήθως δεν θα χρειαστεί να επιθεωρήσετε φορτίο ή να λάβετε δείγματα επάνω σε αεροσκάφος, αλλά εάν αυτό συμβεί, να βεβαιώνεστε πάντοτε ότι ο πιλότος, το πλήρωμα εδάφους και όλοι οι άλλοι χειριστές που βρίσκονται κοντά γνωρίζουν τι πρόκειται να πράξετε.

### Απόκτηση πρόσβασης

Εάν πρέπει να αποκτήσετε πρόσβαση σε αεροσκάφος, ο ασφαλέστερος τρόπος είναι να χρησιμοποιήσετε τις σκάλες ή τους διαδρόμους που παρέχονται για τους επιβάτες ή για το πλήρωμα, εφόσον είστε βέβαιοι ότι είναι ασφαλείς. Να είστε προσεκτικοί, ωστόσο, διότι θα μπορούσαν να είναι ολισθηρά ή υγρά. Σε ορισμένα μικρότερα αεροσκάφη θα μπορούσατε ενδεχομένως να ανεβείτε και να εισέλθετε απευθείας, αλλά θα πρέπει πάντοτε να ακολουθείτε τη διαδρομή με τη σήμανση, π.χ. εάν η πρόσβαση είναι από το φτερό. Δεν πρέπει να χρησιμοποιείτε φορητές κλίμακες.
Κατά την πρόσβαση στον χώρο εμπορευμάτων του αεροσκάφους, ακολουθείτε τις διαδικασίες που έχουν καθοριστεί για τους χειριστές αποσκευών και εμπορευμάτων. Αυτό θα απαιτούσε ενδεχομένως να ανεβείτε σε οχήματα ή σε ανυψωτήρες εμπορεύματος ή κυλιόμενους διαδρόμους. Ακολουθείστε τις οδηγίες για το προσωπικό χειρισμού εμπορευμάτων σχετικά με τις οδηγίες ασφαλούς εργασίας και να λαμβάνετε πρόσθετη μέριμνα, εάν δεν είστε εξοικειωμένοι με τον χρησιμοποιούμενο εξοπλισμό ή τις διαδικασίες.

### Εργασία επάνω στο αεροσκάφος

Όλοι οι χώροι του αεροσκάφους ενέχουν ορισμένους κοινούς κινδύνους. Τα έντομα είναι πολύ ανθεκτικά και βρίσκονται σχεδόν παντού. Έχουν βρεθεί αρουραίοι σε χώρους εμπορευμάτων και ακάθαρτα χαρτομάντιλα ενδέχεται να απορρίπτονται σε όλους τους χώρους, τα οποία δεν πρέπει να αγγίζετε.
Εξοπλισμός αεροσκάφους: Μην προσπαθήσετε ποτέ να εξετάσετε κανένα στοιχείο εξοπλισμού στο αεροσκάφος, εάν προηγουμένως δεν έχετε λάβει τη γνώμη ενός υπεύθυνου της αεροπορικής εταιρείας. Η ανάμειξη ενός ανειδίκευτου σε εξοπλισμό ασφαλείας, σε συσκευή πλοήγησης ή ηλεκτρικά συστήματα θα μπορούσε να πλήξει την αξιοπλοΐα του αεροσκάφους, θέτοντας σε κίνδυνο την ασφάλεια των επιβατών και του πληρώματος. Αυτό θα συνιστούσε διάπραξη ποινικού αδικήματος.
Χώροι επιβατών: Όταν διεξάγετε έρευνα σε χώρους καθισμάτων, να προσέχετε για αιχμηρά αντικείμενα τα οποία ενδέχεται να βρίσκονται σε μη εμφανή σημεία στην εσωτερική επένδυση καθισμάτων. Εάν απομακρύνετε οτιδήποτε κάτω από το κάθισμα, π.χ. σωσίβια, πρέπει να τα ξανατοποθετήσετε στη θέση τους πριν εγκαταλείψετε το αεροσκάφος. Μην κάθεστε επάνω σε βραχίονα καθίσματος για να εξετάσετε άλλους χώρους.
Χώροι αποσκευών επάνω από τα καθίσματα και στοιβασία: Προσέξτε μην πέσουν αντικείμενα επάνω στο κεφάλι σας. Το προστατευτικό περίβλημα σε ορισμένους χώρους αποθήκευσης μπορεί να χρησιμοποιηθεί για την απόκρυψη αντικειμένων. Κοιτάξτε πρώτα.
Τουαλέτες: Εκτός από το ότι ενέχουν δυνητικούς κινδύνους για την υγεία, όπως πεταμένες σύριγγες για ενέσεις κλπ., οι τουαλέτες ενδέχεται να περιέχουν διαβρωτικές χημικές ουσίες καθαρισμού και απολυμαντικά. Εάν πρέπει να ερευνήσετε αυτούς τους χώρους, να φοράτε την κατάλληλη ενδυμασία ασφαλείας και τον εξοπλισμό, ιδίως γάντια, και να πλένετε τα χέρια σας αμέσως μετά την εργασία.
Κουζίνες: Ο ηλεκτρικός εξοπλισμός μαγειρικής λειτουργεί σε υψηλές τάσεις και θα μπορούσε να είναι πολύ καυτός. Να προσέχετε για σπασμένα γυαλιά κλπ. σε σάκους και δοχεία απορριμμάτων. Ορισμένα αεροσκάφη είναι εξοπλισμένα με ανελκυστήρες τροφοδοσίας. Αυτοί είναι ιδιαίτερα επικίνδυνοι και δεν πρέπει να χρησιμοποιούνται για λόγους πρόσβασης.
Κύτος: Τα δάπεδα κύτους μπορεί να είναι λεπτά. Να είστε προσεκτικοί πού βάζετε τα πόδια σας και να αποφεύγετε τους πολλαπλούς κινδύνους πρόσκρουσης (αμαξίδια, διάδρομοι με κυλινδρίσκους κλπ.). Φοράτε κράνος ασφαλείας, ιδίως εάν το ελεύθερο ύψος είναι περιορισμένο.
Υπόμνηση: Να συμβουλεύεστε την εθνική νομοθεσία και τις οδηγίες της χώρας σας όταν εργάζεστε σε αυτό το επικίνδυνο περιβάλλον.
Οι οδηγίες που περιέχονται σε αυτό το τμήμα του κειμένου έχουν τον χαρακτήρα γενικής υπόμνησης των κινδύνων που ανακύπτουν ορισμένες φορές κατά τη διαδικασία εξέτασης και δειγματοληψίας και του εξοπλισμού ασφαλείας που οφείλετε να χρησιμοποιείτε και των προφυλάξεων που πρέπει να λαμβάνετε.
Για περισσότερες πληροφορίες πρέπει να ανατρέξετε στη νομοθεσία και τις οδηγίες της αρμόδιας κρατικής αρχής της χώρας σας.

Αναθεωρήσεις
Έκδοση | Ημερομηνία | Αλλαγές
1.0 | 12.10.2012 | Πρώτη έκδοση