Άλλες γλώσσες >

български език (bg) | Čeština (cs) | Dansk (da) | Deutsch (de)
Ελληνικα (el) | English (en) | Español (es) | Eesti keel (et)
Suomi (fi) | Français (fr) | Hrvatski (hr) | Magyar (hu)
Italiano (it) | Lietuvu kalba (lt) | Latviešu valoda (lv) | Malti (mt)
Nederlands (nl) | Polski (pl) | Português (pt) | Româna (ro)
Slovencina (sk) | Slovenšcina (sl) | Svenska (sv) |

# Καρκινογόνα
Υγεία και ασφάλεια

## 1. Τι σημαίνει καρκινογόνος;

Με την πάροδο των ετών, η ιατρική έρευνα έχει εντοπίσει αυξανόμενο αριθμό επικίνδυνων ουσιών και βιομηχανικών διεργασιών που πιστεύεται ότι προκαλούν καρκίνο στον άνθρωπο. Οι ουσίες αυτές είναι γνωστές ως «καρκινογόνα» και υπόκεινται σε ειδικούς ελέγχους και ρύθμιση.
Επειδή ο κατάλογος των γνωστών καρκινογόνων αυξάνεται συνεχώς, το σωστότερο είναι να τεκμαίρεται ότι όλες οι χημικές ουσίες είναι εν δυνάμει επικίνδυνες και θα πρέπει να αντιμετωπίζονται με τον ίδιο τρόπο.

## 2. Τι είναι ο καρκίνος;

Ο καρκίνος είναι μια διαταραχή που πλήττει τους ιστούς του σώματος, ιδίως την ανάπτυξη νέων κυττάρων. Τα «καρκινογόνα» κύτταρα μπορεί να είναι:

- είτε καλοήθη, που παραμένουν σε συγκεκριμένο σημείο και δεν προσβάλλουν γειτονικούς ιστούς·
- είτε κακοήθη, που προκαλούν όγκους οι οποίοι μπορούν να εισβάλουν και να καταστρέψουν γειτονικούς ιστούς ή να εισέλθουν στα αιμοφόρα αγγεία και σε άλλους χώρους και να εξαπλωθούν σε απομακρυσμένα σημεία του σώματος. Οι όγκοι σε απομακρυσμένα σημεία (μεταστάσεις) μπορεί να προκαλέσουν σοβαρή βλάβη και αυτοί συνήθως αποκαλούνται με τον γενικό όρο «καρκίνος».

## 3. Ποια είδη ουσιών είναι καρκινογόνα;

Οι πληροφορίες σχετικά με τις επικίνδυνες ουσίες σας ενημερώνουν ποιες από αυτές είναι καρκινογόνες. Το επόμενο τμήμα του κειμένου παρουσιάζει αναλυτικά ορισμένα από τα λιγότερο γνωστά είδη.
Τέσσερις ουσίες είναι απαγορευμένες, διότι είναι άκρως επικίνδυνα καρκινογόνα. Πρόκειται για τις ακόλουθες ουσίες:

- 2-ναφθυλαμίνη·
- βενζιδίνη·
- 4-αμινοδιφαινύλιο· και
- 4-νιτροδιφαινύλιο.

Αυτές οι ουσίες και τα άλατά τους μπορούν να χρησιμοποιούνται ή να εισάγονται μόνο με άδεια.

## 4. Πού συναντώνται;

Είναι απίθανο να συναντήσετε καρκινογόνες ουσίες σε επικίνδυνες συγκεντρώσεις, αν και ορισμένοι τύποι ουσιών εισάγονται. Να έχετε υπόψη, ωστόσο, ότι ορισμένα καρκινογόνα είναι αποτέλεσμα βιομηχανικών διεργασιών, όπως:

- πριονίδι από δέρμα στην υποδηματοποιία·
- μεταποίηση και κατεργασία καουτσούκ·
- εργασίες με λιθανθρακόπισσα, αιθάλη, πίσσα κλπ·
- χειρισμός χρησιμοποιημένων ελαίων κινητήρα·
- σκόνες σκληρής ξυλείας από την εργασία ξύλου.

## 5. Τι είδη καρκίνου μπορούν να προκαλέσουν;

Εξαρτάται. Διαφορετικά είδη καρκινογόνων προσβάλλουν διαφορετικά μέρη του σώματος, όπως:

- το αρσενικό και οι ενώσεις του προσβάλλουν το δέρμα και τους πνεύμονες·
- τα καρκινογόνα έλαια συνδέονται με τον καρκίνο του οσχέου·
- το βενζόλιο μπορεί να προσβάλει τον νωτιαίο μυελό, προκαλώντας λευχαιμία·
- οι αρωματικές αμίνες (π.χ. βενζιδίνη και 2-ναφθιλαμίνη) μπορούν να προκαλέσουν καρκίνο της ουροδόχου κύστεως.

Οι καρκινογόνες ουσίες μπορεί να προκαλέσουν βλάβη ανεξάρτητα από τον τρόπο επαφής με τον οργανισμό, είτε με εισπνοή, κατάποση είτε επαφή με το δέρμα. Είναι, συνεπώς, απολύτως απαραίτητο να αποφεύγεται η άμεση επαφή με αυτές.

## 6. Πώς μπορούν να περιοριστούν οι κίνδυνοι;

Ελέγχετε πάντοτε τα δελτία δεδομένων ασφαλείας. Εάν δεν υπάρχουν δελτία, μην προχωρήσετε στην επιθεώρηση και δειγματοληψία, εάν προηγουμένως δεν είστε σίγουροι ότι γνωρίζετε το προϊόν και τις αναγκαίες προφυλάξεις ασφαλείας.
Εάν δεν μπορείτε να εξακριβώσετε την ταυτότητα των εμπορευμάτων και πρέπει να διενεργήσετε επιθεώρηση και δειγματοληψία, οφείλετε να το πράξετε με άκρα προσοχή και να ζητήσετε τη γνώμη ειδικού σχετικά με τα καλύτερα δυνατά μέσα ατομικής προστασίας.
Οι οδηγίες που περιέχονται σε αυτό το τμήμα του κειμένου έχουν τον χαρακτήρα γενικής υπόμνησης των κινδύνων που ανακύπτουν ορισμένες φορές κατά τη διαδικασία εξέτασης και δειγματοληψίας και του εξοπλισμού ασφαλείας που οφείλετε να χρησιμοποιείτε και των προφυλάξεων που πρέπει να λαμβάνετε.
Για περισσότερες πληροφορίες πρέπει να ανατρέξετε στη νομοθεσία και τις οδηγίες της αρμόδιας κρατικής αρχής της χώρας σας.

Αναθεωρήσεις
Έκδοση | Ημερομηνία | Αλλαγές
1.0 | 12.10.2012 | Πρώτη έκδοση