Άλλες γλώσσες >

български език (bg) | Čeština (cs) | Dansk (da) | Deutsch (de)
Ελληνικα (el) | English (en) | Español (es) | Eesti keel (et)
Suomi (fi) | Français (fr) | Hrvatski (hr) | Magyar (hu)
Italiano (it) | Lietuvu kalba (lt) | Latviešu valoda (lv) | Malti (mt)
Nederlands (nl) | Polski (pl) | Português (pt) | Româna (ro)
Slovencina (sk) | Slovenšcina (sl) | Svenska (sv) |

# Ασφαλής εργασία σε πλοία και σκάφη
Υγεία και ασφάλεια

## 1. Εισαγωγή

Κανονικά δεν θα πρέπει να είστε αναγκασμένοι να επιθεωρήσετε φορτία ή να πραγματοποιήσετε δειγματοληψίες επάνω σε πλοίο, αλλά εάν πρέπει, βεβαιωθείτε πάντοτε ότι ο πλοίαρχος, το πλήρωμα και όσοι άλλοι εργάζονται στον γύρω χώρο γνωρίζουν τι πρόκειται να πράξετε. Σκοπός της οδηγίας αυτής είναι να αποκτήσετε γενική εικόνα των κινδύνων για την ασφάλεια που ενδέχεται να αντιμετωπίσετε κατά την εργασία σας σε πλοία και άλλα σκάφη.

- Θα πρέπει να γνωρίζετε τους κινδύνους αυτούς και να αποφεύγετε επικίνδυνες καταστάσεις·
- Δεν πρέπει να εισέρχεστε σε χώρο ενός σκάφους που δεν είναι προσβάσιμος στο ευρύ κοινό χωρίς ειδική άδεια και, εάν είναι αναγκαίο, επιτήρηση.
- Εάν ένας αναγνωρισμένος κίνδυνος είναι αναπόφευκτος, δεν θα πρέπει να πραγματοποιήσετε την εργασία χωρίς την απαιτούμενη κατάρτιση, καθοδήγηση και, εάν είναι απαραίτητο, την αναγκαία άδεια από τον πλοίαρχο ή τους πλοιοκτήτες.

Πρέπει πάντοτε να συμβουλεύεσθε την εθνική νομοθεσία σας και τις ισχύουσες οδηγίες.
Εκτιμήσεις κινδύνου και οδηγίες ασφαλούς εργασίας πρέπει να είναι διαθέσιμες για το προσωπικό που εργάζεται σε πλοία ή σκάφη.

### 1.1 Κατάλληλος εξοπλισμός ασφαλείας

Ο εξοπλισμός ασφαλείας πρέπει να είναι διαθέσιμος και να τον φοράτε. Μπορεί να περιλαμβάνει:

- ευδιάκριτη ενδυμασία·
- σωσίβια ή/και αδιάβροχες στολές·
- γάντια·
- ολόσωμη προστατευτική ενδυμασία·
- αντιολισθητικά και αντιστατικά υποδήματα (συνήθως με επένδυση προστασίας δακτύλων)·
- κράνη ασφαλείας·
- εγγενώς ασφαλή φανό ή φωτισμό εργασίας (εξοπλισμό ασφαλή για χρήση σε εύφλεκτη ατμόσφαιρα).

Εάν πρέπει να εισέλθετε σε κλειστούς χώρους, θα απαιτηθεί πρόσθετος ειδικός εξοπλισμός (και κατάρτιση για να τον χρησιμοποιείτε), που περιλαμβάνει:

- σύστημα συναγερμού για ατομική ασφάλεια (περιέχει αισθητήρες κίνησης και δείχνει πότε ένα πρόσωπο δεν έχει τις αισθήσεις του)·
- ατομικός μετρητής συναγερμού για πολλαπλά αέρια (ανιχνεύει επιβλαβή αέρια)·
- εγγενώς ασφαλή γραμμή ασύρματης επικοινωνίας/επικοινωνιών·
- εξοπλισμό διάσωσης σε κλειστό χώρο (συσκευή αναπνοής πεπιεσμένου αέρα)·
- εξάρτυση ασφαλείας και σχοινί διάσωσης και γραμμή εντοπισμού·
- σύστημα χειρωνακτικής και αυτόματης ανάνηψης (MARS).

Πριν χρησιμοποιήσετε αναπνευστική συσκευή πεπιεσμένου αέρα απαιτούνται ιατρικές εξετάσεις, κατάρτιση και τακτικά επαναληπτικά μαθήματα κατάρτισης.

## 2. Πρόσβαση σε σκάφη

Το τμήμα αυτό περιέχει οδηγίες για την ασφαλή επιβίβαση σε σκάφη. Σύμφωνα με τη νομοθεσία, ο πλοίαρχος ενός σκάφους οφείλει να παρέχει ασφαλή μέσα επιβίβασης και αποβίβασης σε κάθε πρόσωπο που ασκεί στο πλοίο νόμιμη δραστηριότητα. Αυτό καλύπτει και τους τελωνειακούς που διενεργούν τους δικούς τους ελέγχους.
Η πρόσβαση σε πλοία παρέχεται συνήθως από κλίμακα αποεπιβίβασης ή γέφυρα υπηρεσίας, οι οποίες πρέπει να είναι ασφαλώς στερεωμένες. Εάν η γέφυρα υπηρεσίας διέρχεται επάνω από νερό, πρέπει να τοποθετούνται δίχτυα ασφαλείας.
Μην προσπαθήσετε ποτέ να επιβιβαστείτε σε πλοίο, εάν δεν είστε βέβαιοι ότι αυτό είναι ασφαλές. Οι κλίμακες ή οι γέφυρες υπηρεσίας είναι συχνά ολισθηρές ή έχουν πάγο. Τα μη ολισθηρά υποδήματα ασφαλείας περιορίζουν τον κίνδυνο ατυχήματος, αλλά θα πρέπει, παρόλα αυτά, να είστε ιδιαίτερα προσεκτικοί, ιδίως στο σκοτάδι. Εκτός από τις κατωτέρω οδηγίες, θα πρέπει επίσης να διαβάσετε το τμήμα σχετικά με την εργασία σε ύψος.

### 2.1 Επιβίβαση από την αποβάθρα

Όταν επιβιβάζεστε σε σκάφος από την αποβάθρα, θα πρέπει να χρησιμοποιείτε την παρεχόμενη κλίμακα αποεπιβίβασης ή τη γέφυρα υπηρεσίας. Πριν τα χρησιμοποιήσετε βεβαιωθείτε ότι:

- η γέφυρα υπηρεσίας ή η κλίμακα αποεπιβίβασης είναι σωστά στερεωμένη και ασφαλισμένη·
- είναι τοποθετημένη σε ασφαλή γωνία και εκτείνεται ένα μέτρο επάνω από το σημείο στο οποίο πηγαίνετε·
- έχει τοποθετηθεί δίχτυ ασφαλείας εάν διέρχεστε επάνω από νερό·
- εάν επιβιβάζεστε σε οχηματαγωγό, η επιβίβαση πρέπει να γίνεται μέσω της γέφυρας υπηρεσίας, εκτός εάν οι ράμπες οχημάτων είναι το μόνο μέσο πρόσβασης·
- εάν το κατάστρωμα του πλοίου είναι κάτω από το επίπεδο της αποβάθρας, θα πρέπει να παρέχεται εξοπλισμός πρόσβασης στο σκάφος. Μην επιχειρήσετε να κάνετε άλμα στο πλοίο - μπορεί να γλιστρήσετε ή να πέσετε·
- να θυμάστε ότι σε περιοχές με παλίρροια το πλοίο ενδέχεται να ανυψωθεί ή να χαμηλώσει κατά το διάστημα μεταξύ της άφιξης και της αναχώρησής σας· για τον λόγο αυτό, η δυνατότητα πρόσβασης μπορεί να αλλάξει, π.χ. να είναι πιο απότομη ή να μην υπάρχει σωστή εφαρμογή. Σε περίπτωση αμφιβολίας, ζητήσετε από τον πλοίαρχο ή τον αρμόδιο αξιωματικό καταστρώματος να την καταστήσει ασφαλή.

### 2.2 Επιβίβαση από άλλο πλοίο

Η επιβίβαση σε πλοίο από άλλο πλοίο μπορεί να είναι ιδιαίτερα επικίνδυνη. Προσπαθήστε να την αποφύγετε, εάν είναι δυνατό. Μην το επιχειρήσετε ποτέ, εάν το πλοίο είναι σε κίνηση. Εάν είναι αναγκαίο, συνήθως η ευθύνη ανήκει στο πλοίο που βρίσκεται από την έξω πλευρά (δηλ. μακρύτερα από την αποβάθρα) να παράσχει ασφαλή πρόσβαση στο άλλο πλοίο. Η μόνη εξαίρεση είναι όταν το ύψος εξάλων του εξωτερικού πλοίου είναι πολύ χαμηλότερο (δηλ. το κατάστρωμα είναι πολύ χαμηλότερο, με αποτέλεσμα η πρόσβαση να απαιτεί αναρρίχηση), περίπτωση κατά την οποία το πλοίο με το μεγαλύτερο ύψος εξάλων είναι υπεύθυνο να σας παράσχει ασφαλή πρόσβαση. Αυτό γίνεται συνήθως με τη χρησιμοποίηση σχοινόσκαλας, η οποία πρέπει να χρησιμοποιείται μόνο για την πρόσβαση. Μην προσπαθήσετε να αναρριχηθείτε σε σχοινόσκαλα, εάν δεν σας έχουν δείξει πώς να το πράξετε με ασφάλεια.
Υπόμνηση: Πρέπει πάντοτε να φοράτε σωσίβιο κατά την επιβίβαση σε πλοίο από άλλο πλοίο και να είστε εξαιρετικά προσεκτικοί - ιδιαίτερα σε κακοκαιρία.

### 2.3 Χρησιμοποίηση κλιμάκων

Μην χρησιμοποιείτε φορητή κλίμακα για να αποκτήσετε πρόσβαση σε πλοίο. Εάν, ωστόσο, είναι αναγκαίο να χρησιμοποιήσετε για κάποιο λόγο, αυτή πρέπει να είναι καλής κατασκευής, σε καλή κατάσταση συντήρησης και αρκετά ισχυρή (δεν πρέπει να χρησιμοποιούνται κλίμακες με τη σήμανση «για οικιακή χρήση»). Πρέπει επίσης να λαμβάνετε τα ακόλουθα μέτρα προφύλαξης:

- ασφαλίστε την κλίμακα και στις δύο άκρες για να αποτρέψετε την ολίσθηση
- βεβαιωθείτε ότι εκτείνεται τουλάχιστον κατά ένα μέτρο επάνω από το σημείο στο οποίο επιθυμείτε να φθάσετε και να έχετε και τα δύο χέρια σας ελεύθερα κατά την αναρρίχηση·
- προσδέστε τα εργαλεία σε εξάρτυση στη ζώνη και τοποθετείστε άλλα εργαλεία σε σακίδιο ώμου·
- να κοιτάζετε πάντοτε τη σκάλα κατά την ανάβαση ή την κατάβαση·
- να μετακινείστε κατά μία μόνο βαθμίδα της σκάλας σε κάθε κίνηση.

Απαιτείται πρόσθετη προσοχή, εάν φοράτε ενδυμασία ασφαλείας, όπως σωσίβιο ή κράνος, μήπως γαντζωθεί στις βαθμίδες.

### 2.4 Οχήματα μεταφοράς προσωπικού

Τα οχήματα μεταφοράς προσωπικού χρησιμοποιούνται περιστασιακά από εργαζόμενους που επιβιβάζονται σε πλωτές μονάδες γεώτρησης. Είναι ένα από τα πλέον επικίνδυνα μέσα πρόσβασης και πρέπει να χρησιμοποιείται μόνο από άτομα που έχουν λάβει ειδική κατάρτιση. Η πετρελαϊκή βιομηχανία μπορεί να παράσχει κατάρτιση σε όλους τους υπαλλήλους που ενδέχεται να χρησιμοποιούν οχήματα μεταφοράς προσωπικού. Όλες οι ενέργειες που συνεπάγονται τη χρήση οχημάτων μεταφοράς προσωπικού πρέπει να είναι καλά σχεδιασμένες και αυστηρά επιτηρούμενες. Εάν πρόκειται να επιβιβαστείτε σε πλωτή μονάδα γεώτρησης με αυτό τον τρόπο, θα πρέπει να:

- κατανοήσετε πώς θα πραγματοποιηθεί η μεταφορά και να βεβαιωθείτε ότι αυτό θα γίνει με ασφάλεια·
- φοράτε σωσίβιο και κάθε άλλη ενδυμασία ασφαλείας που εσείς ή ο προϊστάμενός σας θεωρείτε αναγκαία·
- βεβαιωθείτε ότι η εφεδρική λέμβος και η λέμβος διάσωσης είναι σε κατάσταση αναμονής·
- υπακούετε σε όλες τις οδηγίες που σας δίνει ο επόπτης της μεταφοράς·

Η επιβίβαση αυτού του τύπου δεν πρέπει να πραγματοποιείται σε κακοκαιρία (θυελλώδεις συνθήκες).

## 3. Εργασία επάνω στο πλοίο

Όλοι οι χώροι των πλοίων παρουσιάζουν ορισμένους κοινούς κινδύνους. Τα έντομα είναι πολύ ανθεκτικά και βρίσκονται σχεδόν παντού, ενώ έχουν βρεθεί αρουραίοι σε αμπάρια και ρυπαρά αντικείμενα μπορεί να ρίπτονται σε όλους τους χώρους, τα οποία δεν πρέπει να αγγίζετε χωρίς γάντια.
Εξοπλισμός πλοίου: Μην επιχειρήσετε ποτέ να εξετάσετε κανένα αντικείμενο στο πλοίο εάν προηγουμένως δεν έχετε ζητήσει τη γνώμη ενός υπεύθυνου αξιωματικού. Η επέμβαση ανειδίκευτου σε εξοπλισμό ασφαλείας, σε όργανα ναυσιπλοΐας ή ηλεκτρικά συστήματα μπορεί να επηρεάσει την αξιοπλοΐα του σκάφους και να θέσει σε κίνδυνο την ασφάλεια επιβατών και πληρώματος. Αυτό θα συνιστούσε διάπραξη ποινικού αδικήματος.
Χώροι επιβατών και χώροι πληρώματος: Κατά την εξέταση αυτών των χώρων, πρέπει να προσέχετε για αιχμηρά αντικείμενα που ενδέχεται να είναι κρυμμένα στην εσωτερική επένδυση καθίσματος. Εάν μετακινείτε εξοπλισμό ασφαλείας, π.χ. σωσίβια, πρέπει να τα ξανατοποθετήσετε στη θέση τους πριν εγκαταλείψετε το πλοίο.
Διαμερίσματα ηλεκτρικού εξοπλισμού και ερμάρια: Να προσέχετε επικίνδυνες χημικές ουσίες και εξοπλισμό. Να κοιτάζετε πρώτα και να ζητάτε βοήθεια από το πλήρωμα, εάν δεν είστε βέβαιοι τι περιέχει ο χώρος.
Τουαλέτες: Εκτός από το ότι ενέχουν δυνητικούς κινδύνους για την υγεία, όπως πεταμένες σύριγγες για ενέσεις κλπ., οι τουαλέτες ενδέχεται να περιέχουν διαβρωτικές χημικές ουσίες καθαρισμού και απολυμαντικά. Εάν πρέπει να ερευνήσετε αυτούς τους χώρους, να φοράτε την κατάλληλη ενδυμασία ασφαλείας και τον εξοπλισμό, ιδίως γάντια, και να πλένετε τα χέρια σας αμέσως μετά την εργασία.
Κουζίνες: Ο ηλεκτρικός εξοπλισμός μαγειρικής λειτουργεί σε υψηλές τάσεις και θα μπορούσε να είναι πολύ καυτός. Να προσέχετε για σπασμένα γυαλιά κλπ. σε σάκους και δοχεία απορριμμάτων. Ορισμένα σκάφη είναι εξοπλισμένα με ανελκυστήρες τροφοδοσίας. Αυτοί είναι ιδιαίτερα επικίνδυνοι και δεν πρέπει να χρησιμοποιούνται για λόγους πρόσβασης.
Αμπάρια: Τα αμπάρια μπορεί να ιδιαίτερα επικίνδυνα, ιδίως κατά τη διαδικασία φόρτωσης ή εκφόρτωσης. Να ζητάτε άδεια πριν εισέλθετε. Φοράτε την κατάλληλη ενδυμασία ασφαλείας και κράνος ασφαλείας. Να είστε εξαιρετικά προσεκτικοί, διότι το φορτίο μπορεί να έχει μετακινηθεί κατά τη διάρκεια του ταξιδιού, ιδίως εάν υπήρξε θαλασσοταραχή.
Υπόμνηση: Συμβουλευθείτε την εθνική νομοθεσία και τις οδηγίες της χώρας σας όταν εργάζεστε σε επικίνδυνο περιβάλλον.

### 3.1 Ποιοι είναι οι κίνδυνοι;

Υπάρχουν διάφοροι βαθμοί σοβαρότητας των κινδύνων στα πλοία. Θα πρέπει να εξετάζετε και να λαμβάνετε δείγματα από εμπορεύματα σε ένα πλοίο μόνο όταν δεν υπάρχει άλλη εναλλακτική δυνατότητα. Απαιτείται διεξοδική εκπαίδευση πριν εισέλθετε σε ορισμένα περιβάλλοντα. Δεν πρέπει ποτέ να αρχίσετε την εργασία χωρίς να ενημερώσετε τον κυβερνήτη του πλοίου ή τον υπεύθυνο αξιωματικό καταστρώματος.
Ορισμένοι από τους σημαντικότερους κινδύνους είναι οι ακόλουθοι:

Κίνδυνος | Ορθή εργασιακή πρακτική
Όταν εργάζεστε μόνος: Υπάρχει κίνδυνος, όταν εργάζεστε μόνος, να παγιδευτείτε ή να τραυματιστείτε και να μην μπορείτε να καλέσετε σε βοήθεια. | Όταν εργάζεστε μόνος: Να αποφεύγετε να εργάζεστε μόνος, αλλά αν πρέπει να το πράξετε, να διατηρείτε καλή επικοινωνία με κάποιον υπεύθυνο που θα μεριμνά για την ασφάλεια σας και να ενημερώνετε πάντοτε κάποιον άλλο για τις προθέσεις σας και για τον χώρο πριν αρχίσετε την εργασία σας. Θυμηθείτε να ελέγχετε τον ασύρματο πριν αναχωρήσετε από το γραφείο.
Φωτισμός: Ο κυβερνήτης του πλοίου είναι υπεύθυνος να παρέχει επαρκή φωτισμό - αλλά αυτό δεν είναι πάντοτε εφικτό. | Φωτισμός: Εάν ο φωτισμός δεν είναι επαρκής, π.χ. ανοίγοντας θυρίδες ελέγχου ή πόρτες, θα μπορούσατε να χρησιμοποιήσετε ένα κατάλληλο φανό ή λάμπα εργασίας.
Ολισθήσεις και πτώσεις: Το κατάστρωμα του πλοίου ενδέχεται να είναι υγρό ή καλυμμένο με έλαια ή υπολείμματα ιχθύων που δημιουργούν πρόσθετο κίνδυνο ολίσθησης. | Ολισθήσεις και πτώσεις: Φοράτε τα απαραίτητα αντιστατικά αντιολισθητικά υποδήματα/μπότες. Να προσέχετε ιδιαίτερα στους χώρους κοντά στις μηχανές καταστρώματος, όπου μπορεί να υπάρχει διαρροή λιπαντικών, ή όταν εντοπίζεται διαρροή φορτίου.
Μηχανολογικός εξοπλισμός: Ενδέχεται να χρησιμοποιούνται διάφορες μηχανές όταν το πλοίο είναι αγκυροβολημένο, όπως:

- εξοπλισμός αερισμού·
- γεννήτριες·
- βαρούλκα·
- μηχανήματα μετακίνησης εμπορευμάτων, όπως ανυψωτικά φορτηγά, γερανοί, μεταφορείς ή ανελκυστήρες.

Μηχανολογικός εξοπλισμός: Να παραμένετε μακριά από κινούμενες μηχανές και να φοράτε ευδιάκριτη ενδυμασία και κράνος ασφαλείας.
Υπόμνηση: Ο χειριστής ενδέχεται να έχει περιορισμένη θέα, ιδίως στο αμπάρι. Πρέπει να τηρείτε όλες τις οδηγίες των αξιωματικών ή του πληρώματος.
Υπόμνηση: Σε λεκάνες με παλίρροια, ενδέχεται να απαιτείται συχνή προσαρμογή των κάβων με τη χρησιμοποίηση βαρούλκων. Να παραμένετε σε απόσταση από αυτές τις εργασίες.
Αμίαντος: Τα σύγχρονα πλοία δεν πρέπει να περιέχουν καμία ποσότητα επικίνδυνου αμιάντου, αλλά τα παλαιότερα πλοία ενδέχεται να περιέχουν αμίαντο ως πυράντοχο υλικό ή για θερμομόνωση. | Αμίαντος: Πρέπει να είστε ιδιαίτερα προσεκτικοί όταν βρίσκεστε επάνω σε παλαιά πλοία ή πλοία νηολογημένα σε χώρες με λιγότερο αυστηρά πρότυπα. Μην πειράζετε κανένα μονωτικό αγωγού ή μονωτικό υλικό. Εάν θεωρείτε ότι μπορεί να υπάρχει κίνδυνος, απομακρυνθείτε αμέσως από την περιοχή και ενημερώστε τον κυβερνήτη.
Εξοπλισμός πλοίου: Μπορεί να σας δοθεί η ευκαιρία να χρησιμοποιήσετε εξοπλισμό ασφαλείας που παρέχει το πλοίο. Όμως, δεν πρέπει να το πράξετε, εάν δεν έχετε εκπαιδευτεί πώς να το χρησιμοποιείτε και να είστε σίγουροι για την καλή κατάσταση λειτουργίας του. | Εξοπλισμός πλοίου: Δεν θα πρέπει να είναι απαραίτητο να χρησιμοποιείτε εξοπλισμό που παρέχει ο κυβερνήτης του πλοίου. Εάν είναι αναγκαίο, πρέπει να χρησιμοποιείται πάντοτε επίσημος εξοπλισμός με την απαραίτητη κατάρτιση.
Ψυκτικές αποθήκες: Οι ψυκτικές αποθήκες ενδέχεται να έχουν αυτόματους μηχανισμούς κλειδώματος και να περιέχουν ειδική ατμόσφαιρα για τη διατήρηση των εμπορευμάτων. Αυτά συνήθως διατηρούνται σε θερμοκρασία -25 °C ή και κατώτερη. | Ψυκτικές αποθήκες:

- Να ζητάτε πάντοτε από κάποιον να παραμένει έξω από την πόρτα, ώστε να καλέσετε σε βοήθεια, εάν υπάρξει πρόβλημα.
- Ελέγξτε ότι υπάρχει αρκετό οξυγόνο και ότι δεν υπάρχουν άλλα επικίνδυνα αέρια στην ψυκτική αποθήκη πριν εισέλθετε.
- Φοράτε μονωτική στολή προστασίας από το ψύχος.
- Περιορίστε τον χρόνο παραμονής σας στην ψυκτική αποθήκη, ώστε να βεβαιωθείτε ότι η θερμοκρασία του σώματός σας δεν θα μειωθεί υπερβολικά.

Επαφή με έλαια και με άλλα υγρά διαρροής: Ενδέχεται να συναντήσετε διαρροές πετρελαίου ή διαρροή φορτίου. Τα έλαια ή το φορτίο θα μπορούσε να είναι επικίνδυνα είτε με την επαφή είτε με την εισπνοή. | Επαφή με έλαια και με άλλα υγρά διαρροής: Εάν δείτε κηλίδα ή διαρροή από εμπορευματοκιβώτιο, ελέγξτε αν έχει εντοπιστεί. Απομακρυνθείτε αμέσως και ενημερώστε τον κυβερνήτη, εκτός εάν έχει κριθεί απολύτως ασφαλές από αρμόδιο πρόσωπο. Αποφύγετε κάθε επαφή με διαρροές, ακόμη και αν θεωρούνται ασφαλείς, διότι μπορεί να υποστείτε δερματική αντίδραση. Ζητείστε σωστή ιατρική φροντίδα σε περίπτωση εμφάνισης συμπτωμάτων.
Υπόμνηση: Ακόμα και χημικά που είναι καθαυτά ασφαλή ενδέχεται να αντιδράσουν μεταξύ τους (ή με ατμοσφαιρικούς υδρατμούς) εκλύοντας τοξικές αναθυμιάσεις ή δημιουργώντας θερμότητα ικανή να προκαλέσει σωματική βλάβη ή πυρκαγιά.
Υπερβολικός θόρυβος: Κατά την εργασία σας σε ένα πλοίο, ακόμη και αν αυτό είναι αγκυροβολημένο, ενδέχεται να αντιμετωπίσετε πολλές μηχανές που προκαλούν θόρυβο, όπως:

- σύστημα εξαερισμού·
- γεννήτριες
- βαρούλκο
- μηχανές μετακίνησης εμπορευμάτων, όπως ανυψωτικά οχήματα, γερανοί, μεταφορείς ή ανελκυστήρες.

Υπερβολικός θόρυβος: Θα πρέπει να εκτιμάτε τον κίνδυνο και να περιορίζετε την έκθεσή σας ή να χρησιμοποιείτε ωτοασπίδες. Η παρατεταμένη έκθεση ακόμη και σε ήπιο θόρυβο μπορεί να προκαλέσει βλάβη στην ακοή.
Υπόμνηση: Ο υπερβολικός θόρυβος μπορεί να εμποδίζει την επικοινωνία και να περιορίσει την ικανότητά σας να αντιλαμβάνεστε άλλους κινδύνους.
Κλειστοί χώροι: Όπως έχει προαναφερθεί, οι κλειστοί χώροι σε πλοία, όπως:

- δεξαμενές έρματος,
- ερμάρια,
- αμπάρια εμπορευμάτων και δεξαμενές, και
- μηχανοστάσιο και αίθουσες με μηχανές,

μπορεί να εγκυμονούν ένα μεγάλο φάσμα κινδύνων, όπως τοξικές αναθυμιάσεις και ουσίες.
Κλειστοί χώροι: Μην εισέρχεστε ποτέ σε κανέναν κλειστό χώρο χωρίς την απαραίτητη εκπαίδευση και τον εξοπλισμό Πρέπει πάντοτε να κάνετε εκτίμηση κινδύνου και να ζητάτε άδεια από τον κυβερνήτη ή τον αρμόδιο αξιωματικό καταστρώματος πριν εισέλθετε σε οποιονδήποτε κλειστό χώρο.

Οι οδηγίες που περιέχονται σε αυτό το τμήμα του κειμένου έχουν τον χαρακτήρα γενικής υπόμνησης των κινδύνων που ανακύπτουν ορισμένες φορές κατά τη διαδικασία εξέτασης και δειγματοληψίας και του εξοπλισμού ασφαλείας που οφείλετε να χρησιμοποιείτε και των προφυλάξεων που πρέπει να λαμβάνετε.
Για περισσότερες πληροφορίες πρέπει να ανατρέξετε στη νομοθεσία και τις οδηγίες της αρμόδιας κρατικής αρχής της χώρας σας.

Αναθεωρήσεις
Έκδοση | Ημερομηνία | Αλλαγές
1.0 | 12.10.2012 | Πρώτη έκδοση