Άλλες γλώσσες >

български език (bg) | Čeština (cs) | Dansk (da) | Deutsch (de)
Ελληνικα (el) | English (en) | Español (es) | Eesti keel (et)
Suomi (fi) | Français (fr) | Hrvatski (hr) | Magyar (hu)
Italiano (it) | Lietuvu kalba (lt) | Latviešu valoda (lv) | Malti (mt)
Nederlands (nl) | Polski (pl) | Português (pt) | Româna (ro)
Slovencina (sk) | Slovenšcina (sl) | Svenska (sv) |

# Μέθοδοι δειγματοληψίας για διάφορους τύπους εμπορευμάτων

Η ακόλουθη ενότητα περιγράφει τις αρχές της δειγματοληψία των προϊόντων σε υγρή μορφή, σε κόκκους, σε σκόνη, χύδην ή σε συσκευασίες λιανικής πώλησης κλπ. Οι διαδικασίες που περιγράφονται παρακάτω μπορούν να εφαρμοστούν σε τέτοιου είδους προϊόντα, εκτός εάν άλλες ειδικές διαδικασίες απαιτούνται.

## 1. Δειγματοληψία υγρών

Το τμήμα αυτό καλύπτει τη δειγματοληψία ομογενών υγρών προϊόντων σε θερμοκρασίες περιβάλλοντος.
Εάν τα προϊόντα δεν είναι ομογενή λόγω της φύσης τους, τότε πρέπει να ομογενοποιούνται με ανάμειξη, ανάδευση ή στην περίπτωση υγρών με κυκλοφορία μέσω αντλιών, πριν από τη δειγματοληψία. Εάν δεν είναι δυνατή η ομογενοποίηση, πρέπει να λαμβάνονται περισσότερα στοιχειώδη δείγματα σε διαφορετικά βάθη, για να εξασφαλιστεί ότι έχει ληφθεί ένα αντιπροσωπευτικό δείγμα.

### 1.1 Δειγματοληψία από δεξαμενές

Δοχεία εμβύθισης μπορεί να χρησιμοποιούνται για τη λήψη των δειγμάτων. Το μέσο δειγματοληψίας κατέρχεται μέσα από το στόμιο της δεξαμενής μέχρι το επιθυμητό επίπεδο, ανοίγεται, κρατιέται στη συγκεκριμένη θέση μέχρι να γεμίσει και στη συνέχεια ανασύρεται. Μπορεί επίσης να χρησιμοποιηθεί αντλία κενού, εάν το βάθος από το οποίο θα ληφθεί το δείγμα δεν υπερβαίνει τα 4 μέτρα και ανάλογα με το ιξώδες του υγρού. Πρέπει να λαμβάνονται ίσες ποσότητες στοιχειωδών δειγμάτων από το ανώτερο, μεσαίο και κατώτερο επίπεδο. Για τη λήψη δειγμάτων από δεξαμενές μπορεί επίσης να χρησιμοποιηθεί δειγματολήπτης εγκάρσιας δειγματοληψίας. Τα στοιχειώδη δείγματα από όλα τα σημεία/επίπεδα δειγματοληψίας συλλέγονται σε ένα δοχείο ανάμειξης και μετά από επιμελή ανάμειξή τους σχηματίζεται ένα συνολικό δείγμα. Ο αριθμός στοιχειωδών δειγμάτων που λαμβάνεται καθορίζεται από την ποσότητα του συνολικού δείγματος που πρέπει να ληφθεί. Να θυμάστε ότι ενδέχεται να υπάρχουν στην επιφάνεια του υγρού ή στον πυθμένα των δεξαμενών ακαθαρσίες ή/και εναπομένοντα ύδατα (Όργανο δειγματοληψίας L06-01).

### 1.2 Δειγματοληψία από πλοία ή φορτηγίδες και μηχανοκίνητα οχήματα

Η συνολική χωρητικότητα ενός πλοίου ή μιας φορτηγίδας για τη μεταφορά υγρού φορτίου διαιρείται συνήθως σε αριθμό ανεξάρτητων δεξαμενών (τμημάτων, θαλάμων) που ενδέχεται να έχουν διαφορετικά μεγέθη. Οι διαδικασίες δειγματοληψίας και ο σχηματισμός συνολικών δειγμάτων είναι ίδιες με εκείνες που περιγράφονται για τη δειγματοληψία από δεξαμενές. Λαμβάνονται ανεξάρτητα δείγματα από κάθε μέρος της δεξαμενής. Εάν είμαστε βέβαιοι ότι όλες οι δεξαμενές του πλοίου περιέχουν τα ίδιο προϊόν (της ίδιας ποιότητας), μπορεί να δημιουργηθεί ένα συνολικό δείγμα για ολόκληρο το πλοίο με συνδιασμό των στοιχειωδών δειγμάτων από όλες τις δεξαμενές.
Βυτιοφόρα σιδηροδρομικά και οδικά μπορεί να θεωρηθούν οριζόντιες κυλινδρικές δεξαμενές. Εάν είμαστε βέβαιοι ότι όλα τα διαμερίσματα του βυτιοφόρου οχήματος ή σιδηροδρομικού βαγονιού περιέχουν το ίδιο προϊόν (της ίδιας ποιότητας), μπορεί να σχηματιστεί ένα συνολικό δείγμα για ολόκληρο το βυτιοφόρο με τον συνδιασμό των στοιχειωδών δειγμάτων που λαμβάνονται από όλα τα διαμερίσματα. Εάν δεν είναι δυνατό να ληφθούν αντιπροσωπευτικά δείγματα από την οροφή της δεξαμενής, η δειγματοληψία πρέπει να πραγματοποιηθεί κατά την εκφόρτωση ή φόρτωση.
Τα μικρά βυτιοφόρα οχήματα αντιπροσωπεύουν ένα ενιαίο σύνολο.

### 1.3 Δειγματοληψία από συσκευασίες μεταφορών

Η δειγματοληψία μπορεί να πραγματοποιείται με τη χρήση αντλίας κενού, διαφόρων εξοπλισμών δειγματοληψίας τύπου σιφωνίου ή άλλων κατάλληλων μέσων δειγματοληψίας.
Εάν τα δείγματα λαμβάνονται από ένα μόνο βαρέλι, οι περιέκτες με τα τελικά δείγματα μπορούν να γεμίζουν απευθείας από το μέσο δειγματοληψίας. Όταν πρόκειται να πραγματοποιηθεί δειγματοληψία από ένα σύνολο βαρελιών και είμαστε βέβαιοι ότι όλα περιέχουν το ίδιο προϊόν, τα στοιχειώδη δείγματα λαμβάνονται από διάφορα επιλεγόμενα βαρέλια, τα οποία στη συνέχεια ενοποιούνται σε ένα δοχείο για να δημιουργηθεί το συνολικό δείγμα.

### 1.4 Δειγματοληψία υγρών καυσίμων σε πρατήρια καυσίμων

Τα δείγματα λαμβάνονται απευθείας από τις αντλίες καυσίμων χρησιμοποιώντας τα στόμια πλήρωσης. Πριν τη δειγματοληψία, απορρίπτονται τουλάχιστον 4 λίτρα καυσίμου σε χωριστό δοχείο, ώστε να γεμίσει ο σωλήνας της αντλίας καυσίμου με φρέσκο καύσιμο. Οι περιέκτες δειγμάτων για τα τελικά δείγματα πληρώνονται απευθείας από την αντλία καυσίμου με τη χρησιμοποίηση χοάνης ή πρόσθετου σωλήνα, για να αποτραπεί η εξάτμιση καυσίμου. Οι περιέκτες δειγμάτων θα πρέπει να πληρώνονται αργά, ώστε να αποτραπεί ο αφρισμός. Ο περιέκτης δείγματος δεν πρέπει να γεμίζει σε ποσοστό άνω του 80% της χωρητικότητάς του, ώστε να είναι δυνατή η διαστολή λόγω θερμοκρασίας. Ανάλογα με τον τύπο καυσίμων προς δειγματοληψία, οι περιέκτες δειγμάτων μπορεί να αποτελούνται από μέταλλο, γυαλί ή πλαστικό.

### 1.5 Δειγματοληψία υγρών καυσίμων από τις δεξαμενές ή μηχανοκίνητο όχημα

Τα δείγματα λαμβάνονται από το στόμιο της δεξαμενής καυσίμου με τη χρήση δειγματολήπτη ή αντλίας κενού. Τα δείγματα μεταγγίζονται απευθείας μέσα στους περιέκτες δειγμάτων για τα τελικά δείγματα. Εάν δεν είναι δυνατόν να χρησιμοποιηθεί για τη δειγματοληψία δειγματολήψπτης ή αντλία κενού, τα δείγματα λαμβάνονται με άλλες κατάλληλες μεθόδους.

## 2. Δειγματοληψία στερεών

Το τμήμα αυτό περιγράφει τη δειγματοληψία στερεών εμπορευμάτων σε μορφή σκόνης, χονδρών κόκκων ή λεπτών σωματιδίων και άλλων τυπικών προϊόντων χύδην. Τα προϊόντα χύδην μπορεί να μεταφέρονται σε συσκευασίες ή μη συσκευασμένα (χωρίς συσκευασία). Κατά τη μεταφορά και αποθήκευση, τα προϊόντα αυτά ενδέχεται να συσκευάζονται σε σακούλες και σάκους κατάλληλων μεγεθών κλπ. Σε μη συσκευασμένη μορφή, τα εμπορεύματα αυτά μπορεί να μεταφέρονται με πλοία και φορτηγίδες μεταφοράς φορτίου, σε σιδηροδρομικά βαγόνια, σε φορτηγά οχήματα, κλπ. Μπορούν να διατηρούνται σε σιλό και σε πλατφόρμες αποθήκευσης.

### 2.1 Δειγματοληψία προϊόντων χύδην σε συσκευασίες

Να λαμβάνετε υπόψη τους διαφορετικούς αριθμούς παρτίδας ή σειρών παραγωγής ή δεδομένων παραγωγής όταν λαμβάνετε δείγματα. Μπορείτε να λαμβάνετε λιγότερα στοιχειώδη δείγματα, όταν όλες οι συσκευασίες έχουν τις ίδιες σημάνσεις και τους ίδιους αριθμούς.
Ανασκόπηση της ποσότητας του φορτίου και της ποσότητας του δείγματος που θα ληφθεί:

Αριθμός συσκευασιών | Αριθμός συσκευασιών που θα ανοιχτούν για δειγματοληψία | Ποσότητα στοιχειώδους δείγματος | Ποσότητα συνολικού δείγματος | Ποσότητα τελικού δείγματος 1)
1-25 | 1 | ανώτατο 1 χλγρ. | Ανώτατο 4 χλγρ. | 500 γραμ.
26-100 | 5 | ανώτατο 1 χλγρ. | Ανώτατο 4 χλγρ. | 500 γραμ.
Περισσότερα από 100 | 10 | ανώτατο 1 χλγρ. | Ανώτατο 10 χλγρ. | 500 γραμ.

1) Το βάρος του τελικού δείγματος είναι σημαντικό. Εάν προσδιορίζεται ελάχιστο τελικό δείγμα δίπλα στον κωδικό ΕΣ στον πίνακα, τότε αυτό είναι ελάχιστη ποσότητα για το δείγμα. Εάν δεν προσδιορίζεται βάρος για τον κωδικό ΕΣ, τότε μπορείτε να χρησιμοποιήσετε την ελάχιστη ποσότητα του ανωτέρω πίνακα.
Πρέπει να βεβαιωθείτε ότι τα εξεταζόμενα εμπορεύματα αποτελούν μέρος ενός ενιαίου φορτίου. Εάν τα φορτία είναι διαφορετικά, θα πρέπει να ταυτοποιούνται χωριστά. Ελέγξτε αν τα προς δειγματοληψία εμπορεύματα προέρχονται από την ίδια παρτίδα παραγωγής. Εάν πρόκειται για διαφορετικές παρτίδες, θα πρέπει να υποβληθούν σε χωριστή δειγματοληψία. Ένα συνολικό δείγμα μπορεί να σχηματιστεί μόνο από συσκευασίες που περιέχονται στο ίδιο φορτίο. Ίσες ποσότητες στοιχειωδών δειγμάτων λαμβάνονται από διαφορετικές συσκευασίες που βρίσκονται σε διαφορετικές θέσεις στο μεταφορικό όχημα ή στην εγκατάσταση αποθήκευσης. Συλλέγονται σε ένα δοχείο ανάμειξης και αφού αναμειχθούν επιμελώς δημιουργείται ένα συνολικό δείγμα το οποίο διαιρείται σε τμήματα και τοποθετείται στους περιέκτες δειγμάτων.
Φθαρμένες συσκευασίες δεν πρέπει να χρησιμοποιούνται ως μέρη του συνολικού δείγματος. Θα πρέπει να τίθενται στην άκρη και, εάν είναι απαραίτητο, να υπόκεινται σε χωριστή εξέταση και αναφορά.
Ανάλογα με το προϊόν και τη μέθοδο μεταφοράς, μπορούν να χρησιμοποιούνται διαφορετικά μέσα δειγματοληψίας: δειγματολήπτης τύπου σόντας για τη διάτρηση της συσκευασίας, διάφοροι δειγματολήπτες ζώνης, σέσουλες δειγματοληψίας, κλπ.

### 2.2 Δειγματοληψία προϊόντων χύδην

Όταν τα προϊόντα χύδην μεταφέρονται χωρίς συσκευασία, λαμβάνονται ίσες ποσότητες στοιχειωδών δειγμάτων από τρεις ή περισσότερες θέσεις από το σύνολο του χύδην φορτίου. Συλλέγονται σε έναν περιέκτη αναμείξης και, αφού αναμειχθούν επιμελώς, σχηματίζεται ένα συνολικό δείγμα.
Επισκόπηση της ποσότητας του φορτίου και της ποσότητας του δείγματος που πρέπει να ληφθεί

Ποσότητα φορτίου | Αριθμός στοιχειωδών δειγμάτων | Ποσότητα στοιχειώδους δείγματος | Ποσότητα συνολικού δείγματος | Ποσότητα τελικού δείγματος1)
Ανώτατο 5 τόνοι | 7 | Ανώτατο 1 χλγρ. | ανώτατο 7 χλγρ | 500 γραμ.
Ανώτατο 500 τόνοι | 2 ανά τόνο/Ανώτατο 20 | Ανώτατο 1 χλγρ. | ανώτατο 20 χλγρ. | 500 γραμ.
Ελάχιστο 500 τόνοι | Ανώτατο 40 | Ανώτατο 1 χλγρ. | ανώτατο 40 χλγρ. | 500 γραμ.

1) Υπερέχει η ποσότητα που αναφέρεται στο παράρτημα το οποίο παρουσιάζονται οι ποσότητες δείγματος σύμφωνα με το Κεφάλαιο του Δασμολογίου. Εάν δεν αναφέρεται το συγκεκριμένο είδος του εμπορεύματος, υπερισχύει η ποσότητα που αναφέρεται στον παρόντα πίνακα.

### 2.3 Δειγματοληψία από φορτίο εν κινήσει

Εάν είναι δυνατό, το πλέον αντιπροσωπευτικό δείγμα εμπορευμάτων χύδην μπορεί να ληφθεί κατά την εκφόρτωσή τους ή τη μεταφορά τους με τη χρησιμοποίηση κυλιόμενων μεταφορέων ή αντλιών. Τα δείγματα πρέπει να λαμβάνονται καθόλη τη διάρκεια της εκφόρτωσης. Πρέπει να λαμβάνονται τουλάχιστον τρία στοιχειώδη δείγματα, στην αρχή, στο μέσο και προς το τέλος της εκφόρτωσης, αλλά θα πρέπει να λάβετε υπόψη τη συνολική ποσότητα προς εκφόρτωση και την ταχύτητα εκφόρτωσης, όταν αποφασίσετε τον αριθμό των απαιτούμενων στοιχειωδών δειγμάτων και το διάστημα μεταξύ των δειγματοληψιών. Το συνολικό δείγμα δημιουργείται με την ανάμειξη των στοιχειωδών δειγμάτων. Το τελικό δείγμα λαμβάνεται με τη χρησιμοποίηση του συστήματος επιμερισμού δείγματος (Όργανο δειγματοληψίας L06-01).

### 2.4 Δειγματοληψία προϊόντων σε συσκευασίες λιανικής πώλησης

Ως συσκευασία λιανικής πώλησης πρέπει να θεωρείται κάθε συσκευασία ειδικά προετοιμασμένη για πώληση σε ιδιώτη για οικιακή χρήση.
Για πρακτικούς λόγους θα μπορούσατε να θεωρήσετε μια μεγαλύτερη συσκευασία ως συσκευασία λιανικής πώλησης, μολονότι αυτή δεν κατατάσσεται ως τέτοια στη συνδυασμένη ονοματολογία/TARIC.
Αυτό αφορά ιδίως την περίπτωση μη ομογενών προϊόντων, για τα οποία θα είναι αναγκαίο να λαμβάνονται ολόκληρες συσκευασίες για τη δημιουργία αντιπροσωπευτικού δείγματος.
Αναλογικότητα
Είναι σημαντικό να λαμβάνεται υπόψη το ποσοστό του φορτίου που λαμβάνεται ως δείγμα κατά τη δειγματοληψία.
Ενδεικτικά, όταν πρόκειται για σχετικά μικρά φορτία, ενδέχεται να είναι απαραίτητο να ληφθούν μικρότερα δείγματα (με βάση τις ελάχιστες απαιτήσεις), ώστε να αποφευχθεί η λήψη υπερβολικά μεγάλου μέρους του φορτίου. Σε περίπτωση αμφιβολίας, συμβουλευτείτε το εργαστήριό σας.
Ελέγξτε αν τα εμπορεύματα από τα οποία θα ληφθούν δείγματα προέρχονται από την ίδια σειρά παραγωγής. Οι ετικέτες στη συσκευασία αναφέρουν ενδεχομένως αν το φορτίο περιέχει διαφορετικές σειρές παραγωγής ή ημερομηνίες και αν η ποιότητα των προϊόντων από διαφορετικές παρτίδες είναι διαφορετική. Σε αυτή την περίπτωση, πρέπει να λαμβάνονται χωριστά δείγματα από τις διάφορες παρτίδες. Πρέπει να εξετάζετε πάντοτε εάν οι συσκευασίες είναι ακέραιες και την ημερομηνία λήξης. Μην λαμβάνετε δείγματα από προϊόντα που έχουν λήξει ή επίκειται η λήξη τους.
Οι συσκευασίες λιανικής πώλησης που λαμβάνονται ως δείγματα δεν θα πρέπει να ανοίγονται ούτε να μεταφέρεται το περιεχόμενό τους σε άλλους περιέκτες δειγμάτων. Τα δείγματα αυτά πρέπει να επισημαίνονται απευθείας ως τελικά δείγματα. Τα δείγματα συσκευάζονται και σφραγίζονται σύμφωνα με τις απαιτήσεις συσκευασίας. Πρέπει να λαμβάνεται μέριμνα να μην διαγράφονται ούτε να αποκρύπτονται τα στοιχεία επάνω στην αρχική συσκευασία.

Αναθεωρήσεις
Έκδοση | Ημερομηνία | Αλλαγές
1.0 | 12.10.2012 | Πρώτη έκδοση