Άλλες γλώσσες >

български език (bg) | Čeština (cs) | Dansk (da) | Deutsch (de)
Ελληνικα (el) | English (en) | Español (es) | Eesti keel (et)
Suomi (fi) | Français (fr) | Hrvatski (hr) | Magyar (hu)
Italiano (it) | Lietuvu kalba (lt) | Latviešu valoda (lv) | Malti (mt)
Nederlands (nl) | Polski (pl) | Português (pt) | Româna (ro)
Slovencina (sk) | Slovenšcina (sl) | Svenska (sv) |

# Ελεγχόμενων φαρμάκων
Υγεία και ασφάλεια

## 1. Ασφαλής χειρισμός ελεγχόμενων φαρμάκων

### 1.1 Γενικές παρατηρήσεις

Η υπηρεσία σας θα πρέπει να ακολουθεί διαδικασίες για τον ασφαλή χειρισμό ελεγχόμενων φαρμάκων (νόμιμων και παράνομων). Σκοπός αυτών των οδηγιών είναι, συνεπώς, να δώσουν μια γενική εικόνα των μέτρων προφύλαξης τα οποία θα πρέπει να λαμβάνονται και δεν υπερισχύουν των δικών σας εκτιμήσεων κινδύνου και των οδηγών ασφαλούς πρακτικής στην εργασία.

### 1.2 Πώς θα πρέπει να χειρίζεστε τα ναρκωτικά;

Σε καμία περίπτωση δεν πρέπει να εισπνέετε ή να δοκιμάζετε ουσίες, συμπεριλαμβανομένων των υγρών, που είναι γνωστό ή υπάρχουν υπόνοιες ότι είναι ναρκωτικά. Υπόμνηση: Ορισμένα ναρκωτικά, π.χ. το LSD, μπορεί να απορροφηθούν από το δέρμα. Θα πρέπει να προσπαθείτε ο χειρισμός των ύποπτων ναρκωτικών να διαρκεί τον ελάχιστο δυνατό χρόνο, ώστε να αποφεύγεται ο κίνδυνος μόλυνσης, ιδίως από τη σκόνη τους. Πρέπει να φοράτε κατάλληλη μάσκα για τη σκόνη και γάντια μίας χρήσης όταν ασχολείστε με ναρκωτικά σε μορφή σκόνης.

### 1.3 Υπάρχει ασφαλές επίπεδο έκθεσης;

ΟΧΙ. Και η ελάχιστη έκθεση σε ένα ελεγχόμενο φάρμακο μπορεί να έχει τεράστια σωματική ή/και ψυχική επίπτωση επάνω σας. Πρέπει να αποφεύγετε την επαφή με ουσίες που είναι γνωστό ή υπάρχει υπόνοια ότι είναι ναρκωτικές. Οι ουσίες μπορεί να είναι επιβλαβείς με την κατάποση, την απορρόφηση, την εισπνοή και την πέψη. Υπόμνηση: Λαθραίως εισαγόμενα ή παράνομα ναρκωτικά μπορεί να είναι πολύ καθαρότερα (με υψηλότερο βαθμό συγκέντρωσης) από αυτά που πωλούνται ενδεχομένως στον δρόμο.

### 1.4 Μεταφορά ναρκωτικών

Η μεταφορά ναρκωτικών από ένα μέρος σε ένα άλλο, π.χ. σε τελωνειακή αποθήκη ή σε δικαστήριο, παρουσιάζει κίνδυνο. Οι κίνδυνοι εμπλοκής και επίθεσης πρέπει να εξαλείφονται ή να περιορίζονται στο ελάχιστο δυνατό. Δεν πρέπει να παρέχεται καμία ένδειξη ότι μεταφέρονται ναρκωτικά και τα άτομα που συμμετέχουν στην επιχείρηση μεταφοράς πρέπει να είναι σε άκρα εγρήγορση.
Τα δέματα πρέπει να είναι διπλά συσκευασμένα και ασφαλισμένα. Θα πρέπει να μεταφέρονται σε ασφαλές όχημα (ή, εάν μεταφέρονται με αυτοκίνητο, στον χώρο αποσκευών του οχήματος).
Οι μεγάλες ποσότητες πρέπει να μεταφέρονται σε επίσημο όχημα ή μικρό φορτηγό ασφαλείας, ανάλογα με τις διαδικασίες της χώρας σας.

### 1.5 Αποθήκευση ναρκωτικών

Τα κατασχεμένα και κατακρατούμενα ναρκωτικά πρέπει να αποθηκεύονται σε ιδιαίτερα ασφαλισμένες επίσημες αποθήκες.
Προειδοποίηση: Υπάρχει κίνδυνος αυτοανάφλεξης, σε περίπτωση αποθήκευσης καννάβεως σε μεγάλες ποσότητες, ιδίως εάν αυτή είναι υγρή. Οι μεγάλες συσκευασίες πρέπει να διαιρούνται σε μικρότερες παρτίδες, μέγιστου βάρους 15 χιλιογράμμων, έτσι ώστε να ελαχιστοποιείται αυτός ο κίνδυνος.

### 1.6 Κίνδυνος ληστείας

Υπάρχει κίνδυνος εγκληματικές οργανώσεις να επιχειρήσουν να κλέψουν (ή να ανακτήσουν) κατασχεμένα ναρκωτικά, λόγω της μεγάλης αξίας τους. Θα πρέπει να πραγματοποιούνται κατάλληλες εκτιμήσεις κινδύνου και να συντάσσονται οδηγοί ασφαλούς πρακτικής στην εργασία. Πρωταρχική μέριμνα θα πρέπει να είναι η ασφάλεια του προσωπικού των τελωνείων.

### 1.7 Καταστροφή κατασχεμένων ναρκωτικών

Η αρμόδια κρατική αρχή της χώρας σας διαθέτει διαδικασίες για την ασφαλή καταστροφή κατασχεμένων ναρκωτικών τα οποία δεν είναι πλέον απαραίτητα ως τεκμήρια. Οι διαδικασίες αυτές θα πρέπει να εξασφαλίζουν ότι:

- τα εν λόγω εμπορεύματα έχουν καταστραφεί πλήρως (ορισμένα ναρκωτικά μπορεί να είναι ανθεκτικά σε πολύ υψηλές θερμοκρασίας)·
- οι τοξικές ουσίες δεν εκλύονται στο περιβάλλον κατά τη διαδικασία καταστροφής.

## 2. Μέτρα προφύλαξης για τον έλεγχο ναρκωτικών με τη χρήση συνέργων επιτόπου δοκιμής

### 2.1 Γενικές παρατηρήσεις

Ορισμένες υπηρεσίες εφοδιάζουν τους υπαλλήλους με ειδικά όργανα τα οποία επιτρέπουν τον επιτόπου έλεγχο ύποπτων ναρκωτικών. Τα σύνεργα περιλαμβάνουν συνήθως αντιδραστήρια για τον έλεγχο των συνηθέστερων ναρκωτικών. Ωστόσο, τα αποτελέσματα έχουν μόνο ενδεικτικό χαρακτήρα και συνήθως απαιτείται πλήρης εργαστηριακή εξέταση για να προσκομιστούν τεκμήρια ενώπιον δικαστηρίου.
Μην προσπαθήσετε να χρησιμοποιήσετε όργανο επιτόπου ελέγχου ναρκωτικών, εκτός εάν έχετε λάβει ειδική κατάρτιση για να το πράξετε. Εκτός από τους κινδύνους που ενέχουν τα ύποπτα ναρκωτικά, το περιεχόμενο της εργαλειοθήκης ενδέχεται να είναι επικίνδυνο λόγω λανθασμένου χειρισμού.

### 2.2 Χειρισμός δειγμάτων

- Να αποφεύγετε τον χειρισμό, στο βαθμό του δυνατού, λόγω του κινδύνου απορρόφησης, εισπνοής ή επιμόλυνσης.
- Εάν είναι αναγκαίος ο χειρισμός, να φοράτε γάντια μίας χρήσης, ποδιά και προστατευτική μάσκα, όταν το υλικό είναι σε μορφή σκόνης.
- Χρησιμοποιείτε λαβίδες ή/και φίλτρο από χαρτί με πτυχώσεις.
- Να πλένετε πάντοτε τα χέρια σας επίμονα μετά τον έλεγχο.

### 2.3 Προετοιμασία δειγμάτων

- Διαχωρίστε ινώδη δείγματα με λαβίδες ή με βελόνη ανατομίας.
- Χρησιμοποιείστε μικροσπάτουλα για να χωρίσετε τα δισκία και τις ρητίνες ή να χωρίσετε δύο κομμάτια χρησιμοποιώντας αιχμηρό εργαλείο.

### 2.4 Μέγεθος δείγματος

Υπάρχει κίνδυνος έκρηξης: Άγνωστες ουσίες έχουν ενδεχομένως την ικανότητα να εκρήγνυνται όταν αντιδρούν με ένα αντιδραστήριο. Να χειρίζεστε όλες τις ουσίες με άκρα προσοχή. Χρησιμοποιείτε πολύ μικρά δείγματα στις δοκιμές και φοράτε γυαλιά ασφαλείας.

### 2.5 Φύσιγγες αντιδραστηρίων

- Τα αντιδραστήρια σε μια εργαλειοθήκη για επιτόπου εξέταση είναι συνήθως διαβρωτικά. Κανονικά διατίθενται σε μικρές γυάλινες αμπούλες μίας δόσης· για τον λόγο αυτό, να είστε προσεκτικοί κατά τον χειρισμό τους.
- Φοράτε γάντια και χρησιμοποιείτε θραυστήρα αμπουλών για το άνοιγμα.
- Σε περίπτωση διασποράς του περιεχομένου, αναμείξτε το με έναν ουδετεροποιητή πριν τα απορρίψετε. Μην προσπαθείτε να ξεπλύνετε το περιεχόμενο με νερό πριν το εξουδετερώσετε, διότι μπορεί να παρουσιάσει βίαιη αντίδραση με το νερό.

### 2.6 Υγιεινή

- Δεν πρέπει να καπνίζετε, να τρώτε ή να πίνετε στον χώρο δοκιμής.
- Να πλένετε κάθε όργανο πολλαπλών χρήσεων (π.χ. λαβίδες) προσεκτικά μετά τη χρήση για την αποτροπή επιμόλυνσης.
- Να χειρίζεστε κάθε μολυσμένο ένδυμα με τον ουδετεροποιητή στον εξοπλισμό δοκιμής ή χρησιμοποιείστε όξινο ανθρακικό νάτριο - αφήστε το να στεγνώσει και μετά καθαρίστε το.
- Απορρίψτε προσεκτικά τα αντικείμενα μίας χρήσης. Υπόμνηση: Τα αντιδραστήρια πρέπει να εξουδετερώνονται και όλα τα γάντια, τα φίλτρα από χαρτί και άλλα αντικείμενα πρέπει να τοποθετούνται σε σάκους αποβλήτων με ειδική σήμανση.
- Να θυμηθείτε να πλύνετε προσεκτικά τα χέρια σας μετά τη δοκιμή.

### 2.7 Πρώτες βοήθειες

- Τα περισσότερα αντιδραστήρια χημικής ανάλυσης είναι διαβρωτικά. Εάν εκτοξευτούν στο μάτι σας, αναζητήστε επειγόντως ιατρική φροντίδα.
- Σε περίπτωση επαφής με το δέρμα, πλύντε την πληγείσα περιοχή αμέσως και αναζητήστε ιατρική φροντίδα, εάν είναι αναγκαίο. Ο ουδετεροποιητής ενδέχεται να αφήσει ελαφρά κηλίδα στο δέρμα, αλλά είναι αβλαβής.

### 2.8 Δοκιμή από ανάδοχο ή άλλον οργανισμό

Εάν κάποιος άλλος ελέγχει τη ουσία ενώ είστε παρών, βεβαιωθείτε ότι έχουν ληφθεί όλα τα αναγκαία μέτρα ασφαλείας.
Οι οδηγίες που περιέχονται σε αυτό το τμήμα του κειμένου έχουν τον χαρακτήρα γενικής υπόμνησης των κινδύνων που ανακύπτουν ορισμένες φορές κατά τη διαδικασία εξέτασης και δειγματοληψίας και του εξοπλισμού ασφαλείας που οφείλετε να χρησιμοποιείτε και των προφυλάξεων που πρέπει να λαμβάνετε.
Για περισσότερες πληροφορίες πρέπει να ανατρέξετε στη νομοθεσία και τις οδηγίες της αρμόδιας κρατικής αρχής της χώρας σας.

Αναθεωρήσεις
Έκδοση | Ημερομηνία | Αλλαγές
1.0 | 12.10.2012 | Πρώτη έκδοση