Άλλες γλώσσες >

български език (bg) | Čeština (cs) | Dansk (da) | Deutsch (de)
Ελληνικα (el) | English (en) | Español (es) | Eesti keel (et)
Suomi (fi) | Français (fr) | Hrvatski (hr) | Magyar (hu)
Italiano (it) | Lietuvu kalba (lt) | Latviešu valoda (lv) | Malti (mt)
Nederlands (nl) | Polski (pl) | Português (pt) | Româna (ro)
Slovencina (sk) | Slovenšcina (sl) | Svenska (sv) |

# Μέσα προστασίας του σώματος
Υγεία και ασφάλεια

## 1. Σε τι χρησιμεύουν;

Τα μέσα προστασίας του σώματος αποσκοπούν κυρίως στην προστασία του κορμού, δηλ. του θώρακα και της κοιλιακής χώρας από:

- φυσικούς κινδύνους (π.χ. όπλα ή οχήματα)·
- βιολογικούς κινδύνους (π.χ. ανθρώπινα απόβλητα)· και
- χημικούς κινδύνους (π.χ. τοξικές ή διαβρωτικές ουσίες).

Είναι πολύ σημαντικό να επιλέγεται ο σωστός τύπος προστασίας. Η εκτίμηση κινδύνου του προϊσταμένου θα πρέπει να εντοπίζει ποιους κινδύνους είναι πιθανό να συναντήσετε.

## 2. Τι είδη προστασίας είναι διαθέσιμα;

Ευδιάκριτος ιματισμός: Σκοπός του είναι να είστε ορατοί σε οποιοδήποτε σημείο εργάζεστε κοντά σε κινούμενα οχήματα, παραδείγματος χάρη σε αποβάθρες ή στις παρυφές οδών. Διατίθεται σε τρεις βασικές μορφές, καθεμία από τις οποίες έχει φωσφορίζουσες ταινίες, ώστε να είστε ορατοί εάν ο φωτισμός είναι ανεπαρκής:

- γιλέκα·
- γιλέκα με μανίκια· και
- σακάκια μήκους ¾.

Τα γιλέκα με μανίκια φέρουν πρόσθετες φωσφορίζουσες ταινίες και είναι σχεδιασμένα να χρησιμοποιούνται κοντά σε οδούς ταχείας κυκλοφορίας (π.χ. από χειριστές ή ομάδες που εργάζονται σε δημόσιες οδούς). Όλες οι ενδυμασίες υψηλής ορατότητας πρέπει να τηρούν τα εθνικά πρότυπα ή τα ισοδύναμα ευρωπαϊκά πρότυπα.
Ολόσωμες προστατευτικές ενδυμασίες μίας χρήσης: Είναι ενδύματα από χαρτί σχεδιασμένα να χρησιμοποιούνται από άτομα που ασχολούνται με ύποπτα περιστατικά εσωτερικής απόκρυψης ναρκωτικών μέσα στο σώμα (διακινητές που κρύβουν τα ναρκωτικά σε κοιλότητες του σώματος ή τα καταπίνουν), ώστε να περιοριστεί ο κίνδυνος μόλυνσης από μικροοργανισμούς που βρίσκονται στα περιττώματα του ανθρώπου (ο κίνδυνος μόλυνσης είναι συνήθως μικρός, εάν χρησιμοποιούνται σωστά διατάξεις απομόνωσης δείγματος). Διατίθενται επίσης προστατευτικές μάσκες προσώπου και γάντια μίας χρήσης.
Ολόσωμες προστατευτικές ενδυμασίες μη διαπερατές από έλαια: Είναι σχεδιασμένες να χρησιμοποιούνται από άτομα που πρέπει να εργαστούν σε γλοιώδεις/ρυπαρούς χώρους. Προστατεύουν τόσο το σώμα σας όσο και τη συνήθη στολή εργασίας σας.

## 3. Σε ποιους περιορισμούς υπόκεινται;

Ο ευδιάκριτος ιματισμός πρέπει να διατηρείται καθαρός, ώστε να είναι αποτελεσματικός - αυτό είναι ιδιαίτερα σημαντικό για τις φωσφορίζουσες ταινίες.
Οι ολόσωμες προστατευτικές ενδυμασίες μίας χρήσης είναι σχεδιασμένες κυρίως για προστασία από βιολογικούς κινδύνους. Παρέχουν ελάχιστη ή καμία προστασία από διαβρωτικές χημικές ουσίες.

## 4. Πού πρέπει να χρησιμοποιούνται τα μέσα προστασίας του σώματος;

Η ενδυμασία υψηλής ορατότητας πρέπει να φοριέται σε περιοχές με ανεπαρκή φωτισμό, όταν διατρέχετε κίνδυνο από κινούμενα οχήματα (π.χ. γερανούς ή ανυψωτικά οχήματα)
Πρέπει να φοράτε αυτή την ενδυμασία σε όλους τους χώρους αποβάθρας, ώστε να τηρείτε τους κανόνες υγείας και ασφάλειας. Πρέπει επίσης να την φοράτε, εάν εργάζεστε επάνω στο οδόστρωμα ή κοντά σε οδούς ταχείας κυκλοφορίας, ώστε να είναι βέβαιο ότι οι οδηγοί μπορούν να σας δουν.
Πρέπει να βεβαιωθείτε ότι φοράτε τον σωστό τύπο ευδιάκριτης ενδυμασίας.
Οι ολόσωμες προστατευτικές ενδυμασίες μίας χρήσης πρέπει να φοριούνται κάθε φορά που ασχολείστε με περιπτώσεις εσωτερικής απόκρυψης ναρκωτικών στο σώμα (διακινητές που κρύβουν τα ναρκωτικά σε κοιλότητες του σώματος ή τα καταπίνουν), όπου θα διατρέχατε ενδεχομένως κίνδυνο μόλυνσης από ανθρώπινα περιττώματα.

## 5. Πώς φροντίζω γι’ αυτό;

Η ευδιάκριτη ενδυμασία πρέπει να διατηρείται καθαρή με τακτικό καθαρισμό με ζεστό νερό και σαπούνι. Πρέπει να δίνεται ιδιαίτερη προσοχή στις φωσφορίζουσες ταινίες.
Οι ολόσωμες προστατευτικές ενδυμασίες μίας χρήσης πρέπει να αποθηκεύονται καθαρές και στεγνές μέχρι να χρησιμοποιηθούν. Αφού χρησιμοποιηθούν, πρέπει να απορρίπτονται - θα πρέπει ενδεχομένως να αντιμετωπιστούν ως επικίνδυνα απόβλητα. Πρέπει να τοποθετείτε τις ακάθαρτες ολόσωμες ενδυμασίες σε κίτρινους σάκους «κλινικών αποβλήτων» προκειμένου να διατίθενται για αποτέφρωση από εγκεκριμένη εταιρεία διάθεσης αποβλήτων.
Οι οδηγίες που περιέχονται σε αυτό το τμήμα του κειμένου έχουν τον χαρακτήρα γενικής υπόμνησης των κινδύνων που ανακύπτουν ορισμένες φορές κατά τη διαδικασία εξέτασης και δειγματοληψίας και του εξοπλισμού ασφαλείας που οφείλετε να χρησιμοποιείτε και των προφυλάξεων που πρέπει να λαμβάνετε.
Για περισσότερες πληροφορίες πρέπει να ανατρέξετε στη νομοθεσία και τις οδηγίες της αρμόδιας κρατικής αρχής της χώρας σας.

Αναθεωρήσεις
Έκδοση | Ημερομηνία | Αλλαγές
1.0 | 12.10.2012 | Πρώτη έκδοση