Άλλες γλώσσες >

български език (bg) | Čeština (cs) | Dansk (da) | Deutsch (de)
Ελληνικα (el) | English (en) | Español (es) | Eesti keel (et)
Suomi (fi) | Français (fr) | Hrvatski (hr) | Magyar (hu)
Italiano (it) | Lietuvu kalba (lt) | Latviešu valoda (lv) | Malti (mt)
Nederlands (nl) | Polski (pl) | Português (pt) | Româna (ro)
Slovencina (sk) | Slovenšcina (sl) | Svenska (sv) |

# Κερί
Δειγματοληψία

Εμπορεύματα
Ορισμός | Κηρώδη προϊόντα τα οποία είναι ιδιαίτερα παχύρρευστοι πολτοί ή στερεά, όπως βαζελίνη, παραφίνη, μικροκρυστάλλινο κερί πετρελαίου, κεριά από μέλισσες ή άσφαλτοι.

Κερί
Συνιστώμενη ελάχιστη ποσότητα για κάθε δείγμα | 0.25 χλγρ.
Εφαρμοστέα πρότυπα (πρότυπα ISO και πρότυπα ΕΕ) και συναφής νομοθεσία |

- EN ISO 3170 Υγροί υδρογονάνθρακες — Χειρωνακτική δειγματοληψία.
- EN ISO 3171 Υγροί υδρογονάνθρακες — Αυτόματη δειγματοληψία αγωγού.

Νομοθεσία (τεχνικά πρότυπα και προδιαγραφές): Συμβουλευθείτε την εθνική νομοθεσία και τις εθνικές κατευθυντήριες οδηγίες σχετικά με τη δειγματοληψία.

Απαιτούμενος εξοπλισμός
Προτεινόμενο μέσο δειγματοληψίας, ανάλογα με τη χρησιμοποιούμενη μέθοδο |

- Εμβολοφόρος δειγματολήπτης (L05-01)
- Σπειροειδής δειγματολήπτης(S04-01)
- Χειροκίνητο τρυπάνι (E02-01)
- (Μεταλλική ) σπάτουλα.

Περιέκτες που χρησιμοποιούνται για τη δειγματοληψία |

- Μεταλλικοί περιέκτες (M01)
- Γυάλινες φιάλες (G01)
- Πλαστικές φιάλες πολυπροπυλενίου (P03 ή P04)

Οδηγίες προφύλαξης και εκτίμηση κινδύνου | Παρακαλείσθε να συμβουλευθείτε την εθνική νομοθεσία και τις οδηγίες της χώρας σας σχετικά με την υγεία και ασφάλεια. Ανατρέξτε στα ΔΔΑ ή ADR, εάν είναι διαθέσιμα.

- Φοράτε προστατευτικά γάντια και προστατευτικά γυαλιά.
- Να προσέχετε τις σημάνσεις ασφαλείας.
- Οι αρμόδιοι που διενεργούν τη δειγματοληψία πρέπει να γνωρίζουν και να τηρούν όλες τις οδηγίες υγείας και ασφάλειας που περιέχονται στην τοπική εκτίμηση κινδύνου ή/και τις οδηγίες ασφαλούς εργασίας για τον χώρο στον οποίο πραγματοποιείται ή δειγματοληψία.
- Το κερί μπορεί να παρουσιάζεται σε μορφή (λεπτής) σκόνης. Για να μην εισπνεύσετε τη λεπτή σκόνη, φορέστε την κατάλληλη προστατευτική μάσκα.
- Υπό κανονικές συνθήκες χρήσης, το κερί δεν παρουσιάζει ιδιαίτερους κινδύνους για την υγεία, εκτός εάν θερμανθεί. Η μεταφορά κηρωδών προϊόντων, τα οποία σε θερμοκρασία περιβάλλοντος βρίσκονται σε στερεά μορφή, μπορεί να γίνει σε υψηλές θερμοκρασίες (προσοχή σε θερμοκρασίες 50-70 °C), για να διευκολύνεται η φόρτωση ή εκφόρτωση από δεξαμενές. Υπάρχει κίνδυνος εγκαυμάτων στο δέρμα και τραυματισμού των οφθαλμών, εάν καυτά εκνεφώματα έλθουν σε επαφή με βλεννογόνους ή με τους οφθαλμούς.
- Σε περίπτωση επαφής του καυτού προϊόντος με το δέρμα, η προσβληθείσα περιοχή θα πρέπει να εμβυθιστεί σε νερό ή να εκπλυθεί με άφθονο κρύο νερό για να απομακρυνθεί η θερμότητα. Στη συνέχεια, καλύψτε το δέρμα με βαμβάκι ή γάζα και λάβετε αμέσως ιατρική φροντίδα.
- Μην προσπαθήσετε να αποσπάσετε το καυτό προϊόν από το δέρμα ή να απομακρύνετε ενδύματα που έχουν κολλήσει στο δέρμα μαζί με το προϊόν.
- Εάν καταβρεχτείτε με καυτό προϊόν, πλύντε αμέσως με άφθονο κρύο νερό για να ανακουφιστεί το κάψιμο και ζητήστε αμέσως ιατρική συνδρομή.
- Εύφλεκτο υλικό χαμηλού κινδύνου. Το προϊόν μπορεί να δημιουργήσει εύφλεκτα μείγματα και να καεί μόνο εάν θερμανθεί σε θερμοκρασία υψηλότερη του σημείου ανάφλεξής του. Εντούτοις, η παρουσία μικρών ποσοτήτων υδρογονανθράκων που είναι πιο πτητικοί μπορεί να αυξήσει αυτόν τον κίνδυνο.
- Τυπικές ιδιότητες: σημείο ανάφλεξης > 200 °C, σημείο βρασμού > 300 °C.

Για γενικές προφυλάξεις βλ. EN ISO 3170.

- Κάθε εργασία που εκθέτει εργαζομένους στον κίνδυνο πτώσης από ύψος σε σχέση με σταθερό δάπεδο θεωρείται «εργασία σε ύψος». Πρέπει να παρέχονται κατάρτιση και επαρκή μέσα ατομικής προστασίας.
- Κλίμακες, σκαλοπάτια, πλατφόρμες και κιγκλιδώματα πρέπει να διατηρούνται σε δομικά ασφαλή κατάσταση και να επιθεωρούνται τακτικά από αρμόδιο προσωπικό.
- Μη λαμβάνετε δείγματα σε συνθήκες θυέλλης με ηλεκτρικές κενώσεις ή χαλάζι.
- Όλα τα αναγκαία μέσα δειγματοληψίας πρέπει να μεταφέρονται με τον κατάλληλο τρόπο.
- Πρέπει να χρησιμοποιείται κατάλληλος σάκος ή περιέκτης για τη μεταφορά των δειγμάτων, ώστε να παραμένει το ένα χέρι ελεύθερο.
- Οι περιέκτες δειγματοληψίας πρέπει να πληρώνονται σε ποσοστό κατώτερο του 90% της χωρητικότητάς τους.
- Εάν η δειγματοληψία επιβάλλει να εισέλθετε σε χώρο στην οροφή δεξαμενής, πρέπει να είναι παρόντα τουλάχιστον δύο άτομα εξοπλισμένα με τα κατάλληλα μέσα ατομικής προστασίας.
- Να λαμβάνετε πάντοτε δείγματα με επαρκή φωτισμό.
- Φωτισμοί ασφαλείας ή φανοί θα πρέπει να είναι εκ κατασκευής ασφαλείς.

Σχέδιο δειγματοληψίας
Είδος φορτίου | Περιγραφή
Μη συσκευασμένο σε δεξαμενή, σε βυτιοφόρο, σε βαγόνι, σε μεταλλικά βαρέλια, βυτιοφόρα οχήματα - θερμαινόμενο | Ένα ή περισσότερα συνολικά δείγματα: από στοιχειώδη δείγματα (τρία ή περισσότερα) που λαμβάνονται από τουλάχιστον τρία ύψη: από το 15% περίπου του ύψους από τον πυθμένα, από το μέσο και από το 15% περίπου του ύψους από την επιφάνεια του προϊόντος σε κάθε παρτίδα. Ελέγξτε την ομοιογένεια της παρτίδας. Εάν υπάρχει αμφιβολία ως προς την ομοιογένεια, λάβετε περισσότερα στοιχειώδη δείγματα. Μπορεί να δημιουργηθούν περισσότερα συνολικά δείγματα από εμπορευματοκιβώτια που περιέχουν διαφορετικά προϊόντα ή παρτίδες.
Μη συσκευασμένο σε δεξαμενή, βυτιοφόρο όχημα, βαγόνι, μεταλλικό βαρέλι, μη θερμαινόμενα (θερμοκρασία περιβάλλοντος) | Ένα ή περισσότερα συνολικά δείγματα: εάν το προϊόν είναι σε μορφή κρεμώδους πάστας ή σκληρής πάστας, λάβετε τουλάχιστον πέντε στοιχειώδη δείγματα (ένα στο μέσο και άλλα τέσσερα στα ενδιάμεσα σημεία ανάμεσα στο κέντρο και τα άκρα) από κάθε παρτίδα. Ελέγξτε την ομοιογένεια της παρτίδας - σε περίπτωση αμφιβολίας ως προς την ομοιογένεια, λάβετε περισσότερα στοιχειώδη δείγματα. Μπορεί να δημιουργηθούν περισσότερα συνολικά δείγματα από εμπορευματοκιβώτια που περιέχουν διαφορετικά προϊόντα ή παρτίδες.
Βαρέλια, κιβώτια, μικρά εμπορευματοκιβώτια - θερμαινόμενα/ μη θερμαινόμενα | Ένα ή περισσότερα συνολικά δείγματα: πρέπει να επιλέγεται ο κατάλληλος αριθμός στοιχειωδών δειγμάτων (τρία ή περισσότερα) εξ ολοκλήρου τυχαία από την παρτίδα. Ελέγξτε την ομοιογένεια του προϊόντος. Σε περίπτωση αμφιβολίας ως προς την ομοιογένεια, λάβετε περισσότερα δείγματα. Περισσότερα συνολικά δείγματα μπορεί να δημιουργηθούν από περιέκτες που περιέχουν διαφορετικά προϊόντα ή παρτίδες.
Χύδην, εν κινήσει σε κυλιόμενο ιμάντα, ή άλλο προϊόν ελεύθερης ροής, κατά την πλήρωση ή την εκκένωση | Ένα συνολικό δείγμα: λαμβάνονται στοιχειώδη δείγματα από όλη τη διάμετρο της ροής των εμπορευμάτων, σε διαστήματα που καθορίζονται με βάση την ταχύτητα της ροής.

Λεπτομερείς πληροφορίες
Διαδικασία δειγματοληψίας |

- Για προϊόντα χύδην σε υγρή κατάσταση σε θερμοκρασίες περιβάλλοντος: πριν τη λήψη δειγμάτων, χρησιμοποιείστε την απαιτούμενη ποσότητα προϊόντος, η οποία θα επιστραφεί στον περιέκτη μετά την εργασία, για να ξεπλύνετε σε κίνηση το κύκλωμα δειγματοληψίας και τη βαλβίδα. Εάν η δεξαμενή δεν έχει χρησιμοποιηθεί για μεγάλο διάστημα, είναι ορθή πρακτική να επανακυκλοφορήσει το προϊόν πριν τη λήψη δειγμάτων.
- Για προϊόντα χύδην σε στερεά κατάσταση σε θερμοκρασίες περιβάλλοντος: εάν είναι δυνατό, θερμάνετε το προϊόν για να υγροποιηθεί και στη συνέχεια, όταν ομογενοποιηθεί το φορτίο, ενεργείστε σύμφωνα με τις ανωτέρω οδηγίες.
  Εάν το προϊόν δεν μπορεί να θερμανθεί και είναι υπό μορφή κρεμώδους πάστας, χρησιμοποιείστε διάταξη διάτρησης ή κούπα δειγματοληψίας για να λάβετε διάφορα δείγματα σε διαφορετικές θέσεις και βάθη στη μάζα του προϊόντος, ώστε να διασφαλιστεί η όσο το δυνατό μεγαλύτερη αντιπροσωπευτικότητα του δείγματος. Αφού λάβετε τα δείγματα από τη μάζα, ετοιμάστε το σύνθετο δείγμα σε μεταλλικό σκεύος, αναμειγνύοντας επιμελώς με μεταλλική σπάτουλα και συσκευάστε τα δείγματα σε μεταλλικά δοχεία ή βαρέλια.
  Εάν το προϊόν είναι σε μορφή σκληρής πάστας, χρησιμοποιείστε διάταξη διάτρησης για να λάβετε διάφορα δείγματα σε διάφορες θέσεις και βάθη στη μάζα του εμπορεύματος, ώστε να διασφαλιστεί η μεγαλύτερη δυνατή αντιπροσωπευτικότητα του δείγματος. Αφού λάβετε τα δείγματα από τη μάζα, ετοιμάστε το σύνθετο δείγμα σε κατάλληλο σκεύος, κατατέμνοντας και αναμειγνύοντας ζωηρά και τα μεμονωμένα τεμάχια προϊόντος με μεταλλική σπάτουλα και συσκευάστε τα δείγματα σε κατάλληλους περιέκτες.
- Για προϊόντα που έχουν θερμανθεί στην υγρή μορφή από δεξαμενή, βυτιοφόρο, βυτιοφόρο βαγόνι ή μονωμένα θερμαινόμενα μεταλλικά βαρέλια: λάβετε δείγματα από μονωμένες θερμαινόμενες κάνουλες εκτός του κελύφους της δεξαμενής ή, εάν δεν υπάρχουν, χρησιμοποιώντας ευρύστομη μεταλλική φιάλη. Τα δείγματα πρέπει να λαμβάνονται από τουλάχιστον τρία ύψη: από το 15% περίπου του ύψους από τον πυθμένα, από το μέσο και από το 15% περίπου του ύψους από την επιφάνεια του προϊόντος. Αφού λάβετε τα δείγματα από διάφορα ύψη, προετοιμάστε γρήγορα το συνολικό δείγμα σε κατάλληλο κάδο, αναμειγνύοντας ζωηρά και συσκευάστε τα δείγματα σε κατάλληλους περιέκτες.
- Για προϊόντα που μετακινούνται σε κυλιόμενο μεταφορέα ή άλλα προϊόντα ελεύθερης ροής κατά τη διάρκεια της πλήρωσης ή της εκκένωσης σε θερμαινόμενη δεξαμενή, βυτιοφόρο όχημα ή βαγόνι, είναι δυνατό να λαμβάνεται δείγμα με τη σύνδεση του σωλήνα πλήρωσης/εκκένωσης με εξάρτημα που αποτελείται από θερμαινόμενη κάνουλα που αντλεί περίπου από το κέντρο του αγωγού αντίστροφης ροής. Αρκετά δείγματα πρέπει να λαμβάνονται σε τακτά διαστήματα καθ' όλη τη διαδικασία μεταφοράς. Αφού λάβετε τα δείγματα, ετοιμάστε γρήγορα το σύνθετο δείγμα σε κατάλληλο μεταλλικό κάδο αναμειγνύοντας ζωηρά και συσκευάστε τα δείγματα σε κατάλληλους περιέκτες.
- Βεβαιωθείτε ότι η διαδικασία δειγματοληψίας δεν αλλοιώνει το προϊόν από το οποίο λαμβάνεται δείγμα. ΜΗΝ επαναθερμάνετε δείγματα, διότι αυτό μπορεί να επηρεάσει τις ιδιότητες του δείγματος - απώλεια πτητικών στοιχειών ή φυσική/χημική αλλοίωση λόγω της υπερθέρμανσης.

Έντυπο δειγματοληψίας |

- Συμπληρώστε το έντυπο δειγματοληψίας. Ένα αντίγραφο πρέπει να επισυνάπτεται στα δείγματα και ένα αντίγραφο πρέπει να φυλάσσεται στο αρχείο.

Μεταφορά |

- Θερμοκρασία περιβάλλοντος. Εάν είναι απαραίτητο, διατηρείστε σε ψύξη, σύμφωνα με τη σήμανση του προϊόντος (καζεΐνη, δεξτρίνες, τροποποιημένα άμυλα κλπ.).

Αποθήκευση |

- Θερμοκρασία περιβάλλοντος. Εάν είναι απαραίτητο, διατηρείστε σε ψύξη, σύμφωνα με τη σήμανση του προϊόντος (καζεΐνη, δεξτρίνες, τροποποιημένα άμυλα κλπ.).
- Εάν το δείγμα ψύχεται για αποθήκευση, η θερμοκρασία θα πρέπει να παρακολουθείται και να καταγράφεται.

Κερί (Επέκταση λίστας )
Κωδικός ΕΣ | Περιγραφή

Κερί (Απόκρυψη λίστας)
Κωδικός ΕΣ*) | Περιγραφή
1505 | Εριολίπος και λιπαρές ουσίες που προέρχονται από αυτό, συμπεριλαμβανομένης και της λανολίνης
1516 | Λίπη και λάδια ζωικά ή φυτικά και τα κλάσματά τους, μερικώς ή ολικώς υδρογονωμένα, διεστεροποιημένα, επανεστεροποιημένα ή ελαϊδινισμένα (με ισομέρεια λιπαρών οξέων), έστω και εξευγενισμένα, αλλά όχι αλλιώς παρασκευασμένα.
1521 | Κεριά φυτικά (άλλα από τα τριγλυκερίδια), κεριά από μέλισσες ή άλλα έντομα και κεριά σπέρματος κήτους, έστω και εξευγενισμένα ή χρωματισμένα.
1522 | Λάδια δερμάτων. Υπολείμματα που προέρχονται από την επεξεργασία των λιπαρών σωμάτων ή των ζωικών ή των φυτικών κεριών.
2712 | Βαζελίνη· παραφίνη, κερί πετρελαίου μικροκρυστάλλινο, slack wax, οζοκηρίτης κερί από λιγνίτη, κερί από τύρφη, άλλα ορυκτά κεριά και παρόμοια προϊόντα που παίρνονται με σύνθεση ή άλλες μεθόδους, έστω και χρωματισμένα.
2713 | Οπτάνθρακας (κοκ) από πετρέλαιο, άσφαλτος από πετρέλαιο και άλλα υπολείμματα των λαδιών πετρελαίου ή των ασφαλτούχων ορυκτών.
2714 | Άσφαλτοι εν γένει φυσικές• σχίστες και άμμος, ασφαλτούχα• ασφαλτίτες και πετρώματα ασφαλτούχα
2715 | Μείγματα ασφαλτούχα με βάση τη φυσική άσφαλτο εν γένει, την πίσσα του πετρελαίου, την ορυκτή πίσσα ή το υπόλειμμα αυτής (π.χ. μαστίχες ασφαλτούχες, cut-backs)
3404 | Τεχνητά κεριά και παρασκευασμένα κεριά
3407 | Πάστες για προπλάσματα, στις οποίες περιλαμβάνονται και εκείνες που παρουσιάζονται για τη διασκέδαση των παιδιών• συνθέσεις με την ονομασία «κεριά για την οδοντοτεχνική», που παρουσιάζονται σε συνδυασμούς, σε συσκευασίες για τη λιανική πώληση ή σε πλακίδια, πέταλα, μικρές ράβδους ή παρόμοιες μορφές. Άλλες συνθέσεις για την οδοντοτεχνική, με βάση το γύψο Προωθητικές πυρίτιδες
3501 | Καζεΐνες, καζεϊνικά άλατα και άλλα παράγωγα καζεϊνών· κόλλες καζεΐνης
3503 | Ζελατίνες (στις οποίες περιλαμβάνονται και εκείνες που παρουσιάζονται σε φύλλα με σχήμα τετράγωνο ή ορθογώνιο, έστω και αν είναι κατεργασμένα επιφανειακά ή χρωματισμένα) και τα παράγωγά τους· ψαρόκολλα· Άλλες κόλλες ζωικής προέλευσης, με εξαίρεση τις κόλλες καζεΐνης της κλάσης 3501
3505 | Δεξτρίνη και άλλα τροποποιημένα άμυλα κάθε είδους (π.χ. τα προζελατινοποιημένα ή εστεροποιημένα άμυλα κάθε είδους)· Κόλλες με βάση τα άμυλα κάθε είδους, τη δεξτρίνη ή άλλα τροποποιημένα άμυλα κάθε είδους.
3506 | Κόλλες και άλλα παρασκευασμένα συγκολλητικά, που δεν κατονομάζονται ούτε περιλαμβάνονται αλλού· Προϊόντα κάθε είδους για να χρησιμοποιηθούν ως κόλλες ή ως συγκολλητικά, συσκευασμένα για τη λιανική πώληση ως κόλλες ή συγκολλητικά, καθαρού βάρους που δεν υπερβαίνει το 1 kg:.
3823 | Λιπαρά οξέα μονοκαρβοξυλικά βιομηχανικά. όξινα λάδια από εξευγενισμό (ραφινάρισμα)· Βιομηχανικές λιπαρές αλκοόλες.

*) Τα αναφερόμενα εμπορεύματα μπορεί επίσης να καλύπτονται και από άλλα ειδικά δελτία δειγματοληψίας, ανάλογα με την ακριβή φύση του εμπορεύματος.

Αναθεωρήσεις
Έκδοση | Ημερομηνία | Αλλαγές
1.0 | 12.10.2012 | Πρώτη έκδοση