Άλλες γλώσσες >

български език (bg) | Čeština (cs) | Dansk (da) | Deutsch (de)
Ελληνικα (el) | English (en) | Español (es) | Eesti keel (et)
Suomi (fi) | Français (fr) | Hrvatski (hr) | Magyar (hu)
Italiano (it) | Lietuvu kalba (lt) | Latviešu valoda (lv) | Malti (mt)
Nederlands (nl) | Polski (pl) | Português (pt) | Româna (ro)
Slovencina (sk) | Slovenšcina (sl) | Svenska (sv) |

# Γαλακτοκομικά προϊόντα
Δειγματοληψία

Εμπορεύματα
Ορισμός | Το παρόν δελτίο μπορεί να χρησιμοποιηθεί για τη δειγματοληψία γαλακτοκομικών προϊόντων, όπως το γάλα, η κρέμα γάλακτος, ο ορός γάλακτος και τα προϊόντα τους, το παγωτό και άλλα ομοειδή προϊόντα. Για προϊόντα σε μεμονωμένες συσκευασίες, βλ. ειδικό δελτίο για «Συσκευασίες λιανικής πώλησης».
Για βούτυρο και λιπαρές ύλες γάλακτος, βλ. ειδικά δελτία «Βούτυρο και λιπαρές ύλες γάλακτος».
Για τυριά, βλ. ειδικό δελτίο δειγματοληψίας για «Τυριά».
Για γάλα σε σκόνη χύδην, βλ. ειδικό δελτίο για «Τρόφιμα, σκόνες».

Γαλακτοκομικά προϊόντα
Συνιστώμενη ελάχιστη ποσότητα για κάθε δείγμα |

- 0,5 λίτρο ή 0,5 χλγρ.

Εφαρμοστέα πρότυπα (πρότυπα ISO και ΕΕ) και συναφής νομοθεσία |

- EN ISO 707 Γάλα και γαλακτοκομικά προϊόντα — Οδηγίες δειγματοληψίας.

Νομοθεσία (τεχνικά πρότυπα και προδιαγραφές): συμβουλευθείτε την εθνική νομοθεσία και τις εθνικές κατευθυντήριες οδηγίες σχετικά με τη δειγματοληψία.

Απαιτούμενος εξοπλισμός
Προτεινόμενο μέσο δειγματοληψίας, ανάλογα με τη χρησιμοποιούμενη μέθοδο |

- Αντλία κενού (L01-01).
- Εμβυθιζόμενο δοχείο (L02-02).
- Δειγματολήπτης τύπου σιφωνίου (L03-01).
- Εμβολοειδής δειγματολήπτης (L05-01).
- Σέσουλα δειγματοληψίας (S03-01).
- Σπειροειδής δειγματολήπτης (S04-01).
- Διάταξη διάτρησης πάγου (E01-01).
- Χειροκίνητο τρυπάνι (E02-01).
- Σπάτουλα από ανοξείδωτο χάλυβα.
- Εργαλεία γενικής χρήσης: μαχαίρι, κουτάλα κλπ.

Περιέκτες που χρησιμοποιούνται για τη δειγματοληψία |

- Πλαστικοί σάκοι, διαφόρων σχεδίων και μεγεθών (P00).
- Πλαστικές φιάλες, ευρύστομες, χωρητικότητας 500-1 000 ml (P03/P04), κατά προτίμηση αδιαφανείς.

Οδηγίες προφύλαξης και εκτίμηση κινδύνου | Παρακαλείσθε να συμβουλευθείτε την εθνική νομοθεσία και τις οδηγίες της χώρας σας σχετικά με την υγεία και ασφάλεια. Ατομική προστασία:

- Υπό κανονικές συνθήκες, τα τρόφιμα δεν παρουσιάζουν ιδιαίτερους κινδύνους για την υγεία.
- Δώστε προσοχή σε ενδεχόμενες σημάνσεις ασφαλείας.
- Φοράτε προστατευτικά γάντια και υποδήματα ασφαλείας.
- Φοράτε ολόσωμη φόρμα μιας χρήσεως και κράνος ασφαλείας ή προστατευτικά της ακοής (όταν είναι αναγκαίο).
- Μην τρώτε, μην πίνετε, μην καπνίζετε κατά τη διάρκεια της δειγματοληψίας.
- Να φοράτε καθαρή ενδυμασία για να ελαχιστοποιηθεί ο κίνδυνος τυχαίας επιμόλυνσης του δείγματος. Να λαμβάνετε πάντοτε μέτρα υγιεινής για την αποφυγή επιμόλυνσης. Να πλένετε τα χέρια σας πριν τη δειγματοληψία.
- Θα πρέπει να γνωρίζετε και να τηρείτε όλες τις οδηγίες υγείας και ασφάλειας που περιέχονται στην τοπική εκτίμηση κινδύνου ή/και τις πρακτικές ασφαλούς εργασίας για τον χώρο στον οποίο πρόκειται να διενεργηθεί η δειγματοληψία.
- Κάθε εργασία που εκθέτει εργαζόμενους στον κίνδυνο πτώσης από ύψος σε σχέση με σταθερό δάπεδο θεωρείται «εργασία σε ύψος». Πρέπει να παρέχονται κατάρτιση και επαρκή μέσα προστασίας. Κλίμακες, κλιμακοστάσια, πλατφόρμες και κιγκλιδώματα πρέπει να διατηρούνται σε κατάσταση δομικά ασφαλή και να επιθεωρούνται τακτικά από το αρμόδιο προσωπικό. Εάν η δειγματοληψία απαιτεί να εισέρχεστε σε χώρο στην οροφή δεξαμενής, θα πρέπει να είναι παρόντα τουλάχιστον δύο άτομα εξοπλισμένα με τα αναγκαία μέσα ατομικής προστασίας.

Σχέδιο δειγματοληψίας
Είδος φορτίου | Περιγραφή
Φορτίο για εκτελωνισμό | Το συνολικό δείγμα αποτελείται από τον απαιτούμενο αριθμό στοιχειωδών δειγμάτων. Ένα δείγμα θεωρείται συνήθως αντιπροσωπευτικό των εμπορευμάτων τα οποία καλύπτονται από την ίδια τελωνειακή διασάφηση.
Φορτία για ΚΑΠ (επιστροφές κατά την εξαγωγή) | Το συνολικό δείγμα αποτελείται από τον αναγκαίο αριθμό στοιχειωδών δειγμάτων. Ο ελάχιστος αριθμός στοιχειωδών δειγμάτων περιγράφεται κατωτέρω. Εάν το φορτίο αποτελείται από εμπορεύματα προερχόμενα από μια γραμμή παραγωγής (που έχουν τον ίδιο αριθμό παρτίδας), μπορεί να λαμβάνεται μειωμένος αριθμός δειγμάτων.
Υγρά γαλακτοκομικά προϊόντα, μη συσκευασμένα σε επίγειες σταθερές δεξαμενές ή σε κινούμενες δεξαμενές | Ένα ή περισσότερα συνολικά δείγματα: από στοιχειώδη δείγματα που λαμβάνονται με τυχαία επιλογή ή συστηματικά από το φορτίο ή από τουλάχιστον τρία συμβατικά σημεία (από την κορυφή, τη μέση και τον πυθμένα) της δεξαμενής. Ελέγξτε την ομοιογένεια της παρτίδας· εάν υπάρχουν αμφιβολίες ως προς την ομοιογένεια, λάβετε περισσότερα στοιχειώδη δείγματα. Μπορούν να δημιουργηθούν επιπρόσθετα συνολικά δείγματα από δεξαμενές που περιέχουν διαφορετικά προϊόντα ή παρτίδες.
Κατεψυγμένα γαλακτοκομικά προϊόντα | Απαγορεύεται η άμεση δειγματοληψία κατεψυγμένου τεμαχίου γαλακτοκομικών προϊόντων (όπως παγωτών και άλλων βρώσιμων κατεψυγμένων προϊόντων, σκόνης κλπ). Αντ' αυτού, θα πρέπει να αποστείλετε στο εργαστήριο ολόκληρο το κατεψυγμένο τεμάχιο ή συσκευασίες λιανικής πώλησης.
Μικρές συσκευασίες μεταφοράς, ξύλινα και μεταλλικά βαρέλια, θήκες, δοχεία, σάκοι και φιάλες | Ένα ή περισσότερα συνολικά δείγματα: Θα πρέπει να επιλέγεται ο κατάλληλος αριθμός στοιχειωδών δειγμάτων τελείως τυχαία ή συστηματικά από το φορτίο. Μπορούν να δημιουργηθούν περισσότερα συνολικά δείγματα από περιέκτες που περιέχουν διαφορετικά προϊόντα ή παρτίδες.
Γαλακτοκομικά προϊόντα εν κινήσει (ρέοντα) | Ένα συνολικό δείγμα: από στοιχειώδη δείγματα σε όλη τη διάμετρο της ροής, σε διαστήματα που καθορίζονται από την ταχύτητα μεταφοράς.

Λεπτομερείς πληροφορίες
Διαδικασία δειγματοληψίας | Γενικές παρατηρήσεις:

- Όταν το προϊόν μεταφέρεται χύδην χωρίς συσκευασία, το φορτίο πρέπει να θεωρείται ένα ενιαίο σύνολο και τα δείγματα πρέπει να λαμβάνονται από όλα τα μέρη του φορτίου.
- Αντιπροσωπευτικό δείγμα: το δείγμα πρέπει να είναι αντιπροσωπευτικό του συνολικού φορτίου. Πρέπει να λαμβάνονται στοιχειώδη δείγματα από ολόκληρη την παρτίδα ή κατά τη διάρκεια όλης της διαδικασίας εκφόρτωσης. Τα στοιχειώδη δείγματα πρέπει να αναμειγνύονται επιμελώς για τη δημιουργία του συνολικού δείγματος. Βεβαιωθείτε ότι η διαδικασία δειγματοληψίας δεν αλλοιώνει το προϊόν από το οποίο λαμβάνονται δείγματα.
- Για δειγματοληψία από δεξαμενές παντός είδους, παρακαλείσθε να συμβουλευθείτε το αρμόδιο εργαστήριό σας.
- Για περισσότερες πληροφορίες, ανατρέξτε στα πρότυπα ISO και τους ισχύοντες κανονισμούς ΕΚ.

Δειγματοληψία από (κάθετες) επίγειες δεξαμενές:

- Για τη λήψη δειγμάτων από δεξαμενές μπορούν να χρησιμοποιηθούν δείγματα από όλα τα επίπεδα, δείγμα προϊόντος εν κινήσει, δείγμα από το ανώτερο, το μεσαίο και κατώτερο επίπεδο, ή σημειακά δείγματα σε συμφωνημένα επίπεδα.
- Λάβετε δείγμα από κάθε δεξαμενή χωριστά. Έχει καθοριστική σημασία το συνολικό προϊόν να είναι όσο το δυνατό πιο ομοιογενές. Σύμφωνα με το πρότυπο EN ISO 707, η ανάμειξη είναι αναγκαία σε όλες τις περιπτώσεις, εκτός εάν λαμβάνονται κινούμενα δείγματα από όλα τα επίπεδα, κατά τη φόρτωση ή εκφόρτωση. Ενδεικτικά, η ανάμειξη μπορεί να γίνει με μηχανική ανάδευση, αναδεύοντας με καθαρό συμπιεσμένο αέρα χωρίς αφρισμό ή με καταβύθιση.
- Μπορούν να χρησιμοποιηθούν εμβυθιζόμενα δοχεία για τη λήψη των δειγμάτων. Ο δειγματολήπτης βυθίζεται μέσω του στομίου των δεξαμενών μέχρι να κατέλθει στο επιθυμητό επίπεδο, στη συνέχεια ανοίγεται και διατηρείται σε σταθερή θέση μέχρι να γεμίσει και τέλος ανελκύεται. Μπορεί επίσης να χρησιμοποιηθεί αντλία κενού, εάν το βάθος από το οποίο πρόκειται να ληφθεί το δείγμα δεν υπερβαίνει τα 4 μέτρα. Πρέπει να λαμβάνονται ίσες ποσότητες δειγμάτων από το ανώτερο, το μεσαίο και κατώτερο επίπεδο. Για τη λήψη δειγμάτων από δεξαμενές μπορεί επίσης να χρησιμοποιηθεί δειγματολήπτης εγκάρσιας δειγματοληψίας. Τα στοιχειώδη δείγματα από όλα τα σημεία/επίπεδα δειγματοληψίας συλλέγονται σε ένα δοχείο ανάμειξης και μετά από επιμελή ανάμειξή τους δημιουργείται ένα συνολικό δείγμα.

Θαλάσσια σκάφη, οριζόντιες αυτοκινητάμαξες και οδικά βυτιοφόρα που φορτώνουν από την οροφή:

- Ένα συνολικό δείγμα μπορεί να δημιουργηθεί από στοιχειώδη δείγματα που λαμβάνονται από την ίδια δεξαμενή ή, σε περίπτωση θαλάσσιων σκαφών, από όλες τις δεξαμενές οι οποίες περιέχουν το ίδιο υλικό. Εάν απαιτείται συνολικό δείγμα από μία μόνο δεξαμενή, αυτό θα πρέπει να αποτελείται από μέρη αναλογούντα σε κάθε ζώνη δειγματοληψίας. Εάν πρέπει να ληφθεί συνολικό δείγμα από περισσότερες δεξαμενές, αυτό πρέπει να αποτελείται από μέρη αναλογούντα σε κάθε δεξαμενή δειγματοληψίας.
- Συνήθως, η συνολική χωρητικότητα ενός θαλάσσιου σκάφους για τη μεταφορά υγρού φορτίου χωρίζεται σε ανεξάρτητες ζώνες (δεξαμενές, τμήματα, διαμερίσματα κλπ.), ενδεχομένως διαφορετικών μεγεθών. Οι διαδικασίες δειγματοληψίας και ο σχηματισμός συνολικών δειγμάτων είναι τα ίδια όπως και για τις κάθετες επίγειες δεξαμενές. Τα στοιχειώδη δείγματα λαμβάνονται από κάθε μέρος της δεξαμενής.
- Οι δεξαμενές σιδηροδρομικών και οδικών οχημάτων μπορούν να θεωρούνται οριζόντιες κυλινδρικές δεξαμενές. Οι χρησιμοποιούμενες τεχνικές για τη λήψη δειγμάτων και τον σχηματισμό του συνολικού δείγματος είναι πανομοιότυπες με αυτές που εφαρμόζονται στις κάθετες επίγειες δεξαμενές. Οι μικρές δεξαμενές αυτοκινήτων αντιπροσωπεύουν μία ποσότητα.
- Τα δείγματα λαμβάνονται μετά τη φόρτωση ή πριν την εκφόρτωση. Μπορεί να λαμβάνονται δείγματα σε όλα τα επίπεδα, δείγμα φορτίου εν κινήσει, δείγμα στο ανώτερο, μεσαίο και κατώτερο επίπεδο ή σημειακά δείγματα σε συμφωνημένα επίπεδα για τη δειγματοληψία σε κάθε διαμέρισμα φορτίου.

Λήψη δειγμάτων από μικρά δοχεία μεταφοράς:

- Ξύλινα και μεταλλικά βαρέλια και μεταλλικά δοχεία: η δειγματοληψία πραγματοποιείται με τη χρησιμοποίηση του κατάλληλου εργαλείου για δειγματοληψία, ανάλογα με το ιξώδες του προϊόντος, π.χ. αντλία κενού (L01-01), δοχείο εμβύθισης (L02-01), δειγματολήπτης τύπου σιφωνίου (L03-01), εμβολοφόρος δειγματολήπτης (L05-01), σέσουλα δειγματοληψίας ή σπειροειδής δειγματολήπτης (S04-01).
- Είναι βασικό το προϊόν να είναι όσο το δυνατό πιο ομοιογενές. Πριν τη δειγματοληψία, αναδεύστε καλά με το χέρι ή με μηχανικό μέσο το περιεχόμενο του δοχείου μεταφοράς και λάβετε δείγμα από το μέσο. Λαμβάνονται ίσες ποσότητες στοιχειωδών δειγμάτων από διαφορετικά δοχεία και συλλέγονται σε ένα δοχείο αναμείξης. Μετά από επιμελή ανάμειξη δημιουργείται ένα συνολικό δείγμα.
- Θα πρέπει να συνδυάζετε δείγματα από διαφορετικούς περιέκτες για να λάβετε ένα συνολικό δείγμα. Εάν το φορτίο αποτελείται από διαφορετικές παρτίδες, είναι προτιμότερο να λαμβάνεται χωριστό δείγμα από κάθε παρτίδα.
- Εάν πρόκειται να ληφθεί δείγμα μόνο από ένα ξύλινο ή μεταλλικό βαρέλι ή δοχείο, οι περιέκτες με τα τελικά δείγματα μπορούν να γεμίζουν απευθείας από τον δειγματολήπτη.
- Για περισσότερες πληροφορίες ανατρέξτε στα ειδικά δελτία: «Βούτυρο και λιπαρές ύλες γάλακτος» και «Τρόφιμα, υγρά, χαμηλού ιξώδους».

Λήψη δειγμάτων από συσκευασίες λιανικής:

- Πρέπει να επιλέγεται ο κατάλληλος αριθμός μονάδων από το φορτίο με εξ ολοκλήρου τυχαίο τρόπο. Για περισσότερες πληροφορίες, ανατρέξτε στο δελτίο διαδιακασίας δειγματοληψίας «Συσκευασίες λιανικής πώλησης».

Έντυπο δειγματοληψίας |

- Συμπληρώστε το έντυπο δειγματοληψίας. Ένα αντίγραφο πρέπει να επισυνάπτεται στα δείγματα και ένα αντίγραφο πρέπει να φυλάσσεται στο αρχείο.

Μεταφορά |

- Προστατέψτε τα δείγματα από το φως και την επαφή με τον αέρα (αποξήρανση).
- Προστατέψτε τα δείγματα από πηγές επιμόλυνσης (οσμές, υγρά, άλλες ουσίες, ανάπτυξη μικροβίων κλπ.).
- Διατηρήστε τα δείγματα σε ψύξη ή κατάψυξη και εξασφαλίστε ταχεία μεταφορά. Τα δείγματα δεν πρέπει να καταψύχονται εκ νέου. Τα δείγματα πρέπει να μεταφέρονται σε ψυγείο ή καταψύκτη. Πρέπει να διατηρείται η ψυκτική αλυσίδα και, κατά προτίμηση, να καταγράφεται.
- Τα κατεψυγμένα προϊόντα μεταφέρονται κατά προτίμηση σε καταψύκτη. Εάν αυτό δεν είναι εφικτό, μπορούν να μεταφερθούν σε ψυγείο. Φροντίστε να μην αποψυχθούν τα δείγματα κατά τη μεταφορά. Πρέπει να διατηρείται η ψυκτική αλυσίδα και να καταγράφεται.

Αποθήκευση |

- Προστατέψτε τα δείγματα από το φως και την επαφή με τον αέρα (αποξήρανση).
- Προστατέψτε τα δείγματα από πηγές επιμόλυνσης (οσμές, υγρά, άλλες ουσίες, ανάπτυξη μικροβίων κλπ.).
- Τα δείγματα πρέπει να αποθηκεύονται σε χαμηλές θερμοκρασίες, κατά προτίμηση από 0 έως 4 °C, βλ. αναλυτικότερα EN ISO 707. Πρέπει να διατηρείται η ψυκτική αλυσίδα και να καταγράφεται.
- Διατηρείστε τα δείγματα κατεψυγμένα για μακροχρόνια αποθήκευση όταν το απαιτεί η εφαρμογή μακροχρόνιων διαδικασιών.
- Τα κατεψυγμένα προϊόντα αποθηκεύονται σε καταψύκτη. Πρέπει να διατηρείται η ψυκτική αλυσίδα και να καταγράφεται.

Γάλα και γαλακτοκομικά προϊόντα (Επέκταση λίστας )
Κωδικός ΕΣ | Περιγραφή

Γάλα και γαλακτοκομικά προϊόντα (Απόκρυψη λίστας)
Κωδικός ΕΣ*) | Περιγραφή
0401 | Γάλα και κρέμα γάλακτος (ανθόγαλα) που δεν είναι συμπυκνωμένα και δεν περιέχουν ζάχαρη ή άλλα γλυκαντικά.
0402 | Γάλα και κρέμα γάλακτος (ανθόγαλα), συμπυκνωμένα ή με προσθήκη ζάχαρης ή άλλων γλυκαντικών.
0403 | Βουτυρόγαλα, πηγμένο γάλα και πηγμένη κρέμα, γιαούρτι, κεφίρ και άλλα γάλατα και κρέμες που έχουν υποστεί ζύμωση ή έχουν καταστεί όξινα, έστω και συμπυκνωμένα ή με προσθήκη ζάχαρης ή άλλων γλυκαντικών, ή αρωματισμένα ή με προσθήκη φρούτων ή κακάου
0404 | Ορός γάλακτος, έστω και συμπυκνωμένος ή με προσθήκη ζάχαρης ή άλλων γλυκαντικών. Προϊόντα που αποτελούνται από φυσικά συστατικά του γάλακτος, έστω και με προσθήκη ζάχαρης ή άλλων γλυκαντικών, που δεν κατονομάζονται ούτε περιλαμβάνονται αλλού.
0405 | Βούτυρα και άλλες λιπαρές ουσίες προερχόμενες από το γάλα. Γαλακτικές λιπαρές ύλες για επάλειψη.
0406 | Τυρί και πηγμένο γάλα για τυρί
1516 | Λίπη και έλαια ζωικά ή φυτικά και τα κλάσματά τους, μερικώς ή ολικώς υδρογονωμένα, διεστεροποιημένα, επανεστεροποιημένα ή ελαϊδινισμένα (με ισομέρεια λιπαρών οξέων), έστω και εξευγενισμένα, αλλά όχι αλλιώς παρασκευασμένα
1517 | Μαργαρίνη. Μείγματα ή παρασκευάσματα βρώσιμα από λίπη ή έλαια ζωικά ή φυτικά ή από τα κλάσματα διαφόρων λιπών ή ελαίων του κεφαλαίου αυτού, άλλα από τα λίπη και έλαια διατροφής και τα κλάσματά τους της κλάσης 1516.
1806 | Σοκολάτα και άλλα παρασκευάσματα διατροφής που περιέχουν κακάο
1901 | Εκχυλίσματα βύvης· παρασκευάσματα διατροφής από αλεύρια, πλιγούρια, σιμιγδάλια, άμυλα κάθε είδους ή εκχυλίσματα βύνης, που δεν περιέχουν κακάο ή που περιέχουν λιγότερο από 40% κατά βάρος κακάο επί πλήρως απολιπανθείσας βάσεως και δεν κατονομάζονται ούτε περιλαμβάνονται αλλού. Παρασκευάσματα διατροφής από προϊόντα των κλάσεων 0401 μέχρι 0404, που δεν περιέχουν κακάο ή περιέχουν λιγότερο από 5% κατά βάρος κακάο, επί πλήρως απολιπανθείσας βάσεως, και δεν κατονομάζονται ούτε περιλαμβάνονται αλλού.
2105 | Παγωτά, έστω και αν περιέχουν κακάο.
2106 | Παρασκευάσματα διατροφής που δεν κατονομάζονται ούτε περιλαμβάνονται αλλού.
2202 | Νερά, στα οποία περιλαμβάνονται και τα μεταλλικά και αεριούχα νερά, με προσθήκη ζάχαρης ή άλλων γλυκαντικών ή αρωματισμένα, και άλλα μη αλκοολούχα ποτά, με εξαίρεση τους χυμούς φρούτων ή λαχανικών της κλάσης 2009.

*) Τα αναφερόμενα εμπορεύματα μπορεί επίσης να καλύπτονται και από άλλα ειδικά δελτία διαδικασίας δειγματοληψίας, ανάλογα με την ακριβή φύση του εμπορεύματος.

Αναθεωρήσεις
Έκδοση | Ημερομηνία | Αλλαγές
1.0 | 12.10.2012 | Πρώτη έκδοση