Άλλες γλώσσες >

български език (bg) | Čeština (cs) | Dansk (da) | Deutsch (de)
Ελληνικα (el) | English (en) | Español (es) | Eesti keel (et)
Suomi (fi) | Français (fr) | Hrvatski (hr) | Magyar (hu)
Italiano (it) | Lietuvu kalba (lt) | Latviešu valoda (lv) | Malti (mt)
Nederlands (nl) | Polski (pl) | Português (pt) | Româna (ro)
Slovencina (sk) | Slovenšcina (sl) | Svenska (sv) |

# Γενικές αρχές υγείας και ασφάλειας
Υγεία και ασφάλεια

## 1. Γενικές αρχές υγείας και ασφάλειας

Kατά τη διαδικασία εξέτασης και δειγματοληψίας ενδέχεται να συντρέχουν πολλοί γενικοί παράγοντες κινδύνου. Υπάρχουν επίσης ειδικοί παράγοντες κινδύνου σε σχέση με συγκεκριμένα εμπορεύματα.
Πρέπει να υιοθετείτε προληπτική προσέγγιση για την προστασία της ασφάλειάς σας και των ανθρώπων που εργάζονται μαζί σας ή για τους οποίους είστε υπεύθυνοι.
Πρέπει επίσης να εξασφαλίζετε ότι δεν εκθέτετε άλλους σε μεγαλύτερους κινδύνους είτε μέσω της μόλυνσης των εμπορευμάτων είτε ως επακόλουθο της δικής σας δράσης, αφήνοντας τα εμπορεύματα σε επικίνδυνη κατάσταση.

## 2. Διαδικασίες υγείας και ασφάλειας

Οι ορθές πρακτικές υγείας και ασφάλειας είναι ευθύνη του καθενός. Η εθνική νομοθεσία υπαγορεύει τον τρόπο εφαρμογής των πολιτικών σε θέματα υγείας και ασφάλειας. Εντούτοις, ως γενική αρχή, κάθε σύστημα θα πρέπει να περιλαμβάνει:

- μια δηλωμένη πολιτική για την ατομική και εταιρική ευθύνη σε θέματα ασφάλειας,
- ένα σύνολο εκτιμήσεων κινδύνου για τους τόπους εργασίας και την ασκούμενη εργασία, με προσδιορισμό των κινδύνων και των ορθών εργασιακών πρακτικών·
- οδηγούς με ασφαλείς εργασιακές πρακτικές που παρέχουν συγκεκριμένες συστάσεις σχετικά με ασφαλείς διαδικασίες για την ολοκλήρωση των εργασιών·
- διαδικασία αναφοράς ατυχημάτων που επιτρέπει να εξάγονται συμπεράσματα τα οποία τροφοδοτούν τις εκτιμήσεις κινδύνου και τους οδηγούς ασφαλούς πρακτικής για την εργασία·
- τακτικές επανεξετάσεις, ώστε να διασφαλίζεται η επικαιροποίηση των εκτιμήσεων κινδύνου και των οδηγών για ασφαλή εργασιακή πρακτική (τουλάχιστον σε ετήσια βάση - ή μετά από κάθε αλλαγή που επηρεάζει τα ζητήματα υγείας και ασφάλειας).

Κατά την εργασία σε επικίνδυνα περιβάλλοντα, αποτελεί ορθή πρακτική η εργασία σε ομάδες τουλάχιστον δύο ατόμων. Μπορεί επίσης να εφαρμόζεται σύστημα «μαθητείας» κατά το οποίο δύο υπάλληλοι είναι υπεύθυνοι ο ένας για την ασφάλεια του άλλου. Η παροχή βασικής κατάρτισης σε θέματα πρώτων βοηθειών σε όλο το προσωπικό θα επιτρέπει στους εργαζόμενους να παρέχουν άμεση βοήθεια σε κάθε συνάδελφο που αντιμετωπίζει πρόβλημα.

### 2.1 Εκτιμήσεις κινδύνου

Οι εκτιμήσεις κινδύνου ενδέχεται να καλύπτουν είτε έναν χώρο εργασίας είτε μια διαδικασία. Θα πρέπει να καλύπτουν όλους τους πιθανούς κινδύνους και τις ορθές εργασιακές πρακτικές. Οφείλετε να διενεργείτε εκτιμήσεις κινδύνου για κάθε τοποθεσία όπου πραγματοποιούνται δειγματοληψίες. Θα απαιτηθούν πρόσθετες εκτιμήσεις κινδύνου για ορισμένους τύπους εμπορευμάτων που εγκυμονούν συγκεκριμένο κίνδυνο (π.χ. χύδην φορτία σπόρων σιτηρών - ουσίες ευαισθητοποιητικές του αναπνευστικού συστήματος).
Η εκτίμηση κινδύνου είναι διαδικασία για τη διαχείριση και τον έλεγχο ζητημάτων υγείας και ασφάλειας μέσω:

- του εντοπισμού του κινδύνου·
- της αξιολόγησης του κινδύνου·
- της λήψης προληπτικών και προστατευτικών μέτρων για τη μείωση ή την εξάλειψη του κινδύνου·
- της επανεξέτασης των μέτρων ελέγχου για να εξασφαλιστεί ότι εξακολουθούν να είναι τα ενδεδειγμένα.

Αντίγραφα εκτιμήσεων κινδύνου θα πρέπει να είναι διαθέσιμα σε όλους όσοι εισέρχονται ή εργάζονται στον χώρο και θα πρέπει να επανεξετάζονται σε ετήσια βάση ή όποτε υπάρχει μεταβολή που επηρεάζει την τοποθεσία ή τη διαδικασία.
Γενικές εκτιμήσεις κινδύνου μπορούν να χρησιμεύουν ως βάση για τις τοπικές εκτιμήσεις κινδύνου. Υπόδειγμα εκτίμησης κινδύνου παρέχεται στο Προσάρτημα A. Η αρμόδια κρατική αρχή της χώρας σας μπορεί να χρησιμοποιεί διάφορα έντυπα ή διαδικασίες, που βασίζονται, ωστόσο, στην ίδια αρχή. Πρόσθετες οδηγίες για την εκτίμηση κινδύνου διατίθενται στη διεύθυνση: http://osha.europa.eu/en/topics/riskassessment/guidance.pdf

### 2.2 Διάθεση αποβλήτων ή αλλοιωμένων εμπορευμάτων που δημιουργούνται κατά τη διαδικασία δειγματοληψίας

Σε πολλές διαδικασίες δειγματοληψίας παράγονται εμπορεύματα ή υλικά που έχουν υποστεί αλλοίωση ή δεν χρησιμοποιούνται ως μέρος του δείγματος, αλλά τα οποία δεν είναι δυνατόν να επανατοποθετηθούν στο φορτίο. Κάθε περίπτωση πρέπει να εξετάζεται με βάση τα ακόλουθα κριτήρια:

- Υγεία και ασφάλεια — διαρρέουσες ή αχρησιμοποίητες ποσότητες ελαίων, αλκοολούχων υγρών και επικίνδυνων χημικών ουσιών από ένα φορτίο πρέπει να διατίθενται με ασφάλεια, με βάση τις πληροφορίες που περιέχονται στα δελτία δεδομένων ασφαλείας (ΔΔΑ).
- Υγιεινή των τροφίμων — οι αχρησιμοποίητες ποσότητες δειγμάτων τροφίμων θα πρέπει να διατίθενται κατά τρόπο που δεν επιτρέπει να εισέρχονται στην αλυσίδα τροφίμων ούτε να μολύνουν τα συστήματα αποχέτευσης ή ύδρευσης. Τα εν λόγω απόβλητα τροφίμων θα πρέπει να προστατεύονται από τρωκτικά ή άλλα σαπροφάγα.
- Τις εθνικές κατευθυντήριες γραμμές και τοπικές διαδικασίες (στις εγκαταστάσεις του επιχειρηματία) που περιέχουν ειδική διάταξη για τις διαρροές και τα απόβλητα.

### 2.3 Οδηγοί ασφαλούς πρακτικής για την εργασία

Οφείλετε να εγκρίνετε πρότυπες πρακτικές ασφαλούς εργασίας με διαχειριστές ή/και εμπειρογνώμονες σε θέματα υγείας και ασφάλειας για συγκεκριμένες εγκαταστάσεις και διαδικασίες. Αυτές περιλαμβάνουν εργασία μέσα σε ή επάνω σε:

- καταψύκτες·
- οροφή βυτιοφόρων οχημάτων και σιδηροδρομικών βαγονιών ή άλλων εμπορευματοκιβωτίων φορτίου χύδην·
- μέσα χειρισμού χύδην φορτίων σπόρων σιτηρών·
- εγκαταστάσεις επιχειρήσεων (δηλ. σε άγνωστες τοποθεσίες)·
- χώρους στους οποίους λειτουργούν γερανοί και περονοφόρα ανυψωτικά οχήματα·
- τερματικούς σταθμούς εμπορευματοκιβωτίων·
- τερματικούς σταθμούς οχηματαγωγών·
- σιδηροδρομικούς τερματικούς σταθμούς.
Ο ανωτέρω κατάλογος δεν είναι πλήρης.

Οι ασφαλείς εργασιακές πρακτικές μπορεί να καλύπτουν στοιχεία όπως:

- η χρήση μέσων ατομικής προστασίας·
- τα στοιχεία της επιχείρησης·
- η διαβεβαίωση ότι είναι πάντοτε παρών συνάδελφος ή χειριστής που εγγυάται την ασφάλειά σας·
- διαδικασίες πρόσβασης στον χώρο·
- εξοπλισμός δειγματοληψίας·
- διαδικασίες δειγματοληψιών.
Ο ανωτέρω κατάλογος δεν είναι πλήρης.

Παράδειγμα οδηγού ασφαλούς πρακτικής για την εργασία παρέχεται στο Προσάρτημα B. Η αρμόδια κρατική αρχή της χώρας σας μπορεί να χρησιμοποιεί διαφορετικά έντυπα ή διαδικασίες, αλλά η ουσία παραμένει η ίδια.

## 3. Σημάνσεις ασφαλείας και προειδοποιητικά σήματα

Παρέχονται σήματα και ετικέτες για την προστασία της υγείας και ασφάλειάς σας καθώς και των ανθρώπων που εργάζονται μαζί σας και γύρω σας. Πρέπει να τηρείτε πάντοτε τις σημάνσεις και να λαμβάνετε όλα τα μέτρα προφύλαξης.
Έχουν εκδοθεί ευρωπαϊκές οδηγίες για την τυποποίηση των σημάνσεων ασφαλείας και προειδοποιητικών σημάτων. Εντούτοις, τα υφιστάμενα σήματα ενδέχεται να μην αντιστοιχούν σε νέα σχέδια. Εάν δεν είστε σίγουροι τι σημαίνει ένα σήμα, θα πρέπει να συμβουλευθείτε τον υπεύθυνο για τα θέματα υγείας και ασφάλειας στον χώρο εργασίας σας, ανεξάρτητα από το αν αυτός ο χώρος είναι λιμένας, αποβάθρα, αποθήκη, πλοίο ή αεροσκάφος.
Τα Ηνωμένα Έθνη θεσπίζουν επίσης διεθνή προειδοποιητικά σήματα κινδύνου για τη μεταφορά εμπορευμάτων. Τα σήματα αυτά υπερισχύουν των ευρωπαϊκών σημάτων, εφόσον χρησιμοποιούνται σε παγκόσμια κλίμακα.
Συνεπώς, το παρόν τμήμα παρουσιάζει μια ανασκόπηση των τύπων των χρησιμοποιούμενων σημάτων και της γενικής σημασίας τους.

### 3.1 Απαγορευτικά σήματα

Ένα απαγορευτικό σήμα δηλώνει ότι η εικονιζόμενη ενέργεια ή δραστηριότητα απαγορεύεται. Πρέπει να υπακούετε πάντοτε σε αυτά τα σήματα. Ορισμένα σήματα απεικονίζουν απλώς ένα σύμβολο, ενώ κάτω από άλλα υπάρχει και επεξηγηματικό κείμενο.
Η μη τήρηση αυτών των σημάτων θα μπορούσε να θέσει εσάς και άλλα άτομα σε κίνδυνο σωματικής βλάβης ή θανάτου.

### 3.2 Προειδοποιητικά σήματα

Σκοπός των προειδοποιητικών σημάτων είναι να σας προειδοποιήσουν για πιθανούς κινδύνους. Ο κίνδυνος ενδέχεται να είναι περιοδικός ή μόνιμος. Το σήμα υπάρχει για να σας υπενθυμίζει τον πιθανό κίνδυνο.
Πρέπει να έχετε υπόψη τον κίνδυνο και να λαμβάνετε τα αναγκαία μέτρα προφύλαξης. Το πρώτο σήμα ανωτέρω συνιστά γενική προειδοποίηση - μπορεί να προστεθεί κείμενο που να δηλώνει έναν κίνδυνο ο οποίος δεν καλύπτεται από τα αναγνωρισμένα σύμβολα ή μπορεί να δηλώνει ένα φάσμα κινδύνων.

### 3.3 Υποχρεωτικά σήματα

Τα υποχρεωτικά σήματα δηλώνουν ένα ειδικό μέτρο ασφαλείας το οποίο πρέπει να λαμβάνετε πριν εισέλθετε στον οριζόμενο χώρο ή πριν αρχίσετε τις εργασίες σας. Η μη τήρηση αυτών των σημάτων θα μπορούσε να σας θέσει σε κίνδυνο άμεσης σωματικής βλάβης ή /και μακροχρόνιων προβλημάτων υγείας.
Εάν δεν υπάρχει διαθέσιμος ο σωστός εξοπλισμός, οφείλετε να μην εκτελέσετε την εργασία.
Όπως και με τα άλλα σήματα, ενδέχεται να υπάρχει ή να μην υπάρχει επεξηγηματικό κείμενο κάτω από το σήμα (στο σημείο αυτό παρουσιάζονται και άλλα παραδείγματα).

### 3.4 Σήματα ασφαλείας

Όπως συμβαίνει με τα απαγορευτικά, προειδοποιητικά και υποχρεωτικά σήματα, υπάρχει ένα φάσμα σημάτων ασφαλείας τα οποία περιλαμβάνουν τα σήματα εξόδου κινδύνου σε περίπτωση πυρκαγιάς, τα σήματα πρώτων βοηθειών και σήματα μέσων πυρόσβεσης.

Όπως και στις προηγούμενες περιπτώσεις, το σήμα ενδέχεται να περιέχει κείμενο. Πρέπει να εξοικειωθείτε με τους χώρους αυτών των σημάτων πριν αρχίσετε την εργασία σας. Οι οδηγοί ασφαλούς πρακτικής για την εργασία πρέπει να περιλαμβάνουν ασφαλείς εξόδους κινδύνου και διαδικασίες.

### 3.5 Επισήμανση επικίνδυνων εμπορευμάτων για μεταφορά

Εφόσον η μεταφορά εμπορευμάτων διεξάγεται σε παγκόσμια κλίμακα, τα σήματα και οι ετικέτες που χρησιμοποιούνται για τη μεταφορά χημικών ουσιών και επικίνδυνων εμπορευμάτων έχουν εγκριθεί από τα Ηνωμένα Έθνη στο πλαίσιο του Συστήματος οικουμενικής εναρμόνισης για την ταξινόμηση και την επισήμανση των επικίνδυνων χημικών ουσιών (GHS). Ο κανονισμός (ΕΚ) αριθ. 1272/2008 για την ταξινόμηση, την επισήμανση και τη συσκευασία των ουσιών και των μειγμάτων (CLP) εναρμόνισε την ευρωπαϊκή νομοθεσία με αυτούς τους κανόνες και συντείνει στην επίτευξη του σκοπού του GHS, ώστε οι ίδιοι κίνδυνοι να περιγράφονται και να επισημαίνονται με τον ίδιο τρόπο σε ολόκληρο τον κόσμο. Ο κανονισμός CLP χρησιμοποιεί διεθνώς εγκεκριμένα κριτήρια ταξινόμησης και μεθόδους επισήμανσης και συμπληρώνει τον κανονισμό REACH για την καταχώρηση, την αξιολόγηση, την αδειοδότηση και τους περιορισμούς των χημικών προϊόντων (κανονισμός (ΕΚ) αριθ. 1907/2006).
Ο κανονισμός CLP θα αντικαταστήσει, μετά από μια μεταβατική περίοδο, τους προηγούμενους κανόνες για την ταξινόμηση, την επισήμανση και συσκευασία των ουσιών (οδηγία 67/548/ΕΟΚ) και μειγμάτων (οδηγία 1999/45/ΕΚ). Η ταξινόμηση και επισήμανση πρέπει να συνάδουν με τους νέους κανόνες από την 1η Δεκεμβρίου 2010 όσον αφορά τις ουσίες και την 1η Ιουνίου 2015 όσον αφορά τα μείγματα.
Μαζί με τη δέσμη συμβιβαστικών προτάσεων για τον κανονισμό CLP, το Ευρωπαϊκό Κοινοβούλιο και το Συμβούλιο εξέδωσαν δύο συναφείς πράξεις που προσαρμόζουν περαιτέρω τη νομοθεσία της ΕΕ στους νέους κανόνες για την ταξινόμηση και την επισήμανση: την οδηγία 2008/112/ΕΚ και τον κανονισμό (ΕΚ) αριθ. 1336/2008.
Και άλλες ευρωπαϊκές νομοθετικές πράξεις καλύπτουν την καταχώριση, αξιολόγηση, αδειοδότηση και τους περιορισμούς των χημικών προϊόντων (REACH), βάσει του κανονισμού (ΕΚ) αριθ. 1907/2006.

Παλαιό |  | Νέο

Σημείωση: Έχει θεσπιστεί ένα νέο οικουμενικό σύνολο σημάτων και συμβόλων, αλλά η επισήμανση εμπορευμάτων που βρίσκονται σε αποθήκες μπορεί ακόμη να πραγματοποιείται με παλαιές ετικέτες (κάντε κλικ εδώ για περισσότερα παραδείγματα).
Περισσότερα παραδείγματα σημάτων GHS διατίθενται στη διεύθυνση: http://www.unece.org/trans/danger/publi/ghs/pictograms.html
Περισσότερες πληροφορίες για θέματα υγείας και ασφάλειας του GHS διατίθενται στον ιστότοπο της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) στη διεύθυνση: http://www.unece.org/trans/danger/publi/ghs/ghs_rev02/02files_e.html.
Περισσότερες πληροφορίες για το θέμα αυτό διατίθενται στον διαδικτυακό τόπο Europa στη διεύθυνση: http://ec.europa.eu/enterprise/sectors/chemicals/documents/classification/archives/safety-data-sheet/index_EL.htm.
Οι ετικέτες μπορούν επίσης να περιλαμβάνουν ένα κωδικό γράμμα που δηλώνει τον ακριβή χαρακτήρα του κινδύνου.

E | Εκρηκτικό
O | Οξειδωτικό
F+ | Εξαιρετικά εύφλεκτο
F | Πολύ εύφλεκτο
R10 | Εύφλεκτο
T+ | Πολύ τοξικό
T | Τοξικό
Xn | Επιβλαβές
C | Διαβρωτικό
Xi | Ερεθιστικό
R42 και/ή R43 | Ευαισθητοποιητικό
CarcCat(1) | Καρκινογόνο
MutaCat(1) | Μεταλλαξιογόνο
ReprCat(1) | Τοξικό για την αναπαραγωγή
N και/ή R52, R53, R59 | Επικίνδυνο για το περιβάλλον

### 3.6 ADR

Η ADR (Ευρωπαϊκή Συμφωνία για τις Διεθνείς Οδικές Μεταφορές Επικίνδυνων Εμπορευμάτων) είναι μια ευρωπαϊκή συμφωνία σχετικά με τη διεθνή οδική μεταφορά επικίνδυνων εμπορευμάτων που συνάφθηκε υπό την αιγίδα της Οικονομικής Επιτροπής των Ηνωμένων Εθνών για την Ευρώπη.. Συνάφθηκε το 1957, αλλά επικαιροποιείται σε τακτά διαστήματα. Η ισχύουσα έκδοση εγκρίθηκε το 2011 (ECE/TRANS/215, Τόμοι I και II)).
Η συμφωνία καθορίζει τους όρους μεταφοράς επικίνδυνων εμπορευμάτων.

- Το παράρτημα Α ρυθμίζει τα σχετικά εμπορεύματα, ιδίως τη συσκευασία και τις ετικέτες.
- Το παράρτημα Β ρυθμίζει την κατασκευή, τον εξοπλισμό και τη χρήση οχημάτων για τη μεταφορά επικίνδυνων υλικών.

Τα εμπορεύματα που μεταφέρονται οδικώς υποδιαιρούνται σε τάξεις κινδύνου:

- Τάξη 1: Εκρηκτικές ουσίες και αντικείμενα που περιέχουν εκρηκτικές ύλες·
- Τάξη 2: Αέρια
- Τάξη 2.1: Εύφλεκτα αέρια (π.χ. βουτάνιο και προπάνιο, ακετυλένιο)·
- Τάξη 2.2: Μη εύφλεκτα και μη τοξικά αέρια που είναι πιθανό να προκαλέσουν ασφυξία (π.χ. άζωτο και διοξείδιο του άνθρακα) ή οξειδωτικά (π.χ. οξυγόνο)·
- Τάξη 2.3: Τοξικά αέρια (π.χ. χλώριο και φωσγένιο)·
- Τάξη 3: Εύφλεκτα υγρά·
- Τάξη 4.1: Εύφλεκτα στερεά, αυτενεργές ουσίες και στερεά απευαισθητοποιημένα εκρηκτικά·
- Τάξη 4.2: Ουσίες με πιθανότητα αυτόματης καύσης·
- Τάξη 4.3: Ουσίες που σε επαφή με νερό αποβάλλουν εύφλεκτα αέρια·
- Τάξη 5.1: Οξειδωτικές ουσίες·
- Τάξη 5.2: Οργανικά υπεροξείδια·
- Τάξη 6.1: Τοξικές ουσίες·
- Τάξη 6.2: Μολυσματικές ουσίες·
- Τάξη 7: Ραδιενεργό υλικό·
- Τάξη 8: Διαβρωτικές ουσίες·
- Τάξη 9: Διάφορες επικίνδυνες ουσίες και είδη.

Για κάθε καταχώρηση στις διάφορες τάξεις αποδίδεται ένας τετραψήφιος αριθμός UN. Συνήθως δεν είναι δυνατόν να προσδιοριστεί(-ούν) η(οι) τάξη(-εις) κινδύνου μίας ουσίας από τον αριθμό UN: θα πρέπει να τις αναζητήσετε σε έναν πίνακα. Εξαίρεση αποτελούν οι ουσίες της τάξης 1, ο αριθμός UN των οποίων αρχίζει πάντοτε με 0.
Σημείωση : Εκτός από την ADR, υπάρχουν παρόμοιες συμφωνίες σχετικά με τις σιδηροδρομικές και εσωτερικές πλωτές μεταφορές εμπορευμάτων:

- η RID, (οι κανονισμοί για τις διεθνείς σιδηροδρομικές μεταφορές επικίνδυνων εμπορευμάτων) που δημοσιεύθηκε ως προσάρτημα Γ στη Σύμβαση για τις διεθνείς σιδηροδρομικές μεταφορές (COTIF) που συνάφθηκε στη Βίλνα στις 3 Ιουνίου 1999, όπως τροποποιήθηκε τελευταία·
- η ADN (η ευρωπαϊκή συμφωνία σχετικά με τις διεθνείς μεταφορές επικίνδυνων εμπορευμάτων μέσω εσωτερικών πλωτών οδών) που συνάφθηκε στη Γενεύη στις 26 Μαΐου 2000, όπως τροποποιήθηκε τελευταία.

Η οδηγία 2008/68 της Ευρωπαϊκής Ένωσης σχετικά με τις εσωτερικές μεταφορές επικίνδυνων εμπορευμάτων έθεσε σε εφαρμογή τους κανόνες ADR, RID and ADN στις εσωτερικές καθώς και στις διεθνείς μεταφορές.
ΠΡΟΕΙΔΟΠΟΙΗΣΗ: Οι εν λόγω τάξεις κινδύνου βάσει της συμφωνίας ADR δεν έχουν άμεση αντιστοιχία με τις κατηγορίες επικινδυνότητας βάσει του GHS. Κατά κανόνα, η τάξη ή η κατηγορία παρέχουν μόνο μια ένδειξη της φύσης του κινδύνου. Θα πρέπει να ελέγχετε τις φράσεις Η και Ρ για περισσότερες πληροφορίες σχετικά με την ακριβή φύση του κινδύνου και τις προφυλάξεις που πρέπει να λαμβάνετε.

### 3.7 Δελτία δεδομένων ασφαλείας (ΔΔΑ)

Όλα τα εμπορεύματα που επισημαίνονται ως εμπορεύματα μίας από τις τάξεις που περιγράφονται ανωτέρω θα πρέπει να συνοδεύονται με δελτία δεδομένων ασφαλείας (ΔΔΑ). Τα ΔΔΑ παρέχουν αναλυτικές πληροφορίες σχετικά με την ασφάλεια των προϊόντων που περιλαμβάνουν:

1. ταυτοποίηση της ουσίας·
2. σύσταση/στοιχεία για τα συστατικά·
3. προσδιορισμός των κινδύνων·
4. μέτρα πρώτων βοηθειών·
5. μέτρα πυροπροστασίας·
6. μέτρα τυχαίας έκλυσης·
7. χειρισμός και αποθήκευση·
8. προφυλάξεις έκθεσης και ατομική προστασία·
9. φυσικές και χημικές ιδιότητες·
10. σταθερότητα και αντιδρασιμότητα·
11. τοξικολογικές πληροφορίες·
12. οικολογικές πληροφορίες·
13. στοιχεία σχετικά με τη διάθεση·
14. πληροφορίες σχετικά με τη μεταφορά·
15. κανονιστικές ρυθμίσεις·
16. άλλες πληροφορίες.

Κάντε κλικ εδώ για να δείτε υπόδειγμα δελτίου δεδομένων ασφαλείας.
Όλα τα ΔΔΑ παραπέμπουν σε τυποποιημένες φράσεις προειδοποίησης. Αυτές είναι ένα σύνολο συμφωνημένων φράσεων που έχουν μεταφραστεί σε όλες τις γλώσσες. Εάν εμφανίζεται ο κωδικός της φράσης, το νόημά της μπορεί συνεπώς να γίνει κατανοητό οπουδήποτε στον κόσμο. Οι υφιστάμενες φράσεις κινδύνου και ασφαλείας (R και S) αντικαθίστανται από δηλώσεις κινδύνου και πρόληψης (H και P). Μέχρι να τεθούν σε πλήρη εφαρμογή, μπορεί να συναντάτε σε ένα προϊόν ή στο ΔΔΑ που το καλύπτει είτε φράσεις R και S είτε δηλώσεις H και P. Πλήρη κατάλογο των φράσεων R και S μπορείτε να βρείτε εδώ και δηλώσεων H και P εδώ.
Η οδηγία 2001/59/ΕΚ της Επιτροπής περιέχει περισσότερες πληροφορίες καθώς και μεταφράσεις και αναλυτικά στοιχεία για τις φράσεις R και S και τις ταξινομήσεις σε συνάρτηση με τον κίνδυνο.
Οι δηλώσεις Η και Ρ εισάγονται βάσει του συστήματος οικουμενικής εναρμόνισης (GHS) που προώθησε η ΟΕΕ/ΗΕ και βάσει του κανονισμού (ΕΚ) αριθ. 1272/2008. Τα μέτρα εφαρμόζονται στις ουσίες από την 1η Δεκεμβρίου 2010 και στα μείγματα από την 1η Ιουνίου 2015.
Οι προειδοποιήσεις, οι περιορισμοί και τα μέτρα πρόληψης που αναγράφονται στα ΔΔΑ πρέπει να τηρούνται σε όλες τις περιπτώσεις.
Εάν έχετε υπόνοιες ότι ένα φορτίο μπορεί να είναι επικίνδυνο, πρέπει να ζητήσετε ΔΔΑ από τον εισαγωγέα/εξαγωγέα ή τον αντιπρόσωπό του ή, εάν αυτό δεν υπάρχει, στοιχεία που αποδεικνύουν ότι τα εμπορεύματα δεν είναι επικίνδυνα.
Εάν δεν μπορείτε να διαπιστώσετε με απόλυτη βεβαιότητα ότι τα εμπορεύματα είναι αβλαβή και δεν έχετε στη διάθεσή σας ΔΔΑ, δεν πρέπει να πραγματοποιήσετε επιθεώρηση και δειγματοληψία εάν δεν έχετε προηγουμένως λάβει τη γνώμη ειδικού εμπειρογνώμονα.
Μπορεί επίσης να σας υποβληθεί διεθνής κάρτα χημικής ασφάλειας (ICSC). Η κάρτα αυτή περιέχει παρόμοια στοιχεία με αυτά ενός ΔΑΑ. Εάν δεν υπάρχει διαθέσιμο ΔΔΑ, μπορεί αντ' αυτού να γίνει αποδεκτή μία κάρτα ICSC για λόγους ασφάλειας. Οφείλετε, παρόλα αυτά, να ζητάτε πάντοτε το ΔΔΑ. Κάνε κλικ εδώ για να δείτε ένα υπόδειγμα ICSC.
Οι οδηγίες που περιέχονται σε αυτό το τμήμα του κειμένου έχουν τον χαρακτήρα γενικής υπόμνησης των κινδύνων που ανακύπτουν ορισμένες φορές κατά τη διαδικασία εξέτασης και δειγματοληψίας και του εξοπλισμού ασφαλείας που οφείλετε να χρησιμοποιείτε και των προφυλάξεων που πρέπει να λαμβάνετε.
Για περισσότερες πληροφορίες πρέπει να ανατρέξετε στη νομοθεσία και τις οδηγίες της αρμόδιας κρατικής αρχής της χώρας σας.

Αναθεωρήσεις
Έκδοση | Ημερομηνία | Αλλαγές
1.0 | 12.10.2012 | Πρώτη έκδοση