Άλλες γλώσσες >

български език (bg) | Čeština (cs) | Dansk (da) | Deutsch (de)
Ελληνικα (el) | English (en) | Español (es) | Eesti keel (et)
Suomi (fi) | Français (fr) | Hrvatski (hr) | Magyar (hu)
Italiano (it) | Lietuvu kalba (lt) | Latviešu valoda (lv) | Malti (mt)
Nederlands (nl) | Polski (pl) | Português (pt) | Româna (ro)
Slovencina (sk) | Slovenšcina (sl) | Svenska (sv) |

# Ενδυμασία και εξοπλισμός ασφαλείας
Υγεία και ασφάλεια

## 1. Γενικά

Υπάρχουν πολλά διαφορετικά είδη ενδυμάτων και μέσων ασφαλείας, από απλά ζεύγη ωτοασπίδων μέχρι τις σύνθετες αναπνευστικές συσκευές και τον εξοπλισμό ελέγχου αερίων. Σε αυτά δεν περιλαμβάνονται:

1. στολές·
2. ενδυμασίες κακοκαιρίας·
3. αθλητικά είδη·
4. συναγερμοί ατομικής επίθεσης·
5. εξοπλισμός πυρόσβεσης· και
6. φύλακες του μηχανολογικού εξοπλισμού.

## 2. Οι ευθύνες της υπηρεσίας σας

Η υπηρεσία σας πρέπει να σας παρέχει τον κατάλληλο ρουχισμό και εξοπλισμό ασφαλείας και να σας εκπαιδεύει για την ασφαλή χρήση τους. Από την πλευρά σας, οφείλετε να τα χρησιμοποιείτε σωστά και σύμφωνα με την κατάρτισή σας. Το μεγαλύτερο μέρος αυτής της ευθύνης ανατίθεται στα διευθυντικά στελέχη ή τους αρμόδιους για θέματα υγείας και ασφάλειας οι οποίοι οφείλουν:

1. να εκτιμούν όλους τους κινδύνους για την υγεία και ασφάλειά σας που απορρέουν από την εργασία σας. Η εκτίμηση θα πρέπει να αναφέρει την ενδυμασία και τα μέσα ασφαλείας που πρέπει να σας χορηγούνται·
2. να διενεργούν ειδική εκτίμηση κινδύνου για να αξιολογούν την καταλληλότητα και αποτελεσματικότητα της ενδυμασίας και των μέσων ασφαλείας και να εντοπίζουν κάθε πληροφορία, οδηγίες και την κατάρτιση που έχουν ανάγκη οι χρήστες·
3. να μεριμνούν για την προμήθεια ενδυμασίας και εξοπλισμού ασφαλείας·
4. να διενεργούν ελέγχους για να εξασφαλίσουν ότι τα αντικείμενα:
   1. είναι κατάλληλα για τη σχετική εργασία·
   2. διατηρούνται σε καλή κατάσταση·
   3. είναι σε καλή κατάσταση λειτουργίας·
   4. είναι σε καλή κατάσταση επισκευής·
   5. είναι σε καλή κατάσταση από άποψη καθαριότητας και υγιεινής· και
   6. αντικαθίστανται, όταν είναι αναγκαίο·
5. να τηρούν μητρώα όλου του εξοπλισμού·
6. να παρέχουν την κατάλληλη στέγη/αποθήκευση όταν ο εξοπλισμός δεν χρησιμοποιείται·
7. να εξασφαλίζουν ότι ο εξοπλισμός λειτουργεί και χρησιμοποιείται· και
8. να ενημερώνουν και να παρέχουν οδηγίες στο προσωπικό τους σχετικά με:
   1. τους κινδύνους τους οποίους ο εξοπλισμός είναι σχεδιασμένος να αποφεύγει ή να περιορίζει·
   2. τον σκοπό του εξοπλισμού και τον τρόπο ασφαλούς και σωστής χρησιμοποίησής του· και
   3. τους τρόπους διατήρησής του σε αποτελεσματική/καλή κατάσταση υγιεινής.

## 3. Οι δικές σας ευθύνες

Πρέπει να χρησιμοποιείτε πλήρως και σωστά κάθε ενδυμασία και εξοπλισμό ασφαλείας που σας παρέχεται. Δεν πρέπει να χρησιμοποιείτε δική σας ενδυμασία και εξοπλισμό όταν θα πρέπει να χρησιμοποιούνται ενδυμασία και μέσα ασφαλείας.
Οφείλετε επίσης:

1. να λαμβάνετε όλα τα εύλογα μέτρα για να εξασφαλίσετε τη σωστή αποθήκευση του εξοπλισμού, όταν δεν χρησιμοποιείται·
2. να αναφέρετε τυχόν ελαττώματα ή απώλεια ενδυμάτων ή μέσων ασφαλείας στον προϊστάμενό σας· και
3. να βεβαιωθείτε ότι έχετε εκπαιδευτεί σωστά και κατανοείτε πώς πρέπει να χρησιμοποιείτε σωστά τα ενδύματα και τον εξοπλισμό ασφαλείας.

Υπόμνηση: Συνιστά ποινικό αδίκημα η σκόπιμη επέμβαση ή καταχρηστική χρήση οποιουδήποτε ενδύματος ή μέσου ασφαλείας.

## 4. Τι συμβαίνει με τους μετακινούμενους υπαλλήλους;

Εάν πρέπει να επισκεφθείτε εμπορικές εγκαταστάσεις, π.χ. για να διενεργήσετε έλεγχο για αλκοολούχα προϊόντα, καύσιμα ή για άλλους λόγους ελέγχου, ενδέχεται να χρειαστείτε ενδυμασία ασφαλείας σε ορισμένους χώρους. Αυτό θα πρέπει να επισημαίνεται με ένα από τα σήματα που παρουσιάζονται εδώ.
Ο επιχειρηματίας μπορεί να σας διαθέσει την αναγκαία ενδυμασία. Πριν τη φορέσετε ελέγξτε αν:

1. είναι απαλλαγμένη από εμφανή ελαττώματα·
2. φέρει το σήμα ενός εθνικού ή ευρωπαϊκού προτύπου, εφόσον είναι εφικτό· και
3. τα κράνη ασφαλείας δεν είναι «ληγμένα».

Εάν η ενδυμασία δεν ικανοποιεί κάποιο από αυτά τα τρία κριτήρια, ζητείστε από τον επιχειρηματία να σας δώσει άλλη ενδυμασία. Εάν ο επιχειρηματίας δεν είναι πρόθυμος να το πράξει ή εάν η εναλλακτική ενδυμασία είναι επίσης ακατάλληλη, πρέπει να μεριμνήσετε να λάβετε τον κατάλληλο εξοπλισμό από την υπηρεσία σας. Δεν πρέπει να πραγματοποιήσετε την επίσκεψη, εάν αυτό δεν έχει εξασφαλιστεί.
Εάν ο επιχειρηματίας προσπαθεί να επιβάλει απαίτηση που είναι προδήλως ακατάλληλη για τους ενεχόμενους κινδύνους, ή εάν σας εμποδίσει να πραγματοποιήσετε την εργασία σας, θα είχατε κάθε εύλογο λόγο να αρνηθείτε να συμμορφωθείτε. Σε αυτή την περίπτωση, πρέπει να τηρήσετε τις κατωτέρω οδηγίες:
Διάβημα 1
Εάν ο επιχειρηματίας προσπαθήσει να σας αναγκάσει να φορέσετε ενδυμασία και εξοπλισμό ασφαλείας που κατά την άποψή σας είναι ακατάλληλα για τους ενεχόμενους κινδύνους, ή εάν σας εμποδίσει να ασκήσετε τα καθήκοντά σας, οφείλετε να το αναφέρετε στον επιχειρηματία και να επιδιώξετε την αντικατάστασή τους.
Διάβημα 2
Εάν αυτό δεν επιτευχθεί, οφείλετε να αναφέρετε το γεγονός, μέσω του υπεύθυνου προϊσταμένου στην εργασία σας. Η έκθεση πρέπει να περιλαμβάνει:

- την επωνυμία και τον αριθμό EORI (αναγνώριση εγγεγραμμένου σε μητρώο οικονομικού παράγοντα)·του επιχειρηματία
- την επιχειρηματική δραστηριότητα του επιχειρηματία, τη δραστηριότητα που παράγει έσοδα και την ταξινόμηση της εμπορικής δραστηριότητας·
- στοιχεία για τον χώρο και τις σχετικές εγκαταστάσεις·
- στοιχεία για την ενδυμασία που ο επιχειρηματίας επιθυμεί να φορέσετε και τους λόγους·
- αν η ίδια απαίτηση αφορά και το προσωπικό του επιχειρηματία και άλλα άτομα·
- για πόσο διάστημα υπάρχει αυτή η απαίτηση και ποιες ρυθμίσεις ισχύουν στην πράξη·
- γιατί θεωρείτε την απαίτηση παράλογη·
- τη συχνότητα των επισκέψεων αρμόδιων υπαλλήλων στις εγκαταστάσεις και τον αριθμό άλλων υπαλλήλων που ενδέχεται να θιγούν· και
- κάθε σχετική παρατήρηση από τους προϊσταμένους σας, τον υπεύθυνο ασφαλείας ή τον σύμβουλο σε θέματα υγείας και ασφάλειας.

Διάβημα 3
Στο μεταξύ, εάν ο προϊστάμενός σας θεωρεί ότι πρέπει, παρόλα αυτά να πραγματοποιηθεί οπωσδήποτε η επίσκεψη, θα πρέπει να βεβαιωθείτε ότι ο επιχειρηματίας γνωρίζει ότι έχει αναφερθεί η απαίτησή του και εξετάζεται. Δεν είστε υποχρεωμένοι να συμμορφωθείτε με την απαίτηση του επιχειρηματία, υπό την προϋπόθεση ότι δεν θέτετε τον εαυτό σας ή άλλους σε αδικαιολόγητο κίνδυνο (εάν είναι αναγκαίο, θα πρέπει να λάβετε την κατάλληλη στολή ασφαλείας από την υπηρεσία σας).

## 5. Τι συμβαίνει με τις κοινές επιχειρήσεις;

Σε περίπτωση πραγματοποίησης κοινών επιχειρήσεων με προσωπικό που δεν είναι εξοικειωμένο με το περιβάλλον ή τις διαδικασίες ασφαλείας (π.χ. προσωπικό από άλλη διεύθυνση, τμήμα ή θέση), ο αρμόδιος προϊστάμενος για την αποστολή θα πρέπει να ασχοληθεί με την ενδυμασία ασφαλείας που χρειάζεται το έκτακτο προσωπικό, ιδίως να λάβει υπόψη ότι δεν χρειάζονται ενδεχομένως στολή ασφαλείας κατά τη συνήθη εργασία τους και, ως εκ τούτου, δεν διαθέτουν σχετικό εξοπλισμό ούτε γνωρίζουν πώς να τον χρησιμοποιήσουν.

## 6. Πώς πρέπει να επιλέγεται η ενδυμασία και ο εξοπλισμός ασφαλείας;

Πρόκειται βασικά για μια διαδικασία τριών σταδίων:

1. εντοπισμός των κινδύνων που συνδέονται με την εργασία·
2. αξιολόγηση των κινδύνων - τι θα μπορούσε να μη λειτουργήσει σωστά, πόσο πιθανό είναι αυτό και πόσο σοβαρές θα ήταν οι συνέπειες· και
3. λήψη μέτρων για να περιοριστούν στο βαθμό του δυνατού αυτοί οι κίνδυνοι.

Σημείωση : Εάν νομίζετε ότι μπορεί να χρειαστεί ενδυμασία ή εξοπλισμός ασφαλείας στις εγκαταστάσεις τις οποίες επισκέπτεστε, συζητήστε το, εάν είναι δυνατόν, με τον ιδιοκτήτη της επιχείρησης πριν από την επίσκεψή σας.
Τα βασικά ερωτήματα που θα πρέπει να λάβετε υπόψη ως υπεύθυνος είναι:

1. είναι η εργασία απολύτως αναγκαία;
2. μπορούν να περιοριστούν ή να αποτραπούν οι κίνδυνοι με άλλους τρόπους; και
3. υπάρχει νομική απαίτηση να φορέσετε ενδυμασία ή εξοπλισμό ασφαλείας;

Μόλις συμπληρώσετε την αξιολόγηση κινδύνου για τον χώρο εργασίας και αποφασίσετε τι ενδυμασία και εξοπλισμός ασφαλείας απαιτείται, θα πρέπει να πραγματοποιήσετε διεξοδικότερη ειδική εκτίμηση της αποτελεσματικότητας της ενδυμασίας και του ίδιου του εξοπλισμού.

## 7. Τι καλύπτει η εκτίμηση κινδύνου για την ενδυμασία ασφαλείας;

Οι κανονισμοί για τα μέσα ατομικής προστασίας απαιτούν τη διενέργεια ειδικής εκτίμησης κινδύνου για τα ασφαλή ενδύματα και τον εξοπλισμό. Αυτό θα σας βοηθήσει να προσδιορίσετε:

1. τους κινδύνους έναντι των οποίων πρέπει να εφοδιαστείτε με ασφαλή ενδυμασία και εξοπλισμό·
2. σε ποιο βαθμό περιορίζεται ο κίνδυνος με την προμήθεια ασφαλούς ενδυμασίας και εξοπλισμού·
3. τις πληροφορίες και την κατάρτιση σχετικά με την ασφαλή ενδυμασία και τον εξοπλισμό που χρειάζεται το προσωπικό· και
4. σωστές διαδικασίες συντήρησης.

Για κάθε χώρο εργασίας θα πρέπει να πραγματοποιείται μία μόνο εκτίμηση κινδύνου, αλλά θα πρέπει να προσδιορίζεται ποια ενδυμασία ασφαλείας ή εξοπλισμός έχει δοθεί σε κάθε πρόσωπο.
Το κατά πόσο είστε σε θέση να παρέχετε πληροφορίες και κατάρτιση για ενδυμασία και εξοπλισμό ασφαλείας στον χώρο εργασίας σας εξαρτάται από την περιπλοκότητα του χρησιμοποιούμενου εξοπλισμού. Εάν πιστεύετε ότι δεν είστε σε θέση να παρέχετε επαρκείς πληροφορίες σχετικά με τη χρήση και συντήρηση του εξοπλισμού, πρέπει να απευθυνθείτε στον προμηθευτή ο οποίος θα μπορέσει να σας βοηθήσει.
Υπόμνηση: Κάθε ενδυμασία και εξοπλισμός ασφαλείας που χρησιμοποιείτε πρέπει να είναι σύμφωνα με τα σχετικά εθνικά και ευρωπαϊκά πρότυπα.

## 8. Φροντίδα της ενδυμασίας και του εξοπλισμού ασφαλείας

Αποτελεί νομική απαίτηση η παροχή χώρου φύλαξης όλων των ενδυμασιών και του εξοπλισμού ασφαλείας. Πρέπει να διατίθεται αρκετός χώρος που θα εμποδίζει τη φθορά από υγρασία, το φως του ήλιου ή από επιβλαβείς ουσίες.
Πρέπει να καθορίζονται σε τοπικό επίπεδο διαδικασίες φροντίδας και συντήρησης για συγκεκριμένα αντικείμενα της ενδυμασίας και των μέσων ασφαλείας. Θα πρέπει να λαμβάνετε και να τηρείτε τις οδηγίες του κατασκευαστή.

## 9. Τι μητρώα πρέπει να τηρούνται;

Πρέπει να τηρείτε αντίγραφο της εκτίμησης κινδύνου για την ενδυμασία ασφαλείας σας και να την επικαιροποιείτε. Πρέπει επίσης να τηρείτε γραπτό μητρώο για όλες τις ενδυμασίες και τα μέσα ασφαλείας, όπως:

1. στοιχεία για τους ελέγχους συντήρησης·
2. αιτήσεις και αναλυτικά στοιχεία για αντικαταστάσεις·
3. λεπτομερή στοιχεία για τους τόπους αποθήκευσης των αντικειμένων όταν δεν χρησιμοποιούνται· και
4. μητρώο για το πότε και σε ποιον έχει εκδοθεί.

Τα μητρώα αυτά πρέπει να τηρούνται ενήμερα και να είναι διαθέσιμα.
Μπορείτε να τηρείτε ηλεκτρονικά μητρώα, εφόσον εφαρμόζονται οι συνήθεις διαδικασίες τήρησης εφεδρικών αντιγράφων, έτσι ώστε να διασφαλίζεται ότι δεν υφίσταται απώλεια ή αλλοίωση δεδομένων.

## 10. Απώλεια ή φθορά ενδυμασίας και εξοπλισμού ασφαλείας.

Σε περίπτωση απώλειας ή φθοράς οποιουδήποτε ενδύματος ή μέσου ασφαλείας, πρέπει να το αναφέρετε στον προϊστάμενό σας. Εάν τα αντικείμενα θεωρούνται αναγκαία για την ασφαλή εκτέλεση των καθηκόντων του υπαλλήλου, πρέπει να εφοδιάζεστε άμεσα με αντικείμενα αντικατάστασης.

## 11. Οφείλετε να μεριμνήσετε για νέο προσωπικό και επισκέπτες;

Ναι. Πρέπει να αντιμετωπίζετε τους νέους εργαζόμενους με τον ίδιο ακριβώς τρόπο όπως και κάθε άλλον όσον αφορά την ενδυμασία και τα μέσα ασφαλείας. Επειδή είναι πιθανό τα πρόσωπα αυτά να μην είναι εξοικειωμένα με τον χώρο εργασίας και τα καθήκοντα, διατρέχουν ακόμα μεγαλύτερο κίνδυνο και πρέπει να τους παρέχεται η κατάλληλη προστασία. Έχει ζωτική σημασία η επαρκής κατάρτισή τους και ο τρόπος χρησιμοποίησης του εξοπλισμού.
Έχετε επίσης συγκεκριμένες ευθύνες έναντι των επισκεπτών. Εάν ένας επισκέπτης πρέπει να συνοδεύσει έναν υπάλληλο σε χώρους στους οποίους απαιτείται να φέρει ενδυμασία ή εξοπλισμό ασφαλείας, πρέπει να εξασφαλίζεται ότι τους παρέχονται τα κατάλληλα αντικείμενα και ότι γνωρίζουν τον σκοπό της ενδυμασίας ή του εξοπλισμού και πώς να τα φορούν και να τα χρησιμοποιούν σωστά.
Υπεύθυνοι για την παροχή ενδυμασίας και εξοπλισμού ασφαλείας είναι οι εργοδότες (ή εσείς ο ίδιος, εάν είστε αυτοαπασχολούμενος).
Οι εργολήπτες πρέπει, συνεπώς, να διαθέτουν τη δική τους ενδυμασία και τον εξοπλισμό ασφαλείας. Εντούτοις, πρέπει να εξασφαλίζετε ότι οι εργολήπτες διαθέτουν την κατάλληλη ενδυμασία ασφαλείας για κάθε κίνδυνο που ενδέχεται να συναντήσουν, ιδίως εάν οι κίνδυνοι δεν είναι εμφανείς για κάποιον ο οποίος δεν έχει σαφή γνώση του χώρου εργασίας. Θα πρέπει ενδεχομένως να διαθέσετε στον ανάδοχο κατάλληλα ενδύματα ή μέσα ασφαλείας, εάν είναι αναγκαίο.
Οι οδηγίες που περιέχονται σε αυτό το τμήμα του κειμένου έχουν τον χαρακτήρα γενικής υπόμνησης των κινδύνων που ανακύπτουν ορισμένες φορές κατά τη διαδικασία εξέτασης και δειγματοληψίας και του εξοπλισμού ασφαλείας που οφείλετε να χρησιμοποιείτε και των προφυλάξεων που πρέπει να λαμβάνετε.
Για περισσότερες πληροφορίες πρέπει να ανατρέξετε στη νομοθεσία και τις οδηγίες της αρμόδιας κρατικής αρχής της χώρας σας.

Αναθεωρήσεις
Έκδοση | Ημερομηνία | Αλλαγές
1.0 | 12.10.2012 | Πρώτη έκδοση