Άλλες γλώσσες >

български език (bg) | Čeština (cs) | Dansk (da) | Deutsch (de)
Ελληνικα (el) | English (en) | Español (es) | Eesti keel (et)
Suomi (fi) | Français (fr) | Hrvatski (hr) | Magyar (hu)
Italiano (it) | Lietuvu kalba (lt) | Latviešu valoda (lv) | Malti (mt)
Nederlands (nl) | Polski (pl) | Português (pt) | Româna (ro)
Slovencina (sk) | Slovenšcina (sl) | Svenska (sv) |

# Σωσίβια
Υγεία και ασφάλεια

## 1. Σε τι χρησιμεύουν;

Σκοπός των σωσιβίων είναι να σας κρατούν στην επιφάνεια του νερού. Σας φέρουν αυτομάτως σε ύπτια θέση, διατηρώντας το στόμα και τα ρουθούνια σας έξω από το νερό, ώστε να αποτρέπεται ο κίνδυνος πνιγμού. Αυτό είναι ιδιαίτερα σημαντικό εάν, για οποιονδήποτε λόγο, δεν έχετε τις αισθήσεις σας όταν πέσετε στο νερό.
Υπόμνηση: Τα σωσίβια δεν είναι σχεδιασμένα για να διατηρούν τη θερμότητα του σώματος. Εάν υπάρχει κίνδυνος πτώσης σε κρύο νερό, πρέπει να φοράτε την κατάλληλη θερμαντική/προστατευτική ενδυμασία.

## 2. Τι είδη προστασίας είναι διαθέσιμα;

Υπάρχουν διάφοροι τύποι σωσιβίων, καθένας από τους οποίους είναι κατάλληλος για συγκεκριμένη κατάσταση. Όποιο είδος και αν χρησιμοποιείτε, αυτό πρέπει να είναι σύμφωνο με τα εθνικά πρότυπα ή το ευρωπαϊκό πρότυπο.
Δύο παραδείγματα:
Φουσκωτά σωσίβια μονού αεροθαλάμου
Νάιλον σωσίβιο με επένδυση πολυουρεθάνης το οποίο φουσκώνει αυτόματα εντός τεσσάρων δευτερολέπτων από τη βύθιση στο νερό. Μπορεί επίσης να φουσκώσει χειροκίνητα τραβώντας τον ειδικό μοχλό που είναι προσαρτημένος σε αυτό. Έχει ενσωματωμένο ειδικό φυσητήρα στόματος για φούσκωμα από το στόμα, σφυρίχτρα και βρόχο ανύψωσης. Είναι εξοπλισμένος με ανακλαστικές νάιλον ταινίες και πόρπη για την ασφάλεια του χρήστη.
Μπορεί να τοποθετηθεί φωτάκι ασφαλείας, εάν ζητηθεί (βλ. κατωτέρω). Έχει κάλυμμα που είναι μονίμως προσαρτημένο στον αυχένα του σωσιβίου. Αυτή η διάταξη φωτισμού είναι σχεδιασμένη να ενεργοποιείται αυτόματα, όταν η συσκευή της μπαταρίας είναι βυθισμένη σε αλμυρό νερό (λειτουργεί επίσης και σε γλυκό νερό, αλλά λιγότερο αποτελεσματικά). Το φως είναι ορατό σε απόσταση έως 1,2 χιλιομέτρων (και σε μεγαλύτερη των 3 χιλιομέτρων, εάν φέρει φωτισμό LED υψηλής τάσης) και λειτουργεί τουλάχιστον επί 8 ώρες, ανεξάρτητα από τον τύπο της λυχνίας και της μπαταρίας που έχει.
Σωσίβια διπλού αεροθαλάμου
Νάιλον σωσίβιο επενδυμένο με πολυουρεθάνη με δύο λειτουργούσες κεφαλές που ενεργοποιούνται αυτόματα στο νερό, φουσκώνοντας το σωσίβιο σε τέσσερα δευτερόλεπτα. Περιλαμβάνει ειδικούς φυσητήρες στόματος, σφυρίχτρα και φέρει διάταξη ασφαλείας που ενεργοποιείται στο νερό.

## 3. Πώς χρησιμοποιούνται;

Σωσίβια: Όλα τα σωσίβια είναι σχεδιασμένα να λειτουργούν αυτόματα, εάν πέσετε σε νερό. Τα σωσίβια μονού αεροθαλάμου μπορούν επίσης να φουσκώσουν χειρωνακτικά, με το τράβηγμα του μοχλού που είναι προσαρτημένος σε αυτά. Και οι δύο τύποι σωσιβίων φέρουν ειδικούς φυσητήρες στόματος που επιτρέπουν να φουσκώνουν με το στόμα.
Φωτισμός ασφαλείας σωσιβίου: Ο φωτισμός ασφαλείας είναι σφραγισμένη μονάδα συσσωρευτή που ενεργοποιείται με το νερό. Θέτει σε λειτουργία τον λαμπτήρα με το τράβηγμα ενός κορδονιού που απομακρύνει τις διατάξεις σφραγίσματος και όταν το λειτουργικό στοιχείο βυθίζεται στο νερό.

## 4. Πότε πρέπει να φορώ σωσίβιο;

Κάθε πρόσωπο που εργάζεται κοντά στο νερό πρέπει να φοράει σωσίβιο. Η εκτίμηση κινδύνου για την υγεία και ασφάλειά σας καθορίζει πότε αυτό είναι αναγκαίο.
Συνιστάται σε άτομα που εργάζονται σε μικρά πλοία και άλλα σκάφη να φορούν μονίμως σωσίβιο διπλού αεροθαλάμου - όπως και κάθε πρόσωπο που πρόκειται να ταξιδέψει με πλοίο οποιουδήποτε τύπου, π.χ. ως επιβάτης σε πλοηγίδα για επιβίβαση σε αγκυροβολημένο πλοίο. Πρέπει να φέρετε φωτισμό ασφαλείας μαζί με το σωσίβιο, όποτε η ορατότητα ενδέχεται να είναι περιορισμένη.

## 5. Τι πρέπει να τα κάνω μετά τη χρήση;

Σωσίβια: Το συντομότερο δυνατό μετά τη χρήση, ξεφουσκώστε το σωσίβιο και ετοιμάστε το για τον επόμενο χρήστη του. Ακολουθείστε τις οδηγίες του κατασκευαστή και βεβαιωθείτε ότι ενεργείτε με τον σωστό τρόπο.
Φώτα ασφαλείας σωσιβίου: Πρέπει να αντικαταστήσετε τις μονάδες συσσωρευτή του φωτισμού ασφαλείας, εάν έχουν ενεργοποιηθεί με βύθιση στο νερό ή εάν οι διατάξεις σφράγισης έχουν ανοίξει για οποιονδήποτε άλλο λόγο.

## 6. Πώς φροντίζω γι' αυτά;

Τα σωσίβια πρέπει να αποθηκεύονται σε ξηρό χώρο όταν δεν χρησιμοποιούνται. Εάν βραχεί η εξωτερική πλευρά, ακολουθείστε τις οδηγίες του κατασκευαστή, απομακρύνετε τη διάταξη ενεργοποίησης (εάν είναι απαραίτητο) και κρεμάστε το σωσίβιο για να στεγνώσει.
Όλα τα σωσίβια πρέπει να επιθεωρούνται και να συντηρούνται σύμφωνα με τις οδηγίες του κατασκευαστή. Κατά κανόνα:

- βγάζετε το σωσίβιο από το κάλυμμά του κάθε μήνα και να το ελέγχετε οπτικά για εμφανή σημάδια φθοράς. Βεβαιωθείτε ότι όλα τα μέρη είναι καθαρά και στεγνά πριν το ξανασυσκευάσετε·
- εξετάζετε προσεκτικότερα το σωσίβιο κάθε έξι μήνες για να ελέγξετε αν υπάρχει υποβάθμιση και φθορά και βεβαιωθείτε ότι οι βαλβίδες εξακολουθούν να είναι σε κατάσταση λειτουργικής ετοιμότητας· και
- να αποστέλλετε κάθε 12 μήνες το σωσίβιο στον προμηθευτή σας για γενική επισκευή.

Πρέπει να τηρείτε αρχείο όλων των επιθεωρήσεων.
Οι φωτισμοί ασφαλείας σωσιβίου, εάν δεν έχουν χρησιμοποιηθεί, δεν χρειάζονται συντήρηση και μπορούν να αποθηκεύονται επ' αόριστον.
Οι οδηγίες που περιέχονται σε αυτό το τμήμα του κειμένου έχουν τον χαρακτήρα γενικής υπόμνησης των κινδύνων που ανακύπτουν ορισμένες φορές κατά τη διαδικασία εξέτασης και δειγματοληψίας και του εξοπλισμού ασφαλείας που οφείλετε να χρησιμοποιείτε και των προφυλάξεων που πρέπει να λαμβάνετε.
Για περισσότερες πληροφορίες πρέπει να ανατρέξετε στη νομοθεσία και τις οδηγίες της αρμόδιας κρατικής αρχής της χώρας σας.

Αναθεωρήσεις
Έκδοση | Ημερομηνία | Αλλαγές
1.0 | 12.10.2012 | Πρώτη έκδοση