Άλλες γλώσσες >

български език (bg) | Čeština (cs) | Dansk (da) | Deutsch (de)
Ελληνικα (el) | English (en) | Español (es) | Eesti keel (et)
Suomi (fi) | Français (fr) | Hrvatski (hr) | Magyar (hu)
Italiano (it) | Lietuvu kalba (lt) | Latviešu valoda (lv) | Malti (mt)
Nederlands (nl) | Polski (pl) | Português (pt) | Româna (ro)
Slovencina (sk) | Slovenšcina (sl) | Svenska (sv) |

# Μέσα προστασίας της αναπνοής
Υγεία και ασφάλεια

## 1. Σε τι χρησιμεύουν;

Στο πλαίσιο των καθηκόντων σας, ενδέχεται να εργαστείτε σε χώρους όπου θα ήσασταν εκτεθειμένοι σε επιβλαβείς σκόνες, αναθυμιάσεις ή αέρια, ή όπου είναι πιθανό να υπάρχει έλλειψη οξυγόνου (ή και τα δύο). Ο πιθανότερος χώρος για να συντρέχουν αυτές οι συνθήκες είναι τα πλοία, κατά τον έλεγχο φορτίου.
Εάν δεν μπορείτε να αποφύγετε αυτούς τους χώρους (π.χ. χρησιμοποιώντας διάφορες μεθόδους εργασίας), πρέπει να φοράτε μέσα προστασίας της αναπνοής.
Υπάρχουν διάφορα είδη προστατευτικών μέσων, από απλές μάσκες σκόνης έως σύνθετες αναπνευστικές συσκευές. Το τμήμα αυτό παρουσιάζει αναπνευστήρες σχεδιασμένους για την προστασία από επιβλαβή σκόνη. Οι αναπνευστικές συσκευές που είναι σχεδιασμένες για την προστασία από τοξικές αναθυμιάσεις ή έλλειψη οξυγόνου καλύπτονται στο επόμενο τμήμα.

## 2. Πώς αποφασίζω ποιο μέσο προστασίας της αναπνοής θα συστήσω;

Πρέπει να βεβαιωθείτε ότι το μέσο προστασίας της αναπνοής είναι κατάλληλο για τους κινδύνους στον χώρο στον οποίο εργάζεσθε. Κατόπιν, μπορείτε να αποφασίσετε ποιους τύπους εξοπλισμού χρειάζεστε (βλ. επόμενο τμήμα). Για να διαπιστώσετε αν το μέσο είναι κατάλληλο, οφείλετε να ρωτήσετε:

- είναι η ατμόσφαιρα ασφαλής για την αναπνοή χωρίς μέσο προστασίας της αναπνοής; και
- είναι η ουσία που μολύνει τον αέρα σκόνη, αέριο ή ατμός;

Μπορείτε επίσης να ζητήσετε συμβουλές από ειδικούς εμπειρογνώμονες. Το τμήμα για τις επικίνδυνες ουσίες παρέχει συμβουλές σχετικά με την εξέταση τέτοιων ουσιών.

## 3. Τι είδη προστασίας είναι διαθέσιμα;

Οι αναπνευστήρες που χρησιμοποιούνται σε πολλές υπηρεσίες καθαρίζουν τον αέρα περνώντας τον από ένα φίλτρο που απομακρύνει τις επιβλαβείς ουσίες. Υπάρχουν διάφοροι τύποι φίλτρου, ανάλογα με τους κινδύνους που μπορεί να συναντήσετε.
Πρέπει οπωσδήποτε να επιλέξετε το κατάλληλο φίλτρο. Η χρησιμοποίηση του λανθασμένου φίλτρου μπορεί να είναι πολύ επικίνδυνη, διότι δεν σας παρέχει προστασία.

- Αναπνευστήρες υψηλής απόδοσης: Συσκευή που καλύπτει ολόκληρο το πρόσωπο με βαλβίδα εκπνοής και φίλτρα για την προστασία από τοξικές σκόνες, και από τον αμίαντο. Σημείωση - όχι τον μπλε αμίαντο, διότι τα μόριά του είναι υπερβολικά μικρά για να συγκρατηθούν επιτυχώς. Για περισσότερες πληροφορίες, βλ. τμήμα για τις επικίνδυνες ουσίες.
- Αναπνευστήρες μίας χρήσης: Μάσκα κατασκευασμένη από υλικό φίλτρου, σχεδιασμένη να καλύπτει τη μύτη και το στόμα, περιστασιακά με ενσωματωμένη βαλβίδα εκπνοής. Αυτοί οι αναπνευστήρες παρέχουν προστασία μόνο από επιβλαβείς σκόνες και μόνο για περιορισμένα διαστήματα.

## 4. Σε ποιους περιορισμούς υπόκεινται;

Οι αναπνευστήρες δεν παρέχουν προστασία από τοξικά αέρια και είναι σχεδιασμένοι κυρίως για να σας προστατεύουν από επιβλαβείς ή ενοχλητικές σκόνες. Είναι χρήσιμες μόνο όσο το υλικό του φίλτρου είναι σε καλή κατάσταση - εάν δεν υπάρχει ή υποστεί βλάβη ή φθορά, ο αναπνευστήρες δεν σας προστατεύει.

- Χρήση σε υψηλές θερμοκρασίες: Ενδέχεται ορισμένοι τύποι αναπνευστήρα να μην είναι εύχρηστοι, εάν τους φοράτε για μεγάλα διαστήματα σε θερμό περιβάλλον.
- Χρήση αναπνευστήρων σκόνης: Να ελέγχετε πάντοτε αν έχετε τον κατάλληλο αναπνευστήρα και το φίλτρο πριν εισέλθετε σε ατμόσφαιρα σκόνης. Να θυμάστε: ο χώρος θα μπορούσε επίσης να έχει έλλειψη οξυγόνου - ο αναπνευστήρας δεν σας παρέχει προστασία από αυτό.

Τα φίλτρα στους αναπνευστήρες κάποια στιγμή γεμίζουν με σκόνη, γεγονός που δυσχεραίνει την αναπνοή. Να αντικαταστήσετε τα φίλτρα (σε χώρο εκτός της μολυσμένης ατμόσφαιρας), σύμφωνα με τις συστάσεις του κατασκευαστή.
Υπόμνηση: Ορισμένοι αναπνευστήρες με φυσίγγιο φιλτραρίσματος υπόκεινται επίσης σε «μέγιστη διάρκεια χρήσης». Βεβαιωθείτε ότι το γνωρίζετε και ακολουθείστε τις οδηγίες.

## 5. Πού πρέπει να χρησιμοποιούνται μέσα προστασίας της αναπνοής;

Θα πρέπει να φοράτε αναπνευστήρες κάθε φορά που πρέπει να εργάζεστε σε ατμόσφαιρες σκόνης. Τα υπεύθυνα διοικητικά στελέχη πρέπει να αποφασίζουν αν απαιτούνται αναπνευστήρες σύμφωνα με τις εκτιμήσεις τους για την υγεία και την ασφάλεια.

## 6. Πώς χρησιμοποιούνται;

Είναι σημαντικό να γνωρίζετε πώς χρησιμοποιούνται όλα τα είδη μέσων προστασίας της αναπνοής. Οι προϊστάμενοί σας θα πρέπει να σας παρέχουν κατάρτιση σχετικά με:

- τα είδη του κινδύνου και το τι θα μπορούσε να συμβεί εάν δεν χρησιμοποιήσετε μέσα προστασίας·
- τους λόγους για τους οποίους ο επιλεγείς αναπνευστήρας είναι ο κατάλληλος για τον συγκεκριμένο κίνδυνο (δηλ. από τι πράγμα σας προστατεύει)·
- τους περιορισμούς του προστατευτικού μέσου·
- το πώς χρησιμοποιείται το προστατευτικό μέσο· και
- πρακτικές οδηγίες χειρισμού, τοποθέτησης και δοκιμαστικής εφαρμογής του μέσου προστασίας.

Η σωστή εφαρμογή της προσωπίδας έχει εξαιρετική σημασία. Πρέπει να είναι αεροστεγής. Για τον λόγο αυτό, οι αναπνευστήρες με μάσκα ολόκληρου προσώπου δεν είναι κατάλληλοι για χειριστές με γένια ή χειριστές που φορούν γυαλιά.
Δοκιμάστε την εφαρμογή της προσωπίδας πριν από τη χρήση, ως εξής:

- κλείστε τη βαλβίδα εισόδου·
- εισπνεύστε ελαφρά, έτσι ώστε η προσωπίδα να κατεβαίνει ελαφρά και κρατείστε την αναπνοή σας για 10 δευτερόλεπτα·
- εάν η προσωπίδα παραμένει σε ελαφρά κλειστή θέση και δεν ανιχνεύεται εισροή αέρα, η εφαρμογή είναι ικανοποιητική·
- εάν ανιχνεύσετε εισροή, προσαρμόστε την προσωπίδα και επαναλάβατε τη δοκιμή. Εάν εξακολουθεί να υπάρχει εισροή, η προσωπίδα είναι μάλλον ελαττωματική και δεν πρέπει να χρησιμοποιηθεί. (Μην σφίγγετε υπερβολικά τους ιμάντες - συνδετήρες γύρω από το κεφάλι - θα πρέπει να είναι έτσι τοποθετημένοι ώστε να εξασφαλίζουν αεροστεγή εφαρμογή στο πρόσωπο·
- για λόγους υγιεινής, είναι σωστότερο ο κάθε αναπνευστήρας να χρησιμοποιείται αποκλειστικά από έναν μόνο χειριστή. Θα πρέπει επίσης να καθαρίζεται και να απολυμαίνεται αμέσως μετά τη χρήση.

Υπόμνηση: Η σκόνη αμιάντου μπορεί να προκαλέσει τον θάνατο. Πρέπει να αποφεύγετε την παρατεταμένη στενή επαφή με αυτήν, ακόμη και αν φοράτε αναπνευστήρα.

## 7. Πώς φροντίζω γι’ αυτό;

Αποθήκευση: Θα πρέπει να αποθηκεύετε τον αναπνευστήρα στη θήκη του, ένα καθαρό μεταλλικό κιβώτιο ή σε καθαρό σάκο πολυθενίου.
Επιθεωρήσεις: Πρέπει να επιθεωρείτε όλους τους αναπνευστήρες πριν από τη χρήση, με τον ακόλουθο τρόπο:

Προσωπίδα | Ελέγξτε για ρωγμές, διατρήσεις ή άλλη φθορά
Εξάρτυση | Ελέγξετε αν η σύρραψη είναι ασφαλής
Βαλβίδες | Ελέγξτε αν υπάρχει φθορά και βεβαιωθείτε ότι κινούνται ελεύθερα και οι συναρμολογήσεις είναι ασφαλείς
Φίλτρα | Βεβαιωθείτε ότι δεν έχουν φθαρεί και είναι ασφαλώς προσαρτημένα και ότι είναι οι σωστοί τύποι φίλτρου για τα υλικά που θα αντιμετωπιστούν
Άλλα εξαρτήματα | Βεβαιωθείτε ότι είναι ασφαλώς στερεωμένα και χωρίς φθορές

Αντικατάσταση φίλτρων: Αντικαταστήστε τα φίλτρα σύμφωνα με τις οδηγίες του κατασκευαστή ή νωρίτερα, εάν έχετε δυσκολία αναπνοής κατά τη χρήση του αναπνευστήρα. Τα εφεδρικά φυσίγγια φίλτρου πρέπει να αποθηκεύονται σε σκοτεινό, ξηρό μέρος σε θερμοκρασία δωματίου. Τα μη χρησιμοποιημένα φίλτρα έχουν διάρκεια ζωής έως τέσσερα έτη.
Καθαρισμός: Ο αναπνευστήρας πρέπει να διατηρείται καθαρός και απολυμασμένος και πρέπει να ελέγχεται οπτικά μετά από κάθε χρήση. Μην πλένετε το φίλτρο - πρέπει να αποσυναρμολογείτε τη συσκευή και να πλένετε το υπόλοιπο με σαπούνι και νερό (μη χρησιμοποιείτε απορρυπαντικά ούτε διαλύτες). Καθαρίστε και ελέγξτε τη βαλβίδα εκπνοής και απολυμάνετε ολόκληρη τη συσκευή με ένα ήπιο καθαριστικό οικιακής χρήσης. Μην αντικαταστήσετε το φίλτρο αν η συσκευή δεν είναι τελείως στεγνή - κρατήστε το μακριά από άμεσο ηλιακό φωτισμό.
Συντήρηση και επισκευές: Η συντήρηση και οι επισκευές πρέπει να πραγματοποιούνται μόνο από ειδικευμένο προσωπικό, συνήθως από τον κατασκευαστή. Μην προσπαθήσετε να πραγματοποιήσετε έστω και ασήμαντες επισκευές, εκτός από την αντικατάσταση φυσιγγίων φίλτρου.
Οι οδηγίες που περιέχονται σε αυτό το τμήμα του κειμένου έχουν τον χαρακτήρα γενικής υπόμνησης των κινδύνων που ανακύπτουν ορισμένες φορές κατά τη διαδικασία εξέτασης και δειγματοληψίας και του εξοπλισμού ασφαλείας που οφείλετε να χρησιμοποιείτε και των προφυλάξεων που πρέπει να λαμβάνετε.
Για περισσότερες πληροφορίες πρέπει να ανατρέξετε στη νομοθεσία και τις οδηγίες της αρμόδιας κρατικής αρχής της χώρας σας.

Αναθεωρήσεις
Έκδοση | Ημερομηνία | Αλλαγές
1.0 | 12.10.2012 | Πρώτη έκδοση